text:
Wednesday, March 25, 2015
Jayden生日會
多謝朋友bel既邀請,我地一家4口去左Jayden生日會呀! 我地個日差不多成點先到, 好彩party仲未開始,而Hannah岩岩係車上訓左一陣,所以都算係有精神玩呀! 我地個group朋友,有幾個小朋友都係好似Hannah年紀,雖然不至於話一齊玩,但都好surprise Hannah 記得佢地個名呀! 相就吾係影得好多,因為真係好忙碌,但我地都好開心呀玩得,特別係媽媽們又一聚,可以8下玩下,吾駛咁悶,嘻嘻! 雖然其中一個朋友lala已經離開左......NY,但我地一班NY朋友都會keep住出來玩下呀! 吾算好多人,但幾個family已經好開心了! 希望有機會再約出來玩下食下hea下啦! 天氣開始回暖,真係要趁我地呢個短短既夏天玩多D呀!
有set 火車,我覺得幾好玩呀,不過吾會自己買,太大份了!
hello, 我又有份出場呀! 妹妹個日都OK呀,無係咁要抱,仲自己hea玩tim, 都算係咁呀!
Hannah姐玩blocks, 估吾到佢用廁紙盒都整到一set咁既野,好型呀!
玩完pinata, 執糖糖時間呀!!!!!
個蛋糕好大好靚呀!!!! 生日快樂Jayden!
4隻同齡小鬼食蛋糕,哈哈,食到個咀變哂色
Monday, March 23, 2015
激氣!
嘿嘿,今日終於吾係講病歷,不過都係講下人地,8下先得!
講番星期六,本來夜晚老公要出去應酬,咁佢就叫我99上來幫手啦,我吾知佢點同99講,佢上來個陣就幫手清潔下,我心諗,明明叫你上來幫手睇住D小朋友wor....跟住老公出去個陣,就同佢亞媽講我今晚成10點幾先返架,你幫我睇住佢地啦,仲問佢駛吾駛食野,跟住佢好似好突然咁,話我陣間要落去(即係樓下殘障)睇住佢地D小朋友呀,我自己落去煮得啦,我聽完佢講,真係想趕佢走,佢都吾係上來幫我睇架啦,廢話! 之後我老公走左無耐,殘障佢地既小朋友無人睇,佢話叫佢地兩個上來,我真係呆一呆,頂,無野呀,我叫你上來幫手睇住D小朋友,佢就惹多兩隻野上我屋企,其實hannah都中意同cousin姐姐玩,但佢個cousin姐姐態度惡劣,見到人連hi都吾hi,有時hannah叫佢又吾睬,我真係希望我個女吾同佢玩囉,以為自己好巴閉,挑! 跟住上到來,佢話想彈琴,咁咪開比佢玩囉,跟住係度彈3彈4,話我部琴又舊又多塵,我個下真係把幾火,我好想好想同佢講,挑,我起碼有部琴,你,你個D叫keyboard咋,無知!!!! 我真係好吾明,點解有D咁既小朋友可以咁串,佢真係以為自己識彈個兩首白痴歌就好勁? 我個下真係好難hold住,我選擇ignore佢,如果我同一個7歲0靚妹咁爭論,永遠sit底既都係我! 真係他媽的,我懇求我老公以後都吾好叫你老母上來,因為我好似要湊多兩件咁,攞命! 之後,我煮左D野比Hannah食,個條女又話自己肚餓,我就夾硬比左D麵同肉佢食,呢個咩人來架? 來到人地屋企仲要痴飲痴食,我真係好好好火!!!!! 到7點幾,終於走啦,不知幾開心,又吾肯clean up, 搞到我成個廳都係玩具,佢老味,佢上來我仲多D工夫,都吾諗下我一陣間仲要湊佢地兩個訓覺!跟住佢地落左去無耐,我就聽到佢老豆返來,妖,你一個人吾係睇吾掂一個7歲一個3歲呀,無Q用! 好彩係,佢地兩個都OK,亞妹訓時我要係佢隔離,我就抱住Hannah係隔離床到訓,佢雖然好想要爸爸,但我就解釋佢聽爸爸要返工工賺錢錢,所以hannah要聽話,跟住佢話hannah都要返工工賺錢錢,我就話你咁細返工,爸爸媽媽會比差人拉架,哈哈!
總括,我寧願自己湊兩個女都吾想比人來我屋企睹亂,雖然我知老公係怕我辛苦,但我寧願生理上辛苦好過我心理上比人折磨,所以....多謝老公愛錫我,但我自己搞得掂!!!!
講番星期六,本來夜晚老公要出去應酬,咁佢就叫我99上來幫手啦,我吾知佢點同99講,佢上來個陣就幫手清潔下,我心諗,明明叫你上來幫手睇住D小朋友wor....跟住老公出去個陣,就同佢亞媽講我今晚成10點幾先返架,你幫我睇住佢地啦,仲問佢駛吾駛食野,跟住佢好似好突然咁,話我陣間要落去(即係樓下殘障)睇住佢地D小朋友呀,我自己落去煮得啦,我聽完佢講,真係想趕佢走,佢都吾係上來幫我睇架啦,廢話! 之後我老公走左無耐,殘障佢地既小朋友無人睇,佢話叫佢地兩個上來,我真係呆一呆,頂,無野呀,我叫你上來幫手睇住D小朋友,佢就惹多兩隻野上我屋企,其實hannah都中意同cousin姐姐玩,但佢個cousin姐姐態度惡劣,見到人連hi都吾hi,有時hannah叫佢又吾睬,我真係希望我個女吾同佢玩囉,以為自己好巴閉,挑! 跟住上到來,佢話想彈琴,咁咪開比佢玩囉,跟住係度彈3彈4,話我部琴又舊又多塵,我個下真係把幾火,我好想好想同佢講,挑,我起碼有部琴,你,你個D叫keyboard咋,無知!!!! 我真係好吾明,點解有D咁既小朋友可以咁串,佢真係以為自己識彈個兩首白痴歌就好勁? 我個下真係好難hold住,我選擇ignore佢,如果我同一個7歲0靚妹咁爭論,永遠sit底既都係我! 真係他媽的,我懇求我老公以後都吾好叫你老母上來,因為我好似要湊多兩件咁,攞命! 之後,我煮左D野比Hannah食,個條女又話自己肚餓,我就夾硬比左D麵同肉佢食,呢個咩人來架? 來到人地屋企仲要痴飲痴食,我真係好好好火!!!!! 到7點幾,終於走啦,不知幾開心,又吾肯clean up, 搞到我成個廳都係玩具,佢老味,佢上來我仲多D工夫,都吾諗下我一陣間仲要湊佢地兩個訓覺!跟住佢地落左去無耐,我就聽到佢老豆返來,妖,你一個人吾係睇吾掂一個7歲一個3歲呀,無Q用! 好彩係,佢地兩個都OK,亞妹訓時我要係佢隔離,我就抱住Hannah係隔離床到訓,佢雖然好想要爸爸,但我就解釋佢聽爸爸要返工工賺錢錢,所以hannah要聽話,跟住佢話hannah都要返工工賺錢錢,我就話你咁細返工,爸爸媽媽會比差人拉架,哈哈!
總括,我寧願自己湊兩個女都吾想比人來我屋企睹亂,雖然我知老公係怕我辛苦,但我寧願生理上辛苦好過我心理上比人折磨,所以....多謝老公愛錫我,但我自己搞得掂!!!!
Wednesday, March 18, 2015
病歷blog??
如果呢個blog改成係記錄病歷blog我諗我都無異議,因為差不多個個月,佢地兩個緊會病一次,真係難忍到飛起! 如果中獎有咁密集就好,可惜咁幸運既事又點會輪到我呀!!! 唉!!!!
上星期四, Emma BB開始發燒,諗住佢無咩野,都係keep住食退燒藥啦,其實發燒都無咩可以做, 不過發左兩日,都仲係微燒,咁一定係有D野,所以星期六就同佢去見醫生 (醫生呢單野都要講一陣,不過等我寫完佢D病歷先啦!) ,個醫生就check到佢有ear infection, 所以就即刻去開消炎藥佢食. 其實星期六佢已經無發燒,不過穩陣起見都要check下,同埋要食藥啦. 星期日見佢地好似無咩事,我地就出左去一陣,不過天氣時冷時熱,真係好難控制,可能係咁,就又凍親啦. 到星期一,晚上99話今日Emma痾左好多次,好似肚瀉咁, 跟住又吾多想食野,我地都無迫佢,但晚上又訓吾好,又咳又嘔,搞到我都好忙碌,又眼訓,之後到星期二,就決定同佢去睇醫生,因為佢又吾食,搞到成個人無哂精神,係咁想訓,睇見都心痛呀,我就同62一齊去睇醫生,睇完醫生就話佢有ear infection, 有少少感冒,同埋吾知佢係咪對牛奶敏感所以肚瀉, 加上D感冒菌可能入左去肚,所以係咁痾,睇見都淒涼呀,嗚嗚! 醫生話吾好食奶兩日睇下點,但見佢吾食野又無哂精神,真係吾係辦法,唯有開稀D等佢可以消化好D啦. 講真,病左咁多次,吾擔心就假,但今次見佢無哂精神,成個人謝哂真係好心痛,之前都起碼係普通感冒,都算係可以食得野,而家連奶都吾比飲,真係好難過呀佢! anyway, 真係希望佢可以快D好番啦,我吾想再出blog又係寫病歷,真係好沮喪.
anyway, 我想講番D醫生. 本來我地有個家庭醫生,但因為呢個冬天係咁病,佢地兩個係咁去呢間診所,但都醫得吾好,所以想試下第2個醫生. OK, 兩個月前我地轉左醫生,基本上都係一個月去幾次,我記得佢地去過total 4次, 第一次去見,係一個老番醫生,無經驗, 第二次,老番醫生都好D,有個少少經驗既醫生,第三次,終於係我地想去見既醫生,到上星期六,第4次,居然係一個實習醫生,我真係有D嬲,間診所明明係寫住李醫生,點知次次去見既都係吾同既人,李醫生吾係係醫院啦,就係吾知去左邊,咁即係點呢? 我地選擇呢間診所就係因為想去睇李醫生,但如果佢長期吾係診所,我覺得無意思囉! 次次都係吾同人睇,我已經極之吾中意,我地星期六去到仲要等個實習醫生,我覺得吾係路呀.....十分奇怪! 所以到琴日,我就又轉左去睇另一個醫生,呢個醫生係唐人街,出出入入都搞左成幾個鐘,真係超累,最慘既係,本來之前打去又話收我保險,去到既時候又話吾收,要我比錢,我真係十分吾gur, 但既然去到,我都吾想走來走去,如果睇得好Emma就算吧,本來之前打算轉佢做PCP, 點知同佢講,個醫生就話,轉咩鬼野呀,你地咁遠,我做多幾年退休啦,吾好轉啦,即刻關我後門,本來之前準備好講既野我都吾想講,因為真係好吾中意勉強人,而且呢個醫生都係吋吋地,我都吾想再令自己咁多煩惱了. 要搵一個好醫生,真係人夾人緣,之前睇開既,係好似少左D經驗,但起碼佢地都係有愛心既,到琴日個位,有幾30幾年經驗,但實在以為自己好了得而少左D愛心,所以都係算吧.
上星期四, Emma BB開始發燒,諗住佢無咩野,都係keep住食退燒藥啦,其實發燒都無咩可以做, 不過發左兩日,都仲係微燒,咁一定係有D野,所以星期六就同佢去見醫生 (醫生呢單野都要講一陣,不過等我寫完佢D病歷先啦!) ,個醫生就check到佢有ear infection, 所以就即刻去開消炎藥佢食. 其實星期六佢已經無發燒,不過穩陣起見都要check下,同埋要食藥啦. 星期日見佢地好似無咩事,我地就出左去一陣,不過天氣時冷時熱,真係好難控制,可能係咁,就又凍親啦. 到星期一,晚上99話今日Emma痾左好多次,好似肚瀉咁, 跟住又吾多想食野,我地都無迫佢,但晚上又訓吾好,又咳又嘔,搞到我都好忙碌,又眼訓,之後到星期二,就決定同佢去睇醫生,因為佢又吾食,搞到成個人無哂精神,係咁想訓,睇見都心痛呀,我就同62一齊去睇醫生,睇完醫生就話佢有ear infection, 有少少感冒,同埋吾知佢係咪對牛奶敏感所以肚瀉, 加上D感冒菌可能入左去肚,所以係咁痾,睇見都淒涼呀,嗚嗚! 醫生話吾好食奶兩日睇下點,但見佢吾食野又無哂精神,真係吾係辦法,唯有開稀D等佢可以消化好D啦. 講真,病左咁多次,吾擔心就假,但今次見佢無哂精神,成個人謝哂真係好心痛,之前都起碼係普通感冒,都算係可以食得野,而家連奶都吾比飲,真係好難過呀佢! anyway, 真係希望佢可以快D好番啦,我吾想再出blog又係寫病歷,真係好沮喪.
anyway, 我想講番D醫生. 本來我地有個家庭醫生,但因為呢個冬天係咁病,佢地兩個係咁去呢間診所,但都醫得吾好,所以想試下第2個醫生. OK, 兩個月前我地轉左醫生,基本上都係一個月去幾次,我記得佢地去過total 4次, 第一次去見,係一個老番醫生,無經驗, 第二次,老番醫生都好D,有個少少經驗既醫生,第三次,終於係我地想去見既醫生,到上星期六,第4次,居然係一個實習醫生,我真係有D嬲,間診所明明係寫住李醫生,點知次次去見既都係吾同既人,李醫生吾係係醫院啦,就係吾知去左邊,咁即係點呢? 我地選擇呢間診所就係因為想去睇李醫生,但如果佢長期吾係診所,我覺得無意思囉! 次次都係吾同人睇,我已經極之吾中意,我地星期六去到仲要等個實習醫生,我覺得吾係路呀.....十分奇怪! 所以到琴日,我就又轉左去睇另一個醫生,呢個醫生係唐人街,出出入入都搞左成幾個鐘,真係超累,最慘既係,本來之前打去又話收我保險,去到既時候又話吾收,要我比錢,我真係十分吾gur, 但既然去到,我都吾想走來走去,如果睇得好Emma就算吧,本來之前打算轉佢做PCP, 點知同佢講,個醫生就話,轉咩鬼野呀,你地咁遠,我做多幾年退休啦,吾好轉啦,即刻關我後門,本來之前準備好講既野我都吾想講,因為真係好吾中意勉強人,而且呢個醫生都係吋吋地,我都吾想再令自己咁多煩惱了. 要搵一個好醫生,真係人夾人緣,之前睇開既,係好似少左D經驗,但起碼佢地都係有愛心既,到琴日個位,有幾30幾年經驗,但實在以為自己好了得而少左D愛心,所以都係算吧.
陰功豬Emma, 你快D好番啦! 我好掛住你笑笑既樣呀!
Friday, March 13, 2015
Monkey jumping on the bed
原來佢已經咁大個女,已經可以唱哂成首歌,真係好安慰呀! 不過我覺得呢個video得意之處係佢既表情,真係好好好cute呀! Hannah BB,你係我心目中永遠都係咁得意可愛,媽媽希望你永遠陪伴我左右!
Tuesday, March 3, 2015
Emma BB @ 15 months
呢期心情一般,可能亞媽返左HK之後真係多野做左好多,要比D時間自己慢慢adjust, 加上二小姐又訓得差,咁我就更加吾駛講啦,唉,幾時先有好訓既一日呀???? 明明細個係睡公主,點知而家又係一個臭豬,真係好討厭呀!!! 而家晚晚要陪訓,一日時間已經少,仲要浪費多一個小時去陪佢,真係無陰功呀! 夜晚喊聲,只要你係隔離佢聽到你把聲,佢就會死死地氣訓番,真係吹X脹! 大個D真係要狠狠地打佢一身呀!
近期中意捉迷藏,有時轉過頭見吾到佢,原來hide係椅底
難得的4 cousins相,不過完全見吾到樣,哈哈
琴晚抱住Emma B食strawberry, 見到我食,又要搶,勁greedy呀!! 都吾明點解吾訓覺隻眼都可以咁大既?
Subscribe to: Posts (Atom)


c: text/html

text:
近來好忙好忙, 有好多件事 in progress 中, 日子過得很充實! 亦都好感恩~
Master course o個度催我快 d send 晒 d supporting document 俾佢,
因為佢話 23/1/09 會有第一階段的遴選,
o下..... 明明話 28/2 之前 send 晒o野去就得, 30/4 先 close application o架喎!
點解忽然早o左咁多?
因為今年收 40 人咋, 可能都已經好多人 apply~ 收夠佢就開始揀人喇~
究竟我有冇書讀呢?
哈哈, 如果冇書讀, 我就打算去讀電腦/攝影 course o架~
好多謝何姑娘幫我寫第二封的 Recommendation Letter 啊~
尋晚我讀的 short course 做o左 presentation 喇!!!
去到先發現我o地同另一組講埋同一個 Tx Approach, 睇埋同一份 article!
人o地仲做到勁認真, 勁詳細, 勁多教材, 仲搵仔錄埋音,
真係嘆為觀止!
初時有 d 擔心我o地會同佢好 overlap, 不過 present 落又 ok 喎, 大家都有唔同o既 style~
好欣賞 Cora 睇o左咁多 reference, 同阿靜有咁好o既文采寫o左咁好o既 story~
不過真係 overrun 添! 不過又因為我o地係最後一組, Dr. Wong 又勁好人唔想大家遲走,
竟然主動 stop o左我o地o既 Q&A session, 實在太 happy 喇~~
完了 present, 呢個 course 總算完了, 太開心喇, 輕鬆晒!
今日開始上一連三日的 DPNS course,
真係好希望學完之後, 用到呢個 therapy technique 去幫到 d 食唔到o野o既病人~
第一日過得好充實, 個 speaker 講得好好呀! 不過不停問書, 真係唔可以恰眼瞓!
Lunch 竟然係去酒樓食o左餐好似擺酒o既餸菜, 大家都啞了....
遇見了我將會調去工作那間醫院的師姐, 佢係一個好好, 好有心幫人的治療師,
哈, 相信我去到佢o個度會做得好開心的~
今日 4pm 就放學, 嘩, 好耐未試過閒日可以天光住咁返屋企,
見時間早, 出o左旺角買o野,
多謝阿靜幫我申請o左張教協家屬證, 又可以去教協買o野喇!
點解 5pm 已經迫滿晒人o既? d 人唔洗返工o架? 平時呢個時候我都未有耐放得工呀....
買定 d 賀年糖果, 仲有八折的旅遊書, 好滿足!

robotstxt: allowed

filter: keep


text:
想做一個感覺親切既HR,識睇眉頭眼額係唔夠,仲要留意住自己係工作上微小既一舉一動,將自己潛移默化塑造一個成功既偽善形象.
自問脾氣麻麻,仲成日俾男朋友話我一有唔鍾意塊面就黑到出晒面,佢肯包容我就話無緊要姐,不過返工對住咁多唔同既面孔表現真我就一定輸蝕.識得小妹既通常會好奇點解一個宅女會揀做HR,唔係要處事好圓滑,talk得又玩得架咩?當初揀呢一科去讀,係單純想搵一份文職工做.一向說話不多既我,做presentation做fyp都係硬著頭皮將講稿死記硬背,唯一我唔怕既,係雙眼直望人講野,將要表達既訊息肯定咁傳入對方腦袋入面.
諗返起做第一份工時係年少氣盛,喜怒形於色.客仔遲交文件,同其他部門合作安排唔順利呢啲小事係咁NG會好上心,日復日係E貓send “kind reminder"等唔到回覆,就會氣沖沖打電話去追……雖然話係為左履行份內事,但係可能忽略左人地對我既觀感評價係點,俾人係背後指點話小薯仔懶巴閉發住脾氣做野.幾年過後,遇到同樣既case已經自然跳過心煩氣燥既階段,有自己一套去處理.被無視多次reminder,下次就順手cc佢上司俾啲壓力,再無反應不如親身拎住張後備form行到去佢座位「請」佢即時填番,俾附近諸多八卦既同事眼望望,唔會仲好意思托我手踭掛?雖然心入面唔想咁,不過為左交到貨,都要婉轉地逼迫下同事.
而最難頂莫過於係俾直屬上司NG用黎做御用黑鑊,一有任何complain先對你嗌晒救命,指責你唔夠機警發現唔到問題,然後係眾人面前無奈表示因為佢係你上司,就貌似冤屈負起責任.如果你忍唔住當場表現強烈不滿實會被秋後算帳,太溫馴又會中多幾次招.任由你心入面念幾多遍三字經,轉身去飲冰水又好,搣大脾握拳頭都好,只要一激動到花容失色就失去氣勢.做得HR,係policy和實際執行上大家做法常有出入有拗撬,唔敢出聲就會被淘汰.即使自己平時幾庵春都好,去到呢啲位先作最壞打算,盡可能以得罪最少人既程度冷靜去解釋自己既做法,令人意識到你係硬食左隻鑊先有用.但係當我係戰場返回坐位時,驚恐既心情先逐漸浮現,想像會唔會俾上司照肺然後俾信叫我走呢?
公司總有一堆唔自律既客仔同埋咩都要瘋狂urgent既老闆,係人事部做野真係好棹忌人際關係唔好,日日絞盡腦汁去應對唔同情況,不知不覺就會「上身」.係啲中同小同聚會特別明顯,自己一開口斯文又官腔,明明唔想笑嘴角會不受控上揚,野食一放枱會自動企起身分比佢地,講左數之不盡咁多句「唔該」,「麻煩晒」同埋「唔好意思」……完場之後諗返起個心都寒一寒,頭先個位邊個黎?我唔識佢!
職業病不停NG傷身又傷神,係戰鬥格背後,藏著一大堆苦悶和怨氣,搞到工作以外既時間變到「人唔似人,鬼唔似鬼」,小熊想係放左工就立刻抽離角色,睇黎仲要經歷一段長時間磨練先去到果個境界啦!


text:
2015年7月8日 星期三
33個月
話咁快我就33個月大啦,雖然呢個月同爸爸媽媽坐咗飛機去台灣旅行,但其實我一直keep住病,由月初普通感冒咳到嘔,到月中成日叫住肚痛又痾唔出,終於拖到去完旅行返來連燒三日,痾同嘔咗幾次食埋抗生素,先終於正式好返,連媽媽都話餵我食藥餵到怕呀﹗
因為病同肚仔唔舒服,所以呢個月食得差咗,好多時食半碗就叫飽,試過連至愛嘅蛋糕同蛋壽司都話唔要,爸爸媽媽知我唔舒服都無勉強我,但宜家好返就開始加返份量畀我,肚餓時我都會搶住食,但無再好似上次腸胃炎之後咁餓鬼mode.
瞓覺方面無咩特別轉變,依然係晚晚十點半入房,搞到十一點幾差唔多十二點先肯瞓,但可能夏天陽光猛D,成日九點就會自己醒(之前可以瞓到十點㗎﹗),不過媽媽話有樣嘢值得一讚就係我試過兩次半夜醒咗,肯起身過隔離房叫醒媽媽話去廁所(之前係寧願賴喺片都唔肯出房),佢叫我要繼續努力,咁就可以開始戒埋夜片㗎啦﹗至於晏覺都係keep住放學返來瞓一個鐘,好唔夠喉所以每次起身都要發一輪脾氣先清醒到,就算媽媽用貼紙奬勵計劃都無咩改善.
2015年7月7日 星期二
台北宜蘭之旅~Day 2 宜蘭>台北 part 2
食完雪糕就離開三星,去咗羅東林業文化園區,但我哋泊好車之後無即刻入去玩,而係去咗對面好出名嘅林場肉羹開飯,據講weekend多人時要排好耐先有得食,好彩我哋呢日係星期五,所以一入去就有位.
餐廳無冷氣,門口就係爐頭,加埋當日正午時間三十幾度嘅氣溫,真係熱到艾菲唔多頂得住,不過燒腩仔居然出奇地無投訴,仲要好快手咁掃晒成碗飯話好好味喎﹗碗肉羹感覺有D似香港嘅碗仔翅,可以撈飯,麵或者米粉食,味道都唔錯,但如果環境無咁熱肯定會更好味囉﹗
食飽去對面停車場買杯西瓜汁就入去園區啦,呢個小朋友全程只係顧住搶嘢飲,一唔畀就死摞,之後見到有D放木材嘅位幾靚想叫佢入去影吓相,佢就喊晒口唔肯入去,講多兩講直情喊咗出來添,搞到大家都勁無癮.
兩母子講咗輪數,加埋米高喺側邊鼓勵,終於幫佢衝破心理障礙,埋去摸咗D木兩吓就走啦(因為燒腩仔實在太多嘢驚同唔肯試,所以我哋唔想畀佢乜都話驚就唔做,佢越話驚嘅嘢我哋越要佢去試),然後行咗入去見到呢條遊湖嘅木道,呢個背景用來影相真係一流,可惜艾菲個model心情不佳,所以求其叫佢來回行一次就算.
2015年7月6日 星期一
台北宜蘭之旅~Day 2 宜蘭>台北 part 1
雖然前一晚搞到好夜先有得瞓,但第二朝艾菲一早就較定鬧鐘爬起身,為咩?咪就係呢個咁靚咁綠嘅人工湖景囉﹗如果朝朝起身,打開窗行出露台就見到呢個view,真係人都特別醒神㗎﹗
燒腩仔瞓醒見艾菲行咗出去,都有跟住企喺到望咗陣風景,但就唔敢赤腳行出露台,然後一換好衫又開始上上落落咁sir滑梯啦﹗
夠鐘就出去遊戲房食早餐(親子房全部安排喺遊戲房食,大人可以邊食邊睇小朋友玩,又係好貼心嘅安排),左邊嘅係大人嘅九宮格早餐,有民宿自家種嘅蔬菜,好味到艾菲不自覺咁食咗兩碗粥,右邊係燒腩仔嘅早餐,都好吸引同好味㗎,但燒腩仔呢期腸胃麻麻,再加上個心一早飛咗去玩,所以食咗半塊麵包同飲咗杯豆漿就話唔食啦.
2015年7月3日 星期五
台北宜蘭之旅~Day 1 HK>宜蘭 part 2
難得來到宜蘭羅東,梗係要去羅東夜市見識吓順便醫肚啦,一般台灣夜市都有嘅嘢食佢哋都有,我哋循例都叫咗小熊燒,花枝丸同呢期都幾hit嘅骰子牛來食,另外艾菲仲試咗個好足料嘅蚵蛋包,不過啱啱炸起勁辣口唔太食到味,至於個三星蔥肉串就真係超好味,香口得來又好juicy,不枉我哋喺高溫下排咗半個鐘等食.
至於燒腩仔呢...唔知係唔係嫌熱又唔太知我哋來做咩,初頭不停發忟買咩畀佢都話唔要唔食,仲行行吓扭米高抱,即你大少熱大人抱住你都好熱㗎喎,米高終於頂佢唔住買咗杯鳳梨汁來KO佢,艾菲都要同佢解釋一輪我哋來做咩同點解咁熱咁多人,佢先叫做好D無再扭.
呢個一來到就買嘅小熊燒,都唔知等咗佢幾耐先成功得到佢嘅垂青,後尾發現D嘢食真係堅好味,就識得來同我哋爭食啦﹗
2015年7月2日 星期四
台北宜蘭之旅~Day 1 HK>宜蘭 part 1
多得CX嘅689優惠,令本來今年打算唔去旅行嘅艾菲同米高轉軚,我哋四日三夜嘅台北宜蘭親子遊,終於都順利完成返來啦﹗
對比返上年同燒腩仔去北海道,今年佢真係大個仔同懂事咗好多,艾菲一買機票就已經同佢講會坐飛機去台灣,佢之後就一直提住四圍同人講,到出發前一晚仲興奮到唔捨得瞓,成晚坐喺床到偷望大人執行李,第二朝一起身就開籠雀咁講唔停,沿途仲搶住幫我哋手推行李,上到機場巴士見出面落晒大雨都無損佢嘅好心情.
我哋坐中午機出發,但專登提早去機場諗住畀佢慢慢玩,一落車第一時間去check in放低件行李,排marco polo條隊竟然無人,地勤姐姐仲好有心專登配合我哋,等燒腩仔企好ready先慢慢將件行李放上輸送帶,呢D對大人來講好平常不過嘅事,對小朋友來講係好神奇㗎﹗
對比返上年同燒腩仔去北海道,今年佢真係大個仔同懂事咗好多,艾菲一買機票就已經同佢講會坐飛機去台灣,佢之後就一直提住四圍同人講,到出發前一晚仲興奮到唔捨得瞓,成晚坐喺床到偷望大人執行李,第二朝一起身就開籠雀咁講唔停,沿途仲搶住幫我哋手推行李,上到機場巴士見出面落晒大雨都無損佢嘅好心情.
我哋坐中午機出發,但專登提早去機場諗住畀佢慢慢玩,一落車第一時間去check in放低件行李,排marco polo條隊竟然無人,地勤姐姐仲好有心專登配合我哋,等燒腩仔企好ready先慢慢將件行李放上輸送帶,呢D對大人來講好平常不過嘅事,對小朋友來講係好神奇㗎﹗
訂閱: 文章 (Atom)


text:
好耐都無update啦﹐ 可能近排都無咩好做﹐ 冬天0既日子真係辛苦呀! 而家儲緊錢去hawaii, 跟住又儲緊錢買屋﹐ 嘩﹐ 真係好煩好煩呀!
近日都係在家中﹐ 都無點見D朋友﹐ 可能都無咩好做﹐ 出街又洗錢﹐ 不如留在家中好過! 所以而家成日watch tv & movie, 早排看了unstoppable, 我覺得都幾激﹐ 不過就有D悶因為好多時都係架train上﹐ 不過denzel washington都係我0既favorite, 好有戲味!! 以前做John Q 真係入型入格﹐ 跟住做inside man﹐ 一個字掂!!
上星期看了新少林寺﹐ 我覺得幾無聊﹐ 以為有幾好﹐ 點知又係雷聲大雨點少﹐ 哈哈! 所以而家HK D戲都係少看﹐ 好似完全唔得! Occassionally都有D可以睇﹐ 不過到時先算啦!
個人認為king's speech都幾好﹐ 劇情唔錯2個男主角好得!!
the tourist...睇完好似無睇﹐ 開始以為好緊張﹐ 點知到最尾真係...無聊!! Angelina Jolie 好老呀個樣...而johnny Depp...無感覺
星期六今日﹐ 不過仲要返工﹐ 可憐!! 今朝行去搭車﹐ 凍死!!! subway慢吞吞﹐ 真的不爽! 基本上日日搭車10次有9次subway都唔會正常進行﹐ 我都唔敢奢望﹐ 唔好stuck係underground就已經感恩!
下星期一情人節﹐ 好似我同老公過左咁多個情人節之後都唔想再出街食飯比人"敢"住荷包搶﹐ 所以我同老公會在家中渡過﹐ 一齊煮一餐情人節dinner﹐ 哈哈!! 是但啦﹐ 我係無咩romance, 比較實際﹐ 不過願大家有個開心0既情人節


text:
荃灣綫荔枝角 財務公司支店検索
荔枝角
荔枝角站是港鐵荃灣綫的一個鐵路車站,位於九龍深水埗區長沙灣長沙灣道近工商貿區地底,於1982年5月17日啟用.茘枝角站是最接近深水埗運動場的港鐵站,所以也有不少參加陸運會的學生使用.西九龍新填海區屋苑或屋邨入伙,使部份居民利用車站乘搭港鐵前往市區.而且車站的附近設有成衣批發的購物中心,加上新落成及興建中的新式商業大廈,均令荔枝角站的人流不斷上升.
荔枝角站設有2層,地面為車站出入口及長沙灣公共運輸交匯處.車站大堂及商店位於站地下一層,而月台則位於地下二層.荔枝角站設有8個車站出入口,出入口主要連接長沙灣工貿區及鄰近的住宅區,部份出入口鄰近主要街道及公共運輸交匯處,方便乘客轉乘不同的交通工具.荔枝角站是荃灣綫的中途站,乘客可在此乘坐往中環或荃灣列車,往返香港島,九龍及新界等地.該站附近有很多商場,包括D2 Place,長沙灣廣場,億京廣場,長沙灣廣場,昇悅商場,泓景滙商場等.該站附近沒有酒店.還有附近有深水埗運動場,大南西街,香港中心,青山道,長沙灣道,香港紗廠,九龍廣場,麗新商業中心,半島大廈,大南西街,利豐大廈,萬利中心,通州西街,青山道,安泰大廈,香港工業中心,荔枝角懲教所,荔枝角收押所,潮流工貿中心,通州西街,通源工業大廈,荔枝角道,勵豐中心,警署,億利工業中心,長荔街,長茂街,長順街,長義街,億利工業中心,建業中心,勵豐中心,利來中心,永新工業大廈,警署,昇悅居,泓景臺,荔枝角道,碧海藍天,興華街西,海麗邨,荔枝角天主教小學,深旺道,深盛路,深水埗官立小學,宇晴軒等.


text:
見到織里嘅情況,我覺得香港人要認真思考一吓,出紅海嘅問題.
呢種大亂,只會越嚟越多,越嚟越激,因為地方政府無水問題,中央政府解決唔到.否則中共唔會冒地方政府可以搞軍閥割據之險,都要俾浙江,廣東,深圳,上海發債.呢四個地方有實力貪官最多,有必要果陣,中共默許地方武裝一啲都唔出奇,班友個個要保命,話之你hihi.
呢鋪玩到咁膠,因為唔知邊條地方官中嘅奇人,竟然加一倍衣車稅,啲車衣工人分分鐘被人走緊數,你仲加一倍稅,咁實同你死過喇.大家睇到溫州嘅情況,應該估到分分鐘成個浙江,上海一帶都係呢啲計時炸彈,要爆就爆,如果搞到各地聯動更加亂上亂,呢鋪有安徽佬私運槍枝過去織里,你諗吓.加上西藏近日已經發展到有藏人頂唔住,炸地方政府大樓,即係中共喺西面唔可能減兵力,東西包抄之勢己成,湖北,湖南如果都爆膠事,我都唔知有乜事發生.
香港人如果想走,請依家即度走人計劃,唔想走嘅,就諗一旦中共爆煲,可以點自保,大批中國難民南逃,或者爆發中國內戰,你估講玩.
香港本身己經係激流之勢,依家中國嘅大勢,真係唔慌唔激流中國.
後話:NHK 2007嘅紀錄片,用激流中國命名,以中文而論都準到極,當仲喺上游好多人都唔知死字點寫,依家睇嚟就嚟去到瀑布,日本仔一早睇到有幾大劑.如果依家你仲未知中國嘅大鑊來源,可以先睇NHK嘅激流中國系列,了解「中國政治激流水文圖」.


text:
當討論息口同樓價關係時,好友會話九十年代10厘息,樓市照升;淡友會話千禧年後一路減息,樓市照跌.如果只割裂某一個時段睇,我地隨時都可以搵到加息時樓市升,亦可以搵到樓市跌嘅情況,因為息口只係影響樓市嘅眾多因素之一.於是又會有好淡之外嘅中立人士話,唔可以用息口去估樓市.以上三論,係近年最常見嘅討論方向,但都犯咗一個毛病,就係欠缺程度.息口對樓市嘅影響有程度之分,有時較大,有時較細.討論97樓市講息口係傻嘅,因為冇王管任炒,朝早買完可以晏晝已摸貨出去,10厘息關我咩事?當時炒嘅力比息口嘅力大,人人預期炒一轉所賺多過畀息,照炒可也.所以97時息口對樓市嘅影響程度較細.
今時環境唔同,而家冇得炒,追貨以用家同長線投資者為主.用家追貨要睇收入同供款比例,投資者買貨要睇回報,而正好呢兩項都係對息口敏感,所以可以推斷,當此其時,息口對樓市嘅影響程度較大.或者有人會話自住用家跌一半都唔賣,咁邊有得跌?某富豪曾經講過價格係由市場參予者決定,本來諷刺分析者只係塘邊鶴,唔係市場參予者.但同樣原理,跌一半都唔賣嘅人亦非市場參予者,因為任何商品嘅價格都係邊際價格,即最後一口價就係市價.所以要估加息時樓價跌幾多,唔係睇有幾多人唔賣,而係睇有幾多人賣.


text:
Saturday, 12 February 2011
情人節Wedding Expo
由mtr行去會展天橋中, 已經好多人派傳單, 我地係咁接, 見到有稻香派本紫色既書, 即刻接左, 因為我想睇the one既"迎", 原來稻香冇擺expo, 但有架車周圍去, 我地冇時間去呀, 所以算數!
去到會展一入場就俾monalisa捉住左, 話有fashion show, 咁坐低俾佢講左半粒鐘都未開始, 勁冇癮就走, 一起身再俾隔離既薇薇新娘捉住, 台灣人真係特別熱情同多野講, 直頭唔俾我地走咁, 我地黎主要係睇酒席架嘛, 諗諗下唔對路, 一起身即刻乜都唔理, 直衝去酒席個邊, 港島冇諗, 其他既乜都拎, 除非話最多擺到十幾圍個d啦, 搞到我地拎左好多返黎!
見到天澄閣得閒, 走去問下啦, min charge $16.5k (weekend), 我地俾手上既日子佢, 9日得返2日有咋, 有冇咁full呀? 再去holiday inn同我個舊同學打聲招呼, 之後就睇其他了!
拎晒資料, 返屋企先睇啦, 我地下一part係睇pre-wedding, 香港既唔會睇喇, 因為一黎有朋友幫我地影, 二黎酒席實送既, 所以我地主要睇海外pre-wedding, 睇完一輪, 放棄左台灣, 希望可以去日本影啦!!
行完一輪好攰喇, 又好肚餓, 佢拎住兩本電話簿咁厚既野行到有d唔好老脾, 所以就走了, 去左一間茶餐廳食飯, 順便抽d冇用既單張出黎丟去回收箱, 即刻輕返少少喇, 返屋企要慢慢做功課了!!
1 comment:


text:
上一篇寫左馬卡龍
今篇寫篇生日蛋糕啦
呢個蛋糕係上星期整黎送比老公的好朋友
一行9人去左間法國餐廳晚餐慶祝
食完晚飯當然係切蛋糕啦
呢個蛋糕拎出黎一D都唔會失禮
又好味又大禮
大家都食得好開心
做法好簡單
成功率有99%
如果大家想親手整個生日蛋糕送比人
呢個都唔錯架,絕對出到大場面
****
先整左海棉蛋糕(全蛋法),以下食譜係8寸
8寸海棉蛋糕食譜
蛋5隻
細砂糖 125g
低筋麵粉 125g
無鹽牛油 50g
先準備好一個8寸的蛋糕模
用烘焙紙墊底同埋圍邊
50g牛油
要先用熱水坐溶牛油,煲熱左水唔需要滾就可關火,關火後放上牛油
坐溶左就OK
就係用呢4樣材料便可整出美味蛋糕
蛋5隻
細砂糖 125g
低筋麵粉 125g
無鹽牛油 50g
量好材料後就去預熱焗爐15分鐘,開180度
我個焗爐係好平架,早兩年買3百元有找,我成日都想換,但又用得焗得都係唔換住
低筋麵粉過篩一次
篩好喇
開高速先打蛋同砂糖
一路打到變淡白色同埋變黏稠糊狀就可以停
(即係就你覺得個開始杰就可以停)
我無專登去計時打左幾耐,但最少大約都有5分鐘
打好就到下一part
將低筋粉分3次加入,用刮刀順時針攪拌至完全融合
留意下攪埋個底,有時d粉會沉哂落去
最後加埋牛油伴勻
麵糊已完成(好快呀,全程唔洗15mins)
將麵糊倒入蛋糕模,拿起焗盤輕敲枱邊5下(目的係想登走多餘的空氣)
可以入爐喇,全程180度25-30分鐘
仲有麵糊多左,我多焗一個小蛋糕比老公試味
嘩,個蛋糕升起喇,好香啊
呢個時候要小心,事關我放左中層,個蛋糕升起後會因為太接近個發熱線而焗燶個面
我發覺後拿拿聲送返落低層
最後我焗左30分鐘出爐
想知個蛋糕是否熟透,可以用支竹籤插進蛋糕中央,慢慢拔出來無麵糊黏著就即是熟透喇
我呢支蛋糕測試針係響citysuper買,10蚊雞^^
出爐後立即翻轉蛋糕(最好係升高佢)
待放涼後就可以脫模喇
個蛋糕仔都幾靚
搞掂喇,美嗎?
呢個係底部
呢個係面呀,燶左少少但唔緊要,可以切走燶左的部份
呢個蛋糕係我早一日的晚上先焗好
事關我唔鐘意一次過太忙,通常我都係分2part做
蛋糕入盒放入雪櫃明天再加工
****
黎到下一part喇
呢part整幫個蛋糕裝飾扮靚
材料
甜忌廉 350g
淡忌廉150g
糖漿 :
砂糖20g
熱水 60ml
櫻桃酒 5g(如果比小朋友食就唔好落)
介紹呢個蛋糕分片器,夾住把刀片蛋糕唔怕唔整齊,我今次搞佢片左四層呀(勁)
我響淘寶買,但上次去油麻地萬記都見到有售25元
夾住把鋸齒刀
打橫片蛋糕我建議新手分3片或2片好喇
我分左4片(很美美)
準備好水果,鐘意咩生果就放啦,真係好隨意
切好哂d水果就可以開始喇
甜忌廉 350g
淡忌廉150g
記得個盤唔好有水,仲有忌廉要夠凍先打得起
先打起甜忌廉,用高速順時針打到7成挺身(如圖示)
打到7成挺身(如圖示),之後就加埋淡忌廉落去打
打好喇
呢個係糖漿張要來塗上蛋糕片
先將砂糖同熱水混和後放涼,再加入櫻桃酒混合
準備好蛋糕抹刀用來塗忌廉
材料準備好哂就可以開工
先將最底層的蛋糕放好,再掃上糖水
抹上忌廉
放上水果(夾心呢part我只加士多啤梨及芒果)
之後再疊上下一層蛋糕,又係掃上糖漿再塗忌廉再上水果
因為塗忌廉我唔方便再影相
做好一層之後就再重覆之前的動作
直至封頂
再在蛋糕外圍塗滿忌廉
之後再放上水果裝飾就完成喇
其實塗忌廉要塗得美係好有難度,建議大家唔需要追求完美
我都係塗得唔太靚,唔梗要架,心意搭夠
老公寫生日牌
入盒就可以帶出街喇
我個盒響淘寶買,又平又有質素
仲有巴黎鐵塔
幾蚊雞真係好抵
同場加影我當晚的法國餐
位於佐敦的Raymond'z Kitchen
先黎生蠔
凍食勝子(好正,好有鮮味)
生牛肉沙律菜
呢個唔得點寫,係(借古脾)
特製汁乳鴿,超好食
龍蝦湯
燒豬手,好食
鵝肝多士,美味
啦啦啦
切蛋糕時間喇
我仲加左兩粒自制朱古力馬卡龍
主角好開心呀
啦啦啦
4層呀,很美
當然大家都有讚好味啦
其實鮮果蛋糕一定係無得輸
因為就算個蛋糕真係唔好食,起碼都仲有新鮮水果頂住
寫左好長呀
分享完畢
多謝支持啊


text:
今次去Brno,見大部份嘅嘢都好平.因為冇手拎,咁只係入咗啲心頭好.
喺超市冇乜嘢特別想買.只係買咗左邊包味粉.呢個牌子,前南斯拉夫國家,奧地利,波蘭都有.好好用架.煮乜都可以落啲.而Brno有呢隻多咗Brasil嘅版本.
奧地利未見有.買包試吓.
可樂超市只有幼身裝.我已經有.呢兩罐係喺士多仔買.臨走時火車站隔離間郵局有架可樂自販機.睇到佢有其他款罐.但係架機入極錢都吐番出嚟.買唔到,真可惜.
右邊呢舊好似我上次去波蘭食過嘅煙芝士.喺一個Xmas
market買嘅.見個檔主都係煎,但係唔似波蘭咁點果jam食.佢係晒啲調味粉上去煎.
我唔係kitty迷都忍唔住買,因為太平(以奧地利標準).
奧地利一張普普通通嘅卡一定過三歐.而呢啲只係一歐多啲啲,仲要係立體.
郵票都係一定去買.
喺郵局個counter亞姐話唔知我要乜.好彩隔離寄梗嘢嘅靚女話可以幫我翻譯.
原來佢哋有乜款嘅郵票已經喺counter
show晒出嚟.指指點點就買到.小全張係去另一間郵局見有,又買.
呢兩個袋係喺奧地利某超市用積分加一歐幾買.正價多過€2.5個.而Brno都見有.只係一歐幾一個.奧地利食水真係深.
呼籲!!!
上面三個係聖誕禮物袋,依家仲係吉.咁大家識做啦.速遞都仲趕得切架.哈哈哈.


text:
由果園前往沖繩海洋公園只須半個鐘頭嘅車程,到達時已經係三點幾,可以比我哋參觀嘅時間唔太多,而公園面積相當大,所以我哋都只係去咗海龜館,海牛館同大水族館.
由停車場行入去展覽館都要幾個字,當日太陽相當猛烈,沿途無遮無擋,感覺自己喺個火爐上面比人蒸緊咁呀!
經過哩到有啲涼涼哋嘅濕氣噴出嚟可以幫手降降溫呀!
由於四點鐘有海豚表演,而海龜館同海牛館就喺海豚表演場地隔離,所以先一直走到公園盡頭睇咗睇咗大海龜同海牛先.其實對於我哋香港人,睇哩啲海洋動物都唔會太興奮,我自己覺得同香港嘅海洋公園差唔多,不過海牛個樣傻傻哋又幾cute啊!
最左手邊有間白色屋頂係海豚表演地方,中間藍頂係海牛館,最右綠頂嘅係海龜館.
啲海龜好大隻呀!佢游水嘅姿勢同我一模一樣呀!
海牛個樣真係好傻啊!
佢好似用對魚鰭嚟行路咁呀!
其實最吸引我並唔係哩啲嘜館,默館,而係對出嘅沙灘呀!
啲水清到都唔知點形容呀!真係有衝動即係沖落水游返轉呀!
靚到唔捨得走呀!
三點九個字,唔捨得都要走嗱!表演大池旁有個細表演池剛剛做緊show啊!
啲海豚喺水池裡面warm up緊,準備一陣開show呀!
嗱嗱臨過去搵返個好位先,行遲咗就要坐啲比太陽曬住嘅位咖啦!個view都幾正呀!
都係嗰句,係香港睇過海豚表演的話,哩到嘅表演亦唔會有驚喜比到你,但一場嚟到都係要坐底捧吓場啊!
相比較難影得好,次次拑制都慢咗,影出嚟啲海豚都係往下跌.
所以都係影viedo比較好.
海豚頂波
我自己就最鐘意工作人員喂海豚食魚仔哩段嘞!好搞笑!


text:
2015年1月2日 星期五
14 X'mas 台中自駕遊 ~ Day 6
今日要還車啦, 想去既景點都去晒, 多左一日時間出黎, 見酒店地圖介紹左兩條單車徑, 一於去踩單車啦~
今次揀左個有橋有隧道既單車徑踩 ~ 東豐綠色走廊 & 后豐鐡馬道
上網見到附近有好多間單車公司, 好多都有埋免費泊車, 都幾方便喎, 是但揀左一間 田園租車
雙人電車NT400可以任踩到 18:00
要踩一少段馬路先到單車徑
先踩返去起點
跟住再先去 后豐鐡道
終點係 后里馬場
跟住返轉頭踩 東豐綠色走廊
途經石岡水壩
同石岡站
由於又想落雨啦, 所以唔踩閃人啦
二少話要食雞, 所以見有就拿拿淋去食啦
冬瓜排骨湯 NT200/盅
炒高麗菜
甕缸雞 NT500, 熟左少少, 冇之前七里香咁好食
食飽就去浸温泉啦, 揀左個近近地既大坑温泉, 本應係想去東山温泉樂園, 但去到執左, 所以轉去呢間 麒麟峰温泉會館
一般啦 NT1800/2小時
浸完仲有時間, 所以去左中友百貨到行吓~
行完差唔多6點, 本應想先返酒店再還車, 但為免好塞車, 所以提早去還啦
5日頭尾大約行左 720km
路費只係 NT158, 超平呀
油錢呢, 油價大約係NT26/L, 頭尾入左兩次油, 夾埋都係 NT1200左右, 超抵呀
還左車, 就去左隔離商場既 春水堂 到食晚飯啦
甜不辣
超好飲既珍珠奶茶
排骨麵
牛肉麵
食完我地決定慢慢行返酒店, 唔係好遠啫 3KM, 哈~~~~ 大約行左50分鐘左右啦
不過我係樓梯sin底左, 搞到撞瘀晒成隻手囉
其實行左唔係好耐就到逄甲商圈啦~
今晚last一晚係台中, 所以點少得又去食吓小食呢~
見到有胡椒餅, 梗係要試下啦
另仲試左呢樣
熊爪包, 都唔錯
仲買左杯香焦牛奶, 好味過韓國盒裝果啲囉
標籤: 14 ~ 台中.自駕遊
訂閱: 張貼留言 (Atom)


text:
放學拎返份功課時, miss除左讚個係IVE讀左四年時裝設計既女仔份功課靚, 之後就讚我, 睇黎都唔算太差, 同個讀左四年既差唔多, 唔通我真係咁有天份!!?? (只係講笑)
放學之後去搵joejoe啦!! 我哋本來想去紅磡打邊爐, 但又發覺food court既椅子都幾好坐, 最後都係果度食飯, 都唔知係咩理由!? 我哋兩個拎左貴重物品, 擺底其他野去霸住及買飯都得!?
我哋兩個都著格仔衫咁岩!? 一於影返張合照先~
我叫既越南肥牛湯粉及兩件芒果海鮮卷, 仲有一杯青檸水
但係太多我唔鍾意食既洋蔥, 好在joejoe幫我食哂, 多謝你~
joejoe叫既海南雞飯套餐, 但joejoe唔小心打瀉左杯打檸水, 我同joejoe share飲啦!!
食完飯之後再去紅磡新天地行下, 之後我就返深井, 真係好耐都冇返去. 一返到去就已經準備張床比我訓, 無意之中發現張梳化床伸出黎都幾似條天橋, 等我教dede行下先~
講真幾似天橋, 只係岩岩舖先咁亂, 不過影到我個膝蓋..
dede學下行天橋先, 不過拎住個電話好似唔係太專心..
行完catwalk之後就做個老闆, 拎住個計數機計下數先
之後都係玩個巴斯光年公仔, 佢都係最鍾意佢頭上轉動既光圈
kumi's new life
2010年11月6日 星期六
同joejoe去紅磡 x 深井dede記
放學拎返份功課時, miss除左讚個係IVE讀左四年時裝設計既女仔份功課靚, 之後就讚我, 睇黎都唔算太差, 同個讀左四年既差唔多, 唔通我真係咁有天份!!?? (只係講笑)


text:
近期好興玩航拍機,近呢一兩年都愈見愈多唔同嘅航拍機出現,就連我有時去行山都成日見到有人玩航拍機.所以,我決定一係就唔玩,一玩就梗係玩最新出嘅航拍機.講嘅係 DJI 出品嘅 Phantom 4,Phantom 系列相信好多人都聽過,包括筆者我,但莫講話航拍機,遙控機我都未玩過.今日同點點就嚟到數碼港呢個好空曠嘅地方試玩喇.
講下啲基本資料先,Phantom 4 今次只係得一個型號,唔似上代 Phantom 3 分開 3 個型號,佢仲增加咗啲功能.第一個叫做 Active Track,即係佢追蹤住一個指定嘅目標影;第二個就叫做 Tap Play,即係你係個手機度點果個位就飛去果個位;第三個就係佢識得自動避障,亦係最西利嘅一個功能!我一陣就會試下玩架喇!
急不及待開箱睇
▲一去到我就急不及待開箱啦,因為我上網睇過話今次個盒係好方便大家帶出去架.勁似人地攝影師果啲搵食架生!
▲開咗盒就係咁嘅樣,啲螺旋槳未裝上去嘅,個遙控器比我想像中大.
▲要組裝嘅零件其實唔多,電池可以拆出嚟換,螺旋槳原來有啲方法裝:佢有分逆時針定順時針轉,目的係為咗轉幾大力都唔甩 (好似係),我以為好複雜,原來兩三下手勢搞掂.
▲遙控駁住個手機,有啲咩功能都可以喺個 App 度搞.
▲個遙控器拎上手唔算重,連點點咁細粒嘅女仔拎上手都話 ok,我就覺得部機大概一本英漢字典咁重,我諗航拍機始終有少少重量好啲.
▲我決定趁佢齊齊整整嘅時候同佢影返張正常啲嘅相,以免一陣
撞機唔識降落.
試玩場地大風 嚇得我騰騰震
▲由於我係新手嘅關係,要由型仔又有經驗嘅 Benny 指導一下點樣操作 Phantom 4.
▲點點又走埋嚟偷聽.
▲好,真係試飛!Benny 話航拍機同真飛機一樣,起飛同降落嘅時候都係最易出事,所以我面形都扭曲埋.
▲成功起飛!但海邊好大風,不過佢識得自動回復定位,我唔使操控佢都可以 Hold 住,可以俾我慢慢摸索點玩.
▲我都飛得唔差!
▲係咪發覺唔見咗架機呢?因為我飛咗佢出海,但係呢部機原來有弱點!就係佢係完全唔防水,雨水都唔防,即係
跌落海 落雨就 GG.同埋行緊果啲船都好易干擾.
▲跟住我試下佢個 Active Track 功能,我一路跑住咁去,直線跑佢就跟到,我開心跳起 BBQ 大結局都跟到,但係我一個轉身射個三家姐佢就跟甩咗喇… (影片後補)
▲到咗聲稱連遙控車都未玩過嘅點點:佢個樣話咗俾你知,佢好緊張,事關一到佢玩就好大風,起飛果下側咗一側,嚇到佢心都離一離呀.jpg!
▲跟手點點又試下呢個 Tap Fly 功能,呢張 Cap 圖姐,佢無真係飛到咁遠,我都驚佢無電…
▲但係點點之後又飛得幾好,佢夠膽郁得好快.
▲點點你做乜飛到咁遠…雖則我好眼力.但我離太遠都難以分辨前後,習慣都倒轉了…唱完歌.Benny 話,其實最好起飛時,架機尾要向住自己,咁佢移動就會按返你隻手郁嘅方向移動.係咪好複雜呢?其實即係你同個機望向同一個方向囉…
▲其實離遠睇,有時真係會睇唔到啲部機去咗邊,所以要靠部電話個鏡頭睇下自己飛到去邊.
▲飛到咁上下,準備降落喇!點點你降落得都好穩定!Perfect 池!
試玩後感:
水哥 – 如果有得揀用 Wi-Fi 定線去駁手機就更加好!
因為佢要用嚟錄影,其實無可避免要駁去手機,Phantom 3 就用 Wi-Fi 連接,但係 Phantom 4 只能夠用線駁住,但係兩者都無得俾人揀用邊個方式連手機,就有少少遺憾,應該有得比人揀架先係!
不過其他技術方面都好好玩,尤其佢個 Active Track 功能好似 Lily 果隻功能,用嚟影自己嘅活動都唔錯.
點點 – 識得自己停唔驚撞牆!
(Sorry,攝咗鏡 XD)
點點就話:「個遙控我覺得唔重手,拎上手都好舒服,不過拎得耐就唔知.雖然個控制桿好敏感,但係佢識得自己停係固定位置,咁我下一步想做乜就可以諗一諗先.同埋都容易上手嘅,兩支操控桿用法好簡單,一次就記得!」
是日 unwire TV 直播影片重溫
嗚謝 : OnTheGo 35860842
詳情:
上官網睇
The post 水哥 + 點點妹 : 新手玩 DJI Phantom 4 航拍機「智能」追人 + 基本教學 appeared first on UNWIRE.HK 流動科技生活.


text:
2012年4月20日 星期五
暑期工 - 中伏系列
講完咁多可以揀既工 到底有咩工好易中伏呢?
通常中伏既工得一個特徵
就係無底薪 白做
有咩工?
傳銷 推銷果d工 就最多
記住 xx推廣 有推廣呢2個字都死得 或者咩咩市場助理
市場呢2個字又係死得
promotor果d 都好易出事
點解? 因為佢地主要都係無底薪 但佣又唔算好高 當然做得好 梗係好好搵
但我好相信 搵暑期工既大家 絕對唔岩做呢類工既
另外就係 保險同基金啦 基本上都係不斷上training 同埋考牌 考得黎你暑期都完左
呢類其實都唔算好岩 除非你有心呢行發展啦
講返推銷先
推銷最多1定係 教育同美容 sell人 乜乜課程 就有幾多佣
呢d其實難度好高 同埋坦白講 好多課程都係呃人
自己搵唔到錢之餘 又要埋沒良心去呃人 唔建議做!
當然我唔否認 有d課程 真係幫到人 又無欺騙既 否則點會咁大個market
但搵暑期工 最好搵 有底薪啦 有保障d!
當中表表者 就1定係 ENG 同COM啦 出晒名 上左報紙呃人
佢地首先請你講 佢係乜乜經理 旗下幾多人 成個公司有幾多
自己搵幾多萬 (有d會拎埋ipad 同你傾) 多數拎張1張紙 +1張筆
好坦白話你知 佢地好明顯係層壓式咁搵錢 不斷 收下線 係咁收人 下屬搵錢 再分錢
不斷分上去 愈滾愈大 就會 月入幾多萬 多勞多得 等等.. 講自己 學歷無乜 但都搵到好多萬一個月 聽落好amazing 好激勵到你 但其實大家諗深一層
呢個世界好現實 1分錢1分貨 邊有咁易搵到 十萬八萬 否則就無人掃街啦
所以大家要認真了解果行做d乜 岩唔岩自己
仲有佢地會有好多 training比你 有d 免費 有d甚至 要你比錢 呃埋你
大家真係諗清楚 你係搵緊工 唔係去上堂 所以有親training 都要小心 特別要上幾個week果d
所以唔建議做推銷
另外仲有基金都好相似 就係乜乜金融機構呀 乜乜保險呀 其實都係玩緊 cold call (即係亂打電話sell人) 同call center 一樣 即係電話推廣助理呀,電話客戶推廣員呀,不斷打電話sell人
仲要唔比 電話list你 要你求其up 1個電話 例如 9000 0001 打上去 9000 0002 不斷打 續個試
真係會悶死你
有d好既電話sales 會有底薪比你 例如$35 或者 $40 1個鐘
有d衰既 真係完全無佣 又係白做 大家要小心
仲有樣好相似既 就係問卷啦 即係 旺角 豉油街 成日見到果d 問卷調查員
又係分2類 1d 續張問卷計錢 1d有時薪 有d甚至要你做完問卷繼續 sell 人
所以大家 1聽到要sell野 特別小心!! 好易中伏
除非係做緊 鋪頭 賣衫果d sales 雖然要跑數 但比較安全
另外有少少個人分享 我自己中過另一隻伏係做 神秘顧客
聽完好似好得意咁 其實果陣 我係扮 神秘顧客 去 試探 某間 教育機構 既sales得唔得
但最後我發現 佢都係想呃我 去聽佢sell我報課程 仲要無出糧比我
好彩都係 2個鐘 唔係太蝕既 但我知 呃人手法 層出不窮
仲有另一種 暑期工大熱門 就係賣書啦!!
我諗大家可能都經歷過有人上門拍門話 要 收書
其實賣書 亦都係另一隻sales黎 仲要好大壓力 不斷追quota 同埋迫自己fd 賤價賣書
佢地會請 無限人 因為通常底薪好低 佣又好低 (因為主要恰d學生)
1定賺得唔多 同埋好辛苦
大家見到 店務員 唔好以為 系間書店裡面做 其實可能要到處去街外收書 所以要小心!!
而寬頻sales 果類 又做唔做得過呢?
呢隻都係推廣既 同sell 課程美容有d 類似 不過主要都係企街同洗樓
洗樓即係 你要潛入 唔同既屋苑 續家續戶拍門 sell野
人工雖然ok 但係非常辛苦 仲要受到好多人白眼
做之前都係要諗清楚!
其實呢幾類工 佢地都有一個共同點
就係僱主會請無限人!! 因為底薪低 或者 根本無底薪
又比佣你 又1定會賺 所以都會非常辛苦
而且大家都知道 sell野 有一半都係呃呃哄哄 有d未必過到自己關口
所以大家都係揀d 穩定有底薪工作會好d!!
當然,另一面睇 做呢類工 其實磨練自己都算唔錯 因為非常刻苦
做過會體驗到 社會黑暗既一面既!! 未試過都可以趁後生試下!! 但預左中伏啦!
訂閱: 張貼留言 (Atom)


text:
2012年7月28日
提著行李箱, 加入 Duffy 的春日巡航!
隨著我正式開始分享 東京迪士尼海洋 嘅事物,我亦同步開始介紹響園內買返黎嘅戰利品!其實我響 東京迪士尼海洋 入面買嘅,全部都係 Duffy 相關嘅系列商品!特別係園方為 米奇和Duffy的春日巡航 特別活動推出咗好多節日限定商品!
其中,今次活動嘅其中一個象徵標誌就係行李箱,冇行李箱又點樣出發去旅行呢?屬於 米奇 的藍色行李箱上,有不同嘅布章,全部都係 東京迪士尼海洋 入面嘅景點黎架!真嘅行李箱就冇得買,不過就有一個跟返呢個行李箱設計嘅手袋賣.
袋上仲掛咗一個寫住 Mickey Mouse 個名嘅行李牌.
而袋入面就係淺藍色嘅,印有好多精美嘅圖案,有好多 Duffy!
事實上,呢個手袋買咗返黎咁耐,我都唔知有咩用,我又唔會拎出街嘅.回想返當時嘅情況,我諗係因為響園內太興奮,佢又幾靚,見人買我就買埋一份... 或者之後可以特別用黎裝哂所有 Duffy 嘅服飾... ( 而家啲服飾我係亂咁放!)
至於以下落黎呢個袋,對我黎講係實用性高啲,但其實都冇咩機會成日用.呢個係一個巨型環保袋,因為實在買得太多野,我原本個行李箱裝唔哂;而呢個環保袋就可以幫我裝到好多野,我上機時都係拎住佢架!
為咗俾大家體驗得到呢個袋有幾大,我邀請咗 大Duffy 做特別嘉賓,可以睇得到個對比.
今次呢個行李箱造型袋真係設計得幾靚,我響兩個樂園都見到有人拎住.我仲試過響 香港迪士尼樂園 入面,見過有日本遊客拎住個大環保袋!果然係好高人氣!
於 11:44
訂閱: 張貼留言 (Atom)


text:
一直都幾鍾意澳門呢個地方,一來近啦,一個鐘船程好快;二來有勁多好野食,葡撻豬扒包魚翅麵水蟹粥木糠布甸雪糕三文治好多好多;三來有好多葡式建築,係影相好地方;四來仲有好多靚酒店,大型度假村,沒有最豪華只有更豪華;五來有機會發達......(好似係)所以我一年最少黎澳門一次,兩日一夜週末鬆一鬆好開心.
今次又黎到澳門,入住金沙城中心的假日酒店,非常值得推介!!乘搭金光飛航去到氹仔碼頭,一出碼頭就會見到黃色的酒店接駁車,免費架,大約10分鐘就到金沙城中心.澳門地方細細,但酒店總係好大型,大到會迷路個隻.簡單介紹一下先,金沙城中心係一個大型度假村,旗下有3間飲酒店,分別係假日酒店(Holiday Inn),康萊德酒店(Conrad)同喜來登酒店(Sheraton).而據我所知仲有一間新酒店將會落成.大家好熟悉的威尼斯人同四季酒店都屬於同一集團,就係對面,行過去約5分鐘.
金沙城中心除左有3間酒店,仲有個大型商場,有好多好多名店同餐廳,成個又一城甘!!另外仲有賭場同一個以夢工場卡通做主題的花園廣場禦桃源.
3間酒店各自有自己既check in counter,假日酒店的counter好大,同時間有10幾個職員做野,都幾快手.
上房啦!!今次住的係高級客房,我幾鍾意間房的設計,好明亮同好新淨!張床好大好舒服,勁好訓,訓到唔想起身!!重點係第一次見到枕頭有分軟同硬,任君選擇,好周到啊!!
浴室都一樣好光猛,而且有浴缸又有淋浴間,空間都幾大.盥洗用品齊全,我想讚下個風筒,好大風,我最鍾意!而最特別係見到有個音量控制,原來天花板有個擴音器,房間既電視聲可以係浴室播,可以一路浸浴一路聽下電視聲,正呀喂.
我覺得間房好乾淨,成個感覺都好舒服好relax.雪櫃有好多野飲,mini bar仲有杯麵同朱古力,不過要收費架.
睇完間房,再睇下係酒店4樓的泳池同健身室.假日酒店個室外泳池區好正,有成6個泳池,仲有3個按摩池!!其中一個係恆溫泳池,所以冬天都可以游水.因為實在太多泳池,所以唔會好多人迫埋係同一個池,有時甚至可以獨霸一個池,好開心啊~想邊曬太陽邊飲野就可以去pool side bar.而對唔太識游水既少女黎講,最正係有免費借用的浮板,哈哈.泳池係望威尼斯人景架.
健身室我冇用,不過入去睇左一下,都幾大同埋幾多機,仲有桑拿浴室.
重點來了!!大家有睇史力加,荒失失奇兵,功夫熊貓嗎?而家金沙城中心舉辦緊「體驗夢工場」活動,除左頭先提及的夢工場花園廣場外,仲有好多同夢工場有關的活動.其中一個推介就係同夢工場卡通人物一齊食早餐!呢個係我參與過最歡欣的酒店早餐啊!!首先個場地佈置已經靚到令人嘩一聲!早餐場地在假日酒店4樓的烏魯木齊宴會廳,個場好大,成個場都充滿七彩繽紛的夢工場裝飾,一路播住幾套卡通電影的主題曲,派對氣氛非常濃厚!
早餐係自助形式,食物選擇非常多,中式西式都有,每個種類都有好多選擇,蛋,包,粥,麵,點心,穀物,乳酪等等都有好多款可以揀,多到冇可能樣樣都食到.比較特別係有茶葉蛋,咖哩薄餅,粥檔有油炸鬼,仲有卡通造型的食物包括功夫熊貓阿寶的豆沙包同薑餅人!好打耳~
當你仲煩惱緊食咩好的時候,一班夢工場卡通就逐一出場啦!!佢地會先係台上跳下舞,之後會落台同大家影相.基本上佢地每一枱都會去,同曬全場人影相先會走既,所以唔駛驚影唔到架.大家食住等佢地行過黎就得,佢地好活潑,會同大家互動,無論小朋友定大人見到佢地都好開心,少女都好開心呀~~我最鍾意係荒失失奇兵的獅子阿力啊!!(抱)
成個早餐的氣氛都好開心,係其他酒店從未體驗過的,所以非常推介大家一齊參與啊!而除左早餐,都仲有其他機會見到呢班卡通人物,包括每日4點在2樓商場的大巡遊同功夫熊貓學堂等.佢地仲會不定時出現在花園廣場禦桃源同大家影相,要捕捉佢地唔難啊.
假日酒店係金沙城中心3間酒店中最平,我覺得好抵住!好適合一家大細去玩,而家住宿套票只需$1398起,套票包括雙人入住高級大床客房,雙人「體驗夢工場」動畫明星早餐,澳門幣300蚊餐飲購物券同「體驗夢工場」毛絨玩具一隻,即刻上booking.com預訂啦!優惠到9月30日咋!
訂房網址: http://www.booking.com/hotel/mo/holiday-inn-macao-cotai-central.en-gb.html
(本文與booking.com合作)


text:
2013年1月2日 星期三
他更感謝已過身
黃德斌與佘詩曼合作的《天與地》備受好評.
因為以前屋企對面係公屋,」他更感謝已過身的嚴母:「細個媽咪對我家教好嚴,我可能已經畀人斬死咗!連學校旅行都唔畀我去,我唔會怨,更笑言靠自己雙手變Bluebl英國遊學 ood:「好多嘢我都覺得係整定,但如果唔係咁,惟有做嘢賺錢變Blueblood啦!不過德斌從無埋怨家庭環境欠佳,哈哈!有好多黑社會,」我又唔係Blueblood,如果唔係家教嚴,我可能已經跟咗大佬!
加拿大遊學 )絕對係!」最後阿媽捉我去睇急症,由最初隻係普通發炎,去到日日瞓醒就發現枕頭有血,啲水入咗耳仔我又冇理,但可惜最後右耳得番3成聽力.擁有42吋巨胸的型男黃德斌外表剛陽英國遊學 ,但原來右耳隻有3成聽力,切除耳仔入面增生嘅肉,到發炎,流膿先去睇政府醫生,點知政府就要排期成年半先有得睇!醫生一睇就話我情況嚴重,(因為冇錢睇私家先搞成咁?嗰時因為屋企環境唔好冇錢睇私家,朝朝7,8點就同同事遊完水先返工,他坦言全因家貧所緻:「我讀完書就去做跟車工人,幫我全身麻醉做手術,
日本留學 佢冇點睇我做戲就過咗身.以前成日喺屋企唱歌,但屋企因為冇電視,我好想佢睇到我喺《天與地》嘅演出.成日做路人甲乙丙,德斌坦言有遺憾:「媽咪睇唔到我做戲都係一個遺憾,因為雪梨大學 佢本身係歌迷又係戲迷,」之後我入咗藝訓班,但係我唔聽.叫我做歌手,佢就成日唱歌.對於亡母未能見證現時的演藝事業,佢好鍾意睇粵語殘片,她臨走前幾年成日叫我去唱歌,
冇入黑社會家教嚴
黃德斌自幼經歷令他演苦情戲手到拿來.
訂閱: 張貼留言 (Atom)


text:
Princeton Boutique Gallery
服務詳情
評語 提交評語
搵到佢都係因為Facebook,覺得佢個mood靚.而我地嗰輯相雖然係香港影,但佢地就係可以影到好似係外國影咁.佢地攞既shot好artistic,唔會好local,所以搵佢就係因為鍾意佢地影嗰個mood.
佢個package係包晒相底,收費都好抵,好似唔係出嚟做咗photog好耐所以相儲啲口碑同reference, 影超過咗鐘都無話加錢.所以佢服務態度好好,同埋好訓身,爬到好高咁影落嚟又肯,做啲特別啲既安排都會同妳配合,仲會俾啲意見妳引導妳影啲特別啲既嘢.例如佢建議我影啲對我影響深刻既人同埋事,我就想到我工作十幾年既同事.因為我係中環返工,我就想我影prewedding既時候可以加埋我班同事,就係咁本來2個人既photo session,就變做一班30幾人幾group photo session!就因為要等咁多人會花好多時間,佢不但無反對仲好鍾意呢嗰idea,幫我地好多人影咗好多,而我地响間pub到等人既時候佢又幫我地影,到人齊先出去一齊影啲group shot.大家都影得好開心,而真係覺得唔明點解我地平時出入好普通既地方佢可以影到咁特別.
見既時候係Starbucks到見,佢好有誠意咁攞晒啲好重既相簿出嚟俾我地睇我地既end product會係點.我當時就見到佢地用啲好高質素既盒,相簿面又用啲好靚既玻璃鏡面,好足料好靚.所有既packaging都好detail好靚,因為我地想送一本細既相簿俾我地屋企人,就係因為本嘢本身真係好presentable,所以根本唔需要任何包裝.


text:
訓話,係老細得閑冇事做果陣最經常對住我地班靚做嘅嘢.
而通常到最後我都會變得好火滾.
由於通知咗個客話《雅典奴隸》嘅修整限期,等緊回復之餘就做啲研究,讀下資料作最後提升速度嘅準備.
限期之後我就會冇閑情理呢隻奴隸獸,要搞點上個禮拜接到嘅新任務.
冇幾耐,老細出場啦.
佢行埋嚟問我搞禁啲乜,我咪同佢講我對《雅典奴隸》而家嘅速度不滿,要點點點改好佢.
討論咗成個鐘之後,好例牌咁click咗一大渣資料俾我睇,同我講:由於我手頭上冇啲咁嘅project,所以我好難做研究;而你而家有,所以你要讀嗮呢啲資料,仲要好深入了解果隻.
你冇project? 咁呢份咩嚟架?
之後我同佢講個客同我提過隻奴隸獸嘅新功能邊度有問題,我要查下發生咩事然後整好佢.
老細一副唔明白嘅模樣,我咪開個實驗版過佢睇,然後再解釋内部運作同操控方式.
點知,佢居然責備我做個新功能冇話佢知,仲話呢個屬於額外功能要開單.
我即時嫐到爆,但依然笑口噬噬咁同佢理論:我好清楚記得我當日問過你,得到你同意我至做.果日仲係響會議室同你講嘅添!
佢擺明唔記得,夾硬話我唔啱:佢地同你講,然後你至同我講,呢樣已經唔合程序.應該由佢地直接同我講,因爲你地同我講乜嘢我都會話OK.
係? 我話個停車場好遠,你又唔同我換?
其實之前個客問我果陣,我叫佢問大將,大將知道做得到,問過老細同意,然後至同我討論.
開工之前我仲問多兩次,佢都係話OK.
由於佢擺明屈我,又唔係讚又唔係論功行賞,冇謂拖多個人落水同佢吵.
反正我已經係一副"不受控制兼反叛"嘅嘜頭,質我食多幾隻死貓都冇所謂,橫竪我最近絕食已經瘦咗些少.
佢問:你花咁多時間同心機,人地最後講句"呢樣嘢幫唔到我地",之後就劈咗,你有咩感想?
感想? 我仲敢想咩? 最近發生咁多事,我已經乜都唔敢想,淨係想點樣至唔會死.
其實呢個係你嘅問題,你冇白紙黑字同人攞系統需求.
然後佢又話:而家佢地將我地系統嘅原本用途偏離,違反咗我本來嘅意思.
而家人地俾咗錢中意點就點,関我鬼事? 你都可以買架Ben士然後渣去填海,車廠一樣唔會出聲.
我笑完就答:人地俾咗錢你啊嘛.
佢聼我咁答,完全唔在乎人地點處置我一手創做嘅奴隸獸,就話:如果人地將你份嘢複製到另外一個系統上咧?
我冇興趣同佢拗,由佢贏.
複製咪複製囉,我嗌過你買個三千蚊嘅軟件鎖,鎖住奴隸獸,冇人可以偷走佢,甚至複製,係你唔捨得投資.
已經揞住把火講嘢好細聲,但係事頭婆聽見我地響度拗,即刻企起身望.
由你第一次同我講我係個"冇幫公司賺錢嘅員工"果日開始,我已經同你講過:你請我,係要我整啲嘢出嚟揼落咸水海.
你唔好同我講暈低汽車同雞汽車啲員工點樣扲荷包自己出錢幫公司手提電腦加RAM加Hard Disk,你有幾欣賞人地對公司有幾忠心.
我唔係大長今,唔係月入十萬九千七,又冇股份,而且你係我老細喳,唔係我老公啊,飯飯都唔係,講咩心?
講咗咁耐,最後都係話我擅自執行任務,日後要經過佢同意至可以做.
係你自己話過我地要日日去你個痲痲煩煩嘅網絡客戶系統,自己攞柯打自己搞點.咁你講嗮啦?
咩都等你同意就死啦,次次都係最後關頭至通知.不過你中意咁,我冇所謂.
講完唔夠三秒,佢又話佢唔得閑,要委派另外一個人head住我,例如新丁.
佢? 你估佢控制得住我咩?
你梗係唔得閑啦,我同大將果日做到天光,你仲好意思係個晚會度大大聲講你瞓唔着響度睇戯睇天光.
事後我問返大將關於個功能嘅問題,佢即刻變嗮面口話:同佢講過架!佢知嘅喔!
我同佢講老細果篇捍衛我創作嘅言論果陣,大將講笑話:因爲你冷血.
食完午飯返去,老細仲一副安撫嘅模樣同我講:嗱,記住啦,下次要經過我先做啊...
我當然會記住你啲所作所爲.
如果當初你唔係多次話我"Not Making Money",又發揮想象力響度搞風搞雨,破壞我同我屋企人,干擾我嘅感情世界,或者我今時今日唔會咁嚴重不受管制.
前世我一定係個衰人,殺咗你全家兼逼你做小李子.


text:
紅豆婚紗攝影 Red Bean Wedding
服務詳情
評語 提交評語
香港人又多,我先生又唔係香港人,我哋都覺得喺香港影prewedding無咩意思,所以就諗住去台灣影婚紗相,順便當去旅行.於是,我就喺Facebook度搵台灣prewedding嘅攝影公司.我又去過婚展,但就無咩得著.之後我有個朋友就同我講佢之前喺台灣搵過攝影師Rex幫佢哋影,影得好好,同埋佢宜家自己出咗去開另一間公司,就係紅豆.所以我就上Facebook同email聯絡紅豆嗰邊同埋睇吓啲package.一開頭我哋都諗住搵Rex幫我哋影嘅,但我哋過去嗰個檔期佢就唔得閒,所以佢哋嘅sales就叫我哋上網睇下其他攝影師嘅風格啱唔啱.我哋上網睇完,覺得女攝影師Amber嘅風格都幾啱就搵咗佢.我記得我join紅豆嗰時個package都唔貴,大約一萬港紙(不過宜家好似加價喇).我用paypal俾訂,然後到影嗰時就飛過去台中.
去到嗰日首先試攝影師,我覺得Amber性格好爽快,都好易合作.我哋同佢傾吓第二日想去邊度影同埋想影咩風格,之後就去試衫.溝通主要喺用國語,對於我先生就完全無問題.不過因為真係好多香港人幫襯,所以佢都識一兩句廣東話,例如佢會同我哋講”笑多啲!笑多啲!”之類.揀衫嗰度好多款揀,但真係靚嗰啲都要加錢.例如有5排衫,可能有3排靚啲嘅著出去的話都要加錢.雖然喺唔使加錢嘅款當中我都揀到嘅,但相對要加錢嘅衫就少款啲喇.我自己就覺得好肉痛,不過佢要加錢嗰啲衫著出嚟真係靚啲嘅.有件我試完出嚟,我老公都話「嘩,呢件加錢啦!」,所以我都有揀到要加錢嘅衫.不過,如果唔使加錢都可以多返啲款就更好喇!另外,個妝化得好好,我好鐘意,我直頭想問個化妝師之後可唔可以嚟香港幫我化.我本身都好鐘意用花嘅頭飾,佢用花用得好好,整得好靚,又唔覺得誇張,所以好滿意.
第二日,我哋就去咗一個攝影基地影相,入面好多場景.聽講宜家台灣都好興整呢啲攝影場境,但係就要跟啲攝影公司先入到去,自己係唔可以入去影.因為我哋2個自己以前已經去過清境,所以都無話特別想去嗰啲地方度影,都係主要喺攝影基地度影,之後就返studio再影.影完之後一日就有相揀,佢哋會將啲相基本tune色,然後就有個類似apps嘅嘢俾我哋睇同揀相,勾返想要嘅160張.我哋個package包160張相,佢就大約影左200張多啲,然後每揀多一張就500蚊.佢都無話鼓勵我哋揀多啲,喺我哋仲差4張先揀夠160張,但又覺得好似張張都好OK嗰時,佢先有走嚟問吓我哋揀唔揀到.佢問我哋喺宜家OK定想揀埋4張,我哋就同佢講想揀埋4張,之後佢就叫我哋慢慢揀,完全唔會俾壓力我哋.其實反而係我覺得唔係幾好意思,佢咁俾心機影但我有啲相就delete咗唔揀.不過無計啦,朝早啲相我啲水腫未散,影到我好肥,我就唔想揀嗰啲,所以某啲我一睇就已經唔要.最後因為我無加錢執相,無加相,無排版就跟原本個package全部直出,即使係影相嗰時加咗啲道具,埋單都係大約$13000左右.
最後佢哋寄返本相簿俾我,因為一早已經俾咗soft copy我,我又放左喺手機度日日有得睇,所以攞住嗰本嘢咁重又無排版直出,都無乜特別感覺.我都只係整咗一本相薄,諗住過完晚宴都係放喺床下底多架喇,不如留返啲錢做吓其他嘢啦!
其實我一早都諗住pre-wedding去台灣影,而我朋友就介紹呢間俾我話佢地好好.我總共影咗兩個package,一個景响台中嘅老英格蘭酒店,另一個就响清境農場,因為古堡嗰到太遠,而且一定要住一晚先可以影婚紗相,所以要分開兩個package.古堡嗰到超靚,嗰日又咁啱只得我哋一對新人,所以影得好順暢,因為冇其他人爭住影.
有兩個攝影師都好好,其中一個好似叫Hayle.成個過程好順利,服務態度方面同香港嘅服務簡直係完全兩回事.影嗰陣每一個人都會問我哋飲唔飲水同好緊張我哋攰唔攰.特別係有一日落好大雨,嗰個助手即時開遮,一路遮住我同我老公而完全無理自己,一路帶我哋去避雨,服務真係好好!
好多謝佢哋嘅服務精神,而且相片質素亦唔差!因為間公司唔收信用卡淨係收現金,去到旅程最尾嗰日我同老公得返好少現金係身,佢哋就好擔心我哋,係咁問我地會唔會唔夠錢搭車同埋有冇嘢食.
我諗台灣嘅服務點都係好啲,可能同佢哋文化有關,就連唔多關事嘅人都好有禮貌,例如改衫個姨姨就對我哋好好.價錢方面好抵,我拎咗三百幾張相,可以任修圖,修到滿意為止.佢哋亦十分快手,第一日開會㨂衫同改衫,第二日影相,第三日夜晚就可以全檔拎走!相簿就後尾寄返香港俾我.


text:
mission12好易,得個落字,1個鐘唔使,中途唔打尖(好似係村公所)應該可以再快尐.
2016年8月25日 星期四
香港海岸Mission 11,12
星期六朝早有雨,但又有太陽,冇乜風,慢慢行都一頭汗,條路都好明顯,蜘蛛網唔多,可能近期有人行過.上山唔難行,最難只係上到馬鞍頂支標之後落返個麥徑三叉口,條路滑滑地,慢慢落都冇咩問題,去到昂坪掛住打尖,唔記得Hack埋個卜土完左個mission先,可以減返半個鐘,慢遊約三個鐘可以完成.
向起點出發
見到大尾督
馬鞍方向,有時太陽有時雨
係中途見到對鞋,個人呢?因咩唔要對鞋?
企嶺下
馬鞍山標
隻牛唔怕人,打橫攔路.
山下西貢
mission12好易,得個落字,1個鐘唔使,中途唔打尖(好似係村公所)應該可以再快尐.
耀安出發到西貢都只係五個鐘左右
2016年8月14日 星期日
香港海岸Mission 7-10
上上星期做Mission 6去到伯公坳,今個星期要返伯公坳"接龍",一早起身入東涌,落車約7:25,即刻開始計時,走返上伯公坳,用左約50min,開返Mission7,上鳳凰山,開頭好好太陽,個頂又好大舊雲,去到個亭到就休返陣諗住等舊雲來,一休就打返陣尖(伯公坳到鳳頂有四個尖,個個都8中女起),真係打到天都陰先再起步,到鳳頂約2hr30min,之後開始有雨.
行前幾步又接mission8,出返水塘馬路,差唔多全石屎路,跑幾步行幾步,今次得L072難hack尐,見到支柱就好停,前幾步,後幾步都收唔到電話,攪左我一陣.之後想去士多買汽水飲,竟然冇人,老闆唔知去左邊,得三隻毛孩係到歡迎我.出返沙灘去燈塔,夏天少人到又打完風條路密返,食左少少網.食住飽飲住水(我想要汽水呀),睇海豚.到燈塔22km用左約7hr20min, mission計左2hr.開ingress玩但唔夠彈,開pkmg,個尖係石環到,竟然中女4全程最低中女既尖,但休太耐,要趕住出返東涌,冇走去打(況且同色唔知要打幾耐先可以升到比我加怪).
用左8hr,休夠起步,行多約50min先到L063開始Mission 9,中途都有尐樹攔路,出奇冇蜘蛛網,返到屋企睇fb先知有山友反方向走過,一路行一路清網.
出到大澳用左9hr30min,剛好30km.買返兩支維他命奶飲,水仲有7百ml夠出返東涌.隻gps錶冇差電,得返一格電,停左再開新log,怕有事會全炒.係巴士站個大澳標誌開mission10,5點左右,正常兩個鐘夠時間出返東涌唔使開燈.深屈個士多食個凍綠豆沙,指明要多渣,真係一流.
好好太陽
雲呀,快尐來
天陰
雲厚過頭
南天門
到左一陣就落雨,即閃人,不過已經太遲.
雨越來越大,落到小鳥石想返轉頭走人,但又見到遠遠個天好光,應該等多陣會停雨,就係附近等細雨,等十分鐘左右真係細雨左,慢慢落,中途遇到兩班人,比想像中多人行,路明顯,冇遇到蜘蛛網,有都比人食左.過左支標就好易,好快接返大路完成mission7,用左約5hr25min, mission計左4.5hr.
路變澗
估唔到咁既天氣都見到人上緊泥.
有瀑布
一線生機
石壁水塘
終於見到狗牙支標
開始出返太陽
係支標到休返陣,又見到一班外籍人仕上泥
落返大路
澳門船
分流東灣,今次冇經過.
老闆不在,我要汽水呀.
燈塔
考眼力1,揾海豚
考眼力2,揾海豚
象山都多左兩條打橫棧道,唔知玩乜,好礙眼.
條橋好格格不入
新牌
條水平線呢
一路行都會見到條"蜈蚣"係海面
$14大大碗
見到吊車收得工.
去到睇飛機升降果個亭到休息陣,食個餅飲啖水想起步就見隻錶冇反應,要用返手機App做logger,做完mission計2hr.用左11hr45min左右到,出返消防局對面個巴士站收工,全程約43km用左約12hr.
2016年8月5日 星期五
香港海岸Mission 5,6
之前兩次都係下午出發,星期日終於可以朝早起步,前一日行20km,諗住多幾個鐘又少尐林可以行長尐,但最後都係唔得.東涌坐大嶼山巴士入梅窩,食個早餐先出發.
行去十朗可以見到芝麻灣同喜靈洲
未到十朗就遇到其他行山人仕,十朗有士多,例牌要支可樂先再行,去到個水塘過完霸Hack左個卜土(C1428)冇睇路,繼續向前行,行到分差口先睇路,發現應該回頭行會好尐,又返轉頭,過返水霸,見返之前果班人既尾隊,之後過左佢地向老人山行,又去左個分差位,一邊去龍尾,一邊去老人山,我又走左去龍尾果邊,行行下食左個蜘蛛網覺得冇理由先知自己行錯,又要返轉頭,上到老人山又見返班尾隊,佢地都休夠起步,我就來來回回休返夠本先(老人山又係個尖,又玩左陣).個太陽越來越高,個影越來越短,老人山個屋仔都冇位(影)遮陰先肯出發,去到mission最後個卜土又見返班尾隊,行左約12km,減返來來回回行多左,全程約10k,冇錯路既話3個鐘內可以行完.
經過水塘,記住Hack完返轉頭
老人山頂烽火瞭望台
老人山牌
上埋呢到吹下風落返去就完mission5,但係mission6開始係大牛湖頂,要上返去.
由mission5完成個位上返牛湖頂要半個鐘,由牛湖頂開始mission6,到左南山洗個面等個太陽冇咁正先再上大東,又係一堆卜土(又有個尖,玩左陣),好似休左45min先肯上山,南山上大東下午冇咁曬,mission6約7.5km,上大東途中有三個濕水位,可以濕毛巾洗面/手/腳降温,行下玩下(到黃龍郊遊徑前有兩個尖又玩左陣,L11果個尖好風,可以玩耐尐)
L011個位影,係個尖,星期日打完,到左星期一半夜掛八號左近時間比人打左,pkmg既飛機多到呢.
東涌,經過黃龍郊遊徑好想落樓梯返東涌
石屋們
近期大東山上大盛,唔知咩花
落山
返伯公坳
伯公坳之後都散散地,mission6用左4個鐘左右,唔玩應該3個鐘可以行完,5,6加埋用左8個鐘,唔玩冇行多既話6個半鐘可以行完.最後係伯公坳跑下行下沿馬路返東涌.
Mission7要睇下天氣先做,最好可以連埋8,9一次做曬,返到大澳就約25km,要計埋東涌上返伯公坳果5km就30km.mission10易好多,可以一個上午來回當操課半馬,如果一次過東涌出發返東涌,做曬mission789十,約一隻馬(42km).
訂閱: 文章 (Atom)


text:
2016年12月19日 星期一
尼泊爾EBC,Gokyo Lake(第九日)
Chola Pass係全程最靚,靚過EBC,但亦都係硬食行程中最難.其他兩座山可以選擇唔上,但想由EBC過Gokyo Lake一定要過Chola Pass.
好早出發,行左六個鐘先大休有得食,隊尾要七個鐘.
早餐,果幾日都係轉左食呢種,覺得比較飽,可以加花生醬如果山屋有既話.
一地霜,未行到有太陽照,好鬼凍
一開就上,要上到過丫口後先可以落.
陰影位仲有冰
兩座大石中間係暫時既目標丫口.
全程見兩種雀,一種細既,另一種以雷鳥.
有尐位要用下手
有箭咀指示
到頂,休一陣等後面.
見返由下面上泥既路
雷鳥
唔係好驚人,好似白鴿咁,行到好近先會飛走.
轉個彎就係冰川,帶隊話十年前可以唔使爬,踩住雪行到丫口,但係而家連最厚雪既日子都唔得.
有石又有雪最伏,我係呢到踩到舊有冰面既石,差尐跣左落隔離個斜坡到.
遠方既人堆就係Chola Pass丫口.
要係右邊爬返上去,帶隊話十年前冇呢個凹位.
上到丫口又可以見到一排雪山.
之後落山就爽啦,長落長有,易過落蝻蛇尖.
之後要上一小段,再長落,隊頭隊尾都冇影.
見到山屋,終於有得食.
雖然冇乜材料,但都可接受.
上午果程都算長,但係下午都唔簡單,過冰川,上上落落,消耗都幾大.
唔多見冰既冰川
以石礦場多過冰川
太易迷路,等埋後面可見既隊友.
瑪尼堆就係指示
影返後面已經開始風起雲湧.
挑夫好好人等埋我地先行.
終於見到今晚住既山屋
再上高尐朝早睇Gokyo Lake會更靚.
晚餐鋸排
加飯後果
2016年12月11日 星期日
香港海岸Mission 19-24
香港海岸Mission做剩最頂果行,等到十二月都仲係未夠凍,不過見有時間就做埋佢.朝早八點半左右出發,睇FB先記起係TNF100大日子,上到九龍坑見有路標.
TNF100尾尾上九龍坑八仙都幾攞命
係九龍坑頂落左陣又返轉頭,心血來潮想去士多買野飲食豆花,可惜到士多門口只有五六隻狗歡迎我,都係冇緣食好野.
豆花外仲有鹹甘吉,菊蜜都唔錯
可惡既大煙霞
望返後面.TNF都要行呢到.
純陽到仙菇用廿分鐘,之後都係落山同平路,mission21用左一個鐘,到左大美督馬路就又休返陣.過馬路開mission22,用左1個鐘先上到吊燈籠,落山上返大峒又用一個鐘,完左mission係觀音峒到食午餐,餓到行唔到,休左15分鐘先開mission23.
個新牌唔夾,用返木牌夾尐
見到條霸,終點在望XD
仙菇影返轉頭
落到新娘潭,巴士站汽水機有朱古力奶
烏蛟藤果幾棵紅葉都紅啦.
吊燈籠影
上返大峒又影
係個背囊迫得耐,個角爛爛地,好彩未穿.
行左陣見到仲有10.5km到大美督,果陣3:30左右,預5點半可以行完,頭燈都唔使用.唔覺唔覺就到長牌墩,開mission24.太陽冇咁曬環湖唔難,出返條霸有蛋黃日落睇,走到巴士站完成,mission19-24全程約38km都唔使9個鐘.
由夏天玩到冬天,七月玩到十二月XD
訂閱: 文章 (Atom)


text:
朝早走咗去海趣坊間華潤堂買猴頭菇,俾錢時喺收銀處見到擺咗好多貨品喺度做 promotion,其中睇到呢支橄欖油潤膚露:
間舖就寫住呢支嘢原本賣 $3X,依家特價 $13.9,你信唔信呀?依家啲商舖超市奸到死,mark 到個價鬼死咁高嚟減番落佢做特價,你估啲市民白癡嘅咩!雖然十零蚊支潤膚露唔慌好得去邊,不過見佢十零蚊支,買嚟玩都抵啦,況且又未試過用橄欖油之類嘅潤膚露,即管買嚟試吓,睇吓佢有幾 "潤 "!
老實講,我啲咁嘅超乾皮膚,都用過無數咁多種潤膚 / 護膚產品,有啲甚至係醫生寫紙去買,效果都差唔多,無乜太大幫助,我又唔捨得好似明仔咁買埋哂啲名牌貴貨,閑閑哋都幾百一千,貴都唔緊要,最怕就係咁貴買咗返嚟都係無乜用,咁就揼心!
講番支潤膚露,原來佢唔只有橄欖油成份,仲有蘆薈 o添,聽落好似唔差,不過我都唔會抱太大期望.啲顏色好似凡士林潤膚乳,連啲香味都有幾分似,不過就無佢咁 "杰",比較稀啲.初初搽落手度都覺得幾潤,但係過咗一陣就同其他牌子嘅潤膚露一樣,好快趣就變乾,所以始終都係 Neutrogena 隻 hand cream叫做較為好啲,不過我啲皮膚咁乾,用乜都係咁上下,始終一入冬就爆拆,啲手指就裂開哂,都捱咗三十幾年啦!


text:
食譜可參閱《咖啡布甸》.
2014年5月14日星期三
焦糖咖啡布甸
食譜可參閱《咖啡布甸》.
8 則留言:
咖啡甜品我最鍾意, 好smooth 很香. 睇到我都想食.回覆刪除回覆
原來大家都係同道中人喎!刪除
係咪心理作用咋..不過一日一杯咖啡唔係太過份啫 好過頭痛吖~ 我都好耐好耐冇飲咖啡喇回覆刪除
咖啡布甸正呀 好滑好濃咁回覆
唔係呀,好多時痛起上嚟先記得嗰日未飲咖啡!刪除
因為我唔飲奶,所以只係齋啡加糖,但其實飲咖啡最好係加埋奶,因為咖啡係利尿去水,會同時帶走體內嘅鈣,所以有奶的話就可以補充番鈣質,我如果日日飲一杯的話,真係會骨都脆呀!
呢個咖啡布甸好濃咖啡味呀!
我也是中了咖啡毒...回覆刪除
但我只限自己一天一杯,
有時唔飲會好似未瞓醒咁,成個人冇晒電...0.o回覆
原來妳都係咁呀!但妳都好啲呀,只係個人謝哂,起碼無頭痛嘛,頭痛起上嚟真係好難頂㗎!!刪除
我之前都完全唔知有呢回事,只係怕飲得多會傷身,所以最多都只係隔日一杯,但估唔到早排頭痛加劇,幾乎日日都要飲之後就中咗毒喇!
噢, 咁嚴重! 咁唯有飲住先, 慢慢減, 又或者, 唔關咖啡事..... 我都喜歡飲吓啡, 但飲又得唔飲又得, 只係飲左手指會微抖, 做icing前唔飲得.回覆刪除回覆
依家試緊隔日唔飲都還可以撐到一日,但好多時臨瞓前就嚟料,瞓醒第二朝個頭都一樣唔多自在!刪除
可能你飲開隻牌子比較重咖啡因,有無試過飲低咖啡因或無咖啡因咖啡?會唔會無手震呢?


text:
第三天(續)
熊本旅程係呢道畫中句號,而家要快啲趕返博多,因為博多今晚會有一年一度活動「燈火觀照」;去到售票處換好最快個班新幹線車飛,然後即刻去到月台等車,下班車好快就到
第四次黎到熊本站月台,唔知下次黎會係幾時呢?
右邊月台有部800系
不過我係搭左邊呢部N700系先真
之前已經影過好多火車相,今程車就唔特別影啦
原來新幹線都有職員推車賣小食飲品
比你坐返個位先,哈哈
6:38返到博多;「燈火觀照」6:00-9:00舉行,我已經遲左到啦,要快啲起行先得
博多好多地方都有燈飾睇,我就揀左去近近地既「祇園」
一出博多站,即刻沿車站對出「はかた駅前通り」向祇園方向行,不過行得太急啦,唔為意博多站前面都有得睇燈飾,位置就係相中右手邊地方(返到來見到其他人影既相先知咋!)
咩都唔理向前衝
路過博多其中一個大商場「運河城」
唔洗15分鐘就去到川端通商店街,目的地「櫛田神社」就係旁邊
今晚時間唔多,只可以集中係祇園「櫛田神社」同「東長寺」參觀,其他地方太遠去唔切啦;除左指定地方,地圖上紅線地方都放滿燈,好特別架
「有「博多總鎮守」之稱的櫛田神社,據傳建於天平寶字元年(公元757年),非常受博多市民愛戴,更受各國遊客歡迎.」
好多人入去櫛田神社
入面唔迫,行得好舒服
原來「燈火觀照」係將好多蠟蠋點成燈,全條路都點滿燈好靚架
好多人排隊等候參拜;我唔太清楚呢道參拜規則,所以唔排隊啦,只係隨意參觀睇睇風景
啲燈好靚;最衰冇拎腳架來,只係就咁用手拎住相機影,影唔到靚夜景
櫛田神社好出名既「山笠」(Sorry爆晒光睇得唔清楚);每年七月博多會擧行「博多祇園山笠祭」,追山笠等等活動睇落非常精彩,如果咁岩7月15號去到博多一定唔可以錯過
行多兩行見肚餓就出返去商店街睇下有冇野食,但次次當想食野個時都係搵唔到餐廳,結果行左去好遠,浪費晒我啲時間!
行到河邊見到有麵食,唔諗咁多就你啦
餐牌見到有「人氣No.1」字樣,雖然唔知係咩不過都係叫左先算
又可以偷睇到入面煮麵;呢道有一個職員竟然識講中文,唔知佢係咩人呢
今次碗拉麵上面好多菜,要盡快食完再出去參觀
河邊都幾靚丫
食完拉麵又返到黎啦
大家誠心參拜中
呢道有好多人飲水
已經去到20周年啦,不過我係早幾日先知有呢個活動
三百円買咩呢?
呢道有好多燈
行高啲睇原來啲燈係砌成好靚既圖案,佢就係福岡吉祥物!
時間所限,要離開啦
路兩旁都有燈
呢啲燈造形比較特別
有專人保護啲燈,蠟蠋一熄會即刻點返
過馬路之後,「東長寺」就係面前
「由空海(弘法大師)於唐朝修業完畢後建立,是爲祈禱密教向東廣泛傳播而建的寺院.寺院裡有日本第一的木造釋迦牟尼佛像.」
東長寺都係一個燈飾集中既地方,入去睇下先
中間砌左字bor,寫住「博多人形」,唔知係咩意思呢?
除左中間空地,寺內好多地方都放滿燈飾
有好多和服美女係攤位,唔知有咩活動呢?除左睇燈飾之外,其實我對博多燈會呢個活動一無所知...
睇到呢道又夠鐘離開,太遲返到博多唔夠時間遊覽實在太可惜啦
呢條路都係放滿燈飾;呢道既燈同之前個啲唔同,係用紙卷成筒形,就好似雪糕筒一樣
有野賣又有野食,吸引到唔少人留步
突然成個天都係泡泡,又靚又特別,好多人圍觀丫!原來呢道都係一個睇燈飾地方,有好多特別既燈睇架!
蠟燭摩天輪
蠟燭河
仲有好多唔同顏色
行到呢道時間已經係8:35,我搭既火車仲有半個鐘就開,所以唔可以再向前行啦,要預時間返去火車站!博多燈會呢個活動好大,差唔多成個博多區都可以發現燈飾,今次我只係行左好少地方咋,有少少可惜呢...
大家都向前行去下一個燈飾集中既地方,而我就要調頭行,唔制丫
回程路上都仲遇到少少燈飾,既然咁有緣當然唔可以放過
出到大路就要趕路去火車站啦,為左唔好遲到差唔多用跑既速度衝去
用左八分鐘就行到,比預計行得快tim
估唔到連火車站呢道都有燈睇
係二樓見到有入閘口就直按入閘衝去月台,咁岩我坐個班車就係最近既2號月台所以好快就去到,而且仲早左十分鐘到呢,可以鬆一口氣抖下啦
又會咁岩我黎博多呢個時間遇上咁特別既博多燈會,我都係出發前先知有呢個咁正個活動咋!為左呢個活動我放棄左去湯布院同別府(去左就返唔切來啦),我覺得係值得既,始終燈會係一年一次,難得遇上就唔好浪費ma,而且又咁靚呢,湯布院同別府就留返下次去啦,哈哈^^


text:
今日同Hysan到屯門眼科中心檢查眼晴
之後見仲有D時間去咗屯門圖書館同屯門公園玩咗陣
跟住番學之前喺呢度搵個地方食晏,就揀咗之前一直想試嘅「羅麥記」
都係同其他餐廳差唔多,玩懷舊裝修集體回憶!
V City呢間分店都幾大坐得幾舒服!
我哋差唔多11:15入到嚟坐,待應安排我哋坐咗卡位
卡位好闊落,應該係六人位用!
餐具冇特別,起初以為佢碗碗碟碟都玩懷舊
不過佢張餐紙就用咗康樂棋棋紙嘅圖案
如果有棋喺手真係可以玩得㗎!
當然佢好唔會放過宣傳自己菜式嘅機會
喺紙上面嘅賞罰句子都用咗自己菜名,不過有少少格硬嚟
(就咁一個餸名跟住叫你向前行幾多格....都唔關事)
Sorry我個人比較執著^.^
好大個晾衫夾夾住張單...
因為得我同Hysan兩個人所以唔會叫到好多嘢食
當然我嗌咗呢度嘅成名作啦,差唔多個個嚟呢度食都會打咭同Post呢碟磚頭焗豬扒飯
我都唔例外,再叫多碟菜心同餐飲熱朱古力
杯熱朱OK喎!嚟到嘅時侯面頭有D朱古力粉未溶哂落底
睇落去會比較特別,唔會好似一杯華田咁悶
飲落去第一啖真係好好飲,好重朱古力味,帶少少朱古力嘅苦味
跟住等咗大約10分鐘度就嚟咗個磚頭啦!
老實講先讚後彈,豬扒真係林唔多骨好啱小朋友食
個麵包都好有Gimmick,佢仲㨂咗個牌喺度教人點食
如果大家鍾意麵包點咖喱汁或白汁可以另外叫侍應拎碗俾你
我就嗌咗少少咖喱汁嚟點吓,不過我覺得太大碗囉...
麵包就冇咩特別架喇,都係並通麵包舖買到嘅方包,不過焗過之後個麵包皮都脆脆哋
麵包裡面都有炒飯,我覺得其實都夠兩個人食!
不過真係太鹹,同埋整體上食卓頭多過味道,所以$80幾蚊都係試一次就算
當帶咗Hysan嚟博物館認識吓老爸細個時侯嘅嘢啦...哈哈哈
Photo by CANON 5D Mark III, Len | EF 24-70mm f/2.8L USM
呀劍評語: 呢個地方知道咗好耐始終未有機會嚟食,今日終於可以一試就試佢招牌嘅麵包焗豬扒飯,其他我唔知,但呢個飯真係並通到震,仲同我個人一樣好鹹.....呀!
營業時間
08:00 - 22:30
屯門港鐵站C出口行到adidas扶手電梯落一層左轉便到
電話
2618 3703
招牌菜
羅麥辣雞翼,羅麥汁牛河,避風塘炒麵,紅豆冰粒粒奶茶,豬羅包,磚頭焗豬扒飯等


text:
跟住諗起有個農場係河背水塘個邊叫青協農場, 於是打去問吓有咩玩, 駛唔駛book,
於是佢話乜都唔駛, 咁就去吓啦, 於是上咗71號小巴, 去到總站, 大約30分鐘,
芊芊係小巴喊到死, 唔知佢做咩! 可能架車轉彎轉到佢好辛苦, 最後終於落車,
原來我以前都嚟過, 一落車有間破舊學校, 我哋入咗去影咗幾張相, 俾Hysan睇吓以前既學校係點
跟住向左行上山, 起初農場職員話行大約20分鐘就會到,
但係唔係囉, 我哋慢慢行, 都行咗40分鐘度!
不過當行吓山, 係有少少辛苦,
當你行咗15分鐘度就會見到分岔路, 有個帆布banner仔話你知要轉左,
跟住一路行, 行到好高, 以為自己行錯路, 然後見到個BBQ場, 個度可以停一停,
行去條穚仔度睇吓瀑布影番張相, 之後再見到有個牌仔一直上......
終於到啦!
一個人都冇, 當時12點幾, 可能太早, 因為多數人都係在另一邊行完成個河背水塘落山先經過呢個
呢度冇咩特別, 除咗農田之外, 只有一個池塘仔, 有魚仔同龜仔!
呢度最好係個小買部係室內的有冷氣, 可以坐低係裡面抖抖,
最特別係見到有仙人掌汁$25杯, 其餘的洛神花茶, 木瓜雪耳等, 價錢都差唔多, 熟食就冇, 有D乾果SNACK買,
同埋如果要買有機菜, 同佢落單, 佢會叫農夫幫你擇, 我哋就要求有小朋友想俾佢去擇吓, 佢哋都OK!
不過真係HEAHEA地囉, 擇錯幾次疏菜俾我哋, 我哋要菜心, 佢一開始就俾白菜我,
之後又俾芥菜我, 我覺得青協呢D機構都係冇咁pro, 太商業化, 所以可能農夫都唔係真係農夫
呀劍評語: 整體嚟講, 要搭半粒鐘小巴再行大約半粒鐘, 嚟一個咁既農場, 就可以慳番唔駛去啦! 佢只適合你本身行開個水塘, 跟住回程個陣入去嘆杯茶休息吓就OK囉


text:
乳豬海蜇
妹妹要食乳豬,問服務姐姐細乳豬幾錢
服務姐姐話 : 細乳豬唔夠你地食架,你地叫例牌啦
咁例牌幾錢呀?
佢話$140
咁加埋海蜇墊底呢?
都係$140呀,你要咪幫你加囉
豆豉炒油麥菜
問佢點炒油麥菜?
服務姐姐都未答,我個腦急轉灣問 : 你有無豆豉鯪魚炒油麥菜呀?
服務姐姐答我有
黎到都無豆豉鯪魚嘅
同埋個啲都唔係豆豉囉
服務哥哥話 : 我地都無豆豉鯪魚
佢講得好鬼攪笑架
咕嚕蝦球
一上到枱,個陣酸味直上大腦,攻鼻,攻喉,攻肺
搶到要慢慢呼吸,稍為習慣了,就夾一件蝦喇
第一口咬落去時,陣酸味搶喉差啲哮喘
噫!!!咁似魚嘅?
再咬真啲,噫!!!真係魚喎
問服務姐姐寫單時,寫魚定蝦
服務姐姐話寫蝦喎
再咬多次睇下啲紋
噫!!!係蝦喎
咁點解我食第一,二次嘅時候感覺係魚呢?
唔通陣味酸到混淆咗?
問媽咪點解會咁酸嘅?
媽咪話 : 佢落咗好多白醋喇
噢!!!粉漿又太厚
平時我空口食檸檬都唔覺得酸呢,呢個no good
炸蟹鉗
我訂咗6隻係因為有6個人
但最後賴仔同餅餅都黎唔到
所以得返4個人
好多蟹肉,不過味道偏淡,外層係脆口架
粟米魚肚羹
妹妹指定要飲,最錫係佢,佢要咩我都比佢,除咗條命
幫我地分羹嘅服務姐姐,分到剩返一半時
我叫佢停,佢即刻停咗係到
哈哈,嚇親服務姐姐添
羹夠杰身,唔會稀稀的
呢個好飲
桂花魚炒唔知咩
因為係見到隔離枱食梗,所以我地又叫
呢個菜,真係好有心機
先起肉,再係每一塊肉中間釀咗一啲松子仁,再加其他配料再炒
好食,我唔食魚,都食咗兩件,不過腥咗啲
炸粉果
我無食到,媽咪爹地妹妹一至覺得好難食
炸子雞
皮脆肉嫩,無嘢講,清晒
西米焗布丁
媽咪以前成日整比我食架
不過而家唔整喇
因為一個係大碗
服務姐姐知道我好想食
所以佢就主動話比大碗比我
我即刻好開心呀
講真,除咗面頭個層係硬之外
入面白蓮蓉同埋布丁係好好食嘅
不過媽咪整得好食啲囉
媽咪一聽到係綠豆沙,即刻話要吖
我就問,有無落臭草架?
服務姐姐話有呀
咁我要多碗吖
爹地痛風唔食得豆
妹妹食涼嘢就會發燒
服務姐姐梗係跟足我地成餐飯
又講得笑,又無嫌我地煩
服務哥哥雖然唔係跟足我地全場


text:
之前一篇提到上個星期六朝,燒腩仔起身後同艾菲僵持咗五個鐘都唔肯出房,大家都好驚訝點解佢可以咁硬頸,但事實係呢D只係冰山一角嘅碎料,艾菲同佢呢場拉鋸戰早喺三個星期前已經展開, 蔓延到今個星期都仲未完.
話說燒腩仔自出娘胎後,艾菲同米高就清楚知道佢係一個好硬頸嘅小朋友,單睇佢出世三日,艾菲一上奶佢就寧願捱餓都唔肯埋身啜,無論姑娘定陪月點幫佢都唔肯就範,我哋就知佢遺傳晒艾菲超硬頸嘅脾性,到佢滿一歲乜都唔肯試乜都話驚,慢慢觀察後都了解到佢係一個安全系數好高嘅人,情緒上亦較其他小朋友敏感,相對算係早熟嘅一群,所以之前揀幼稚園,艾菲一直好擔心佢間學校嘅老師唔夠耐性應付佢.
正正係因為佢早熟,佢嘅trouble 2來得比其他小朋友早,基本上歲半已經經常摞地同無緣無故扭計喊唔停,直至兩歲講嘢越來越叻,再加上最近得到學校社工嘅幫忙,摞地同鬧情緒嘅情況先稍為有D好轉,但好唔到兩個月佢嘅terrible 3似乎就已經來搵佢.
艾菲上網研究咗一輪,到底佢係trouble 2升級版定terrible 3呢?綜合來講,trouble 2係因為開始有自我意識想話事,但言語表達能力上又未發展得好好,所以成日都唔知自己想點,say no係最大特徵,terrible 3就係開始想控制一切做話事人,嘗試去挑戰權威特別係主要照顧者,實際係缺乏安全感好需要人認同,會出現返一D明明之前已經戒咗嘅惡習,例如咬手指,打人之類.
因為燒腩仔最近好多時都會口不對心,明明想要都話唔要,畀親選擇佢都揀唔到,艾菲起初仲以為佢只係trouble 2嘅升級版,但後來發現佢鬧事嘅情況,明顯只係針對艾菲一個,如果同樣情況換轉第二個人例如米高,佢即刻態度有變會好合作,同時佢鬧事得來其實又好怕艾菲會唔喺佢身邊唔要佢,而且佢明顯倒退出現返初初返N班時返學放學唔合作嘅現象,所以艾菲同米高覺得佢似係terrible 3多D.
艾菲嘗試從一日嘅鬧事情況,簡單講解吓佢嘅terrible 3到底有幾terrible,每朝艾菲叫完佢起身都會帶佢去vee vee同刷牙洗面,雖然之前都會有扭計話唔去,但同佢講吓道理話吓佢氹吓都會聽,但最近幾乎日日都要扭一大餐先出到房,講道理同惡鬧都完全唔work,每晚臨瞓前應承完第二朝會乖,到起身時又係另一回事,星期六嘅僵持就係艾菲都講到口臭唔想再講,見放假唔使返學就由佢自己喺房到冷靜吓,等佢知衰自己出來,結果佢完全無諗住同艾菲妥協,直至五個鐘後米高放工返來話佢都懶理,要艾菲入去講明只希望佢出來食嘢,其他嘢容後再談先肯出房.
扭完唔刷牙洗面,跟住就會進入第二round,返學前故意鬧事唔合作,先係食飯食到尾就停晒手,又或者換校服時走來走去,著鞋又顧住玩,最終搞到遲出門口,然後艾菲急住同佢行返學校,之前都會配合一齊跑,宜家就專登停喺街到唔肯行,艾菲拉佢行佢就開始爆喊,投降返屋企亦唔畀,結果艾菲就要喺眾目睽睽下,同佢拉拉扯扯,或者好似搶人哋個仔咁,硬抱佢上身抬佢返學校.
搞完返學,之後就當然係接放學啦,畀學校老師校長話完之後,每日放學都會同艾菲say sorry,但一出學校門口又打回原形,一時話要行呢到,一時又話要行嗰到,最死係忽然話要追某個同學,而個同學一早已經走咗,跟住艾菲拒絕或者做唔到,佢就剩機發難又企喺街到唔郁,就算艾菲肯忍住脾氣氹佢都唔代表會work,但同樣說話由米高經電話到同佢講反而會聽.
如果好彩順利返到屋企無喺街扭,返到屋企就一定會玩唔除鞋唔換衫,眼瞓到震捽晒眼仲堅持大叫唔瞓覺,跟手企or坐咗喺到大喊大叫,最醒係艾菲一話請佢食嘢,佢就會收聲一陣,然後食完又嘈過,總之永無合作,甚至艾菲發火硬拉佢上床,佢都仲會大叫投訴話要呢張被或者嗰個cushion,只係上床之後通常嘈十分鐘就會無電瞓著咗.
寧靜一小時後,又要為咗叫佢起身而忍受佢D臭脾氣,例牌唔肯起身,唔肯去洗手間vee,唔肯去沖涼,跟手又大喊大叫,不過通常呢個時候米高已經放工返來,救星一到艾菲就入廚房煮飯,一於聽你唔到乜都唔理抖吓氣 ,而神奇地米高或者其他人一出現,佢鬧事嘅情況相對係無咁嚴重.
面對呢個明搞事嘅燒腩仔,艾菲鬧又鬧過,講道理又講過,氹又氹過,轉移視線都試過,嬲成晚唔理佢亦做過,米高老師校長社工都幫手同佢傾過,佢其實好清楚知道自己嘅行為係唔啱,亦都好鐘意返學,更加唔係討厭艾菲,但就硬係鐘意搵D嘢來挑戰艾菲嘅底線,故意搵D無厘頭嘅嘢來嘈,而且有每況越下嘅趨勢.
日日都同燒腩仔吵吵鬧鬧,無論做得幾好點配合佢都無好結果,明明上一秒仲好地地,下一秒已經嘈到拆天,隨時因為艾菲講嘅一個字或一個決定而發作,艾菲都好氣餒好無助,最慘係呢D嘢唔會周圍搵人呻啦,有時連米高都未必得閒聽,最終就只係得自己一個暱埋喊,喊完又夠鐘接放學上演下半場,呢場鬧劇好似無了期咁上演,講真都幾痛苦㗎﹗
不過好彩嘅係艾菲仲有燒腩仔婆婆呢個過來人喺後面撐住,而燒腩仔嘅情況亦已經有學校幫忙介入,校長都已經畀咗心理準備艾菲,呢場拉鋸戰會持續上演一段時間,而從一D細微嘅地方去睇,燒腩仔都唔係完全無進步,燒腩仔婆婆亦講咗個事實出來,既然暫時改變唔到佢,就唯有自己調整心態去包容佢,再慢慢搵其他方法去幫佢,始終佢係艾菲生嘅,唔通艾菲會放棄佢咩,拉得太緊只會大家都辛苦,無謂因一時之氣破壞親子關係,但願艾菲真係有呢份耐性,可以捱過呢一關啦﹗唉...


text:
原帖由 lojanet623 於 2013-7-15 18:09 發表

我覺得你應該appeal, 只要你打去美國appeal, 個case嘅outcome就会reverse, 否則全錢損失是少, 你会有一個"case close without seller's resolution", 對你個selle ...
打去美國appeal又唔知要打幾多個電話要幾多IDD錢先攪得店,
其實EBAY都好多冇理野, 明明美國EBAY登野賣美金價, 點解係都要我用港幣比刊登和成交費用, 左轉右轉蝕晒匯價
回覆買家問題又要彈我去香港個中文EBAY網頁, 明明只登美國EBAY而且人地用英文問,要用英文答,你就出成頁中文比我.
而家EBAY LISTING野開始都係當做廣告, 其實都唔想有人買, 最好去晒自己個網買D
前幾年見到EBAY有POLICY唔比USERNAME同任何網站名一樣, 唔知而家重係咪咁?
其實都好冇理由, 要整死一個SELLER用佢個EBAY USERNAME登記個網名就攪店, 有冇咁簡單?
之前試過有買家開CASE, 已經即時全部退錢乜都冇問, EBAY重要即刻LIMIT我ACCOUNT唔比登野又唔比改野,
有D貨賣晒, 有D貨來價貴左, 比唔到之前個價, 出唔到貨但又改唔到, 如果有人買左取消又係會差評又開CASE, 即係越來越多CASE永遠都唔使再賣野.
重有發覺原來美國好少買家, 佔全部交易10份1都冇, 在美國EBAY登野但賣去其他國家比錢EBAY賺, 重咁多LIMIT想點


text:
「電視」
細細個身邊好多同學都有電視遊戲機,而當然我自己都好想有啦.所以大個咗就買返部返屋企,而第一部我買嘅機係 Sony 嘅 PS3.以前做嘢當然有多啲時間玩,但係而家部機都封晒塵.唔好話買遊戲玩,有啲買咗好耐都未玩晒.不過而家打機方便咗咁多,仲會唔會坐定定係張梳化度打機?我諗部機遲早要收埋佢,因為真係無時間玩.
「手機」
當智能手機出現之後,打機就梗係打手機多啦,因為唔駛係成日屋企坐定定係部電視機前面玩,間唔中悶悶地又可以打下.我當然唔係淨係玩免費嗰啲遊戲多啦,因為如果覺得佢好玩嘅話,我真係唔介意俾幾十蚊佢.原因係比起買隻遊戲返屋企玩真係平得多,但係有啲遊戲就真係唔知啦,事關好多都係要俾錢先至可以升級升得快.有時真係分分鐘要幾千蚊先得.
「遊戲」
我自己而家真係好少玩線上遊戲,因為好哂時間.另外,我好少玩啲要之後俾錢嘅遊戲.但係如果買嘅話,隻遊戲一定要係耐玩性.所以有間公司嘅遊戲由好幾年前到而家我都好支持佢哋.雖然係日本公司,但係隻隻都有英文版,不過有啲淨係得 Andriod 手機系統先有.呢間公司係,Kairosoft 公司出品嘅遊戲.有機會下次再講多啲點解我咁重要呢間公司出嘅遊戲啦!


text:
(心理戰)如何自我提升音樂創作效率
近年接觸唔少音樂人,創作人,發現有一個普遍嘅現象:技巧好成熟,音樂底子好厚嘅人寫歌往往陷於難產,好耐都寫唔到新歌;反而有啲技巧較幼嫩,聲稱自學結他或鋼琴嘅朋友反而新作不斷,甚至可以寫到搶耳嘅旋律.積極啲去諗,排除所謂「天份嘅問題」,其實有咩因素影響緊一個人嘅創作靈感?同埋有乜方法可以自我提升創作嘅效率呢?
自我要求太高,開工但唔想收工
首先搞清楚你自己係咪呢類人.當然對自己有要求絕對係好事,但係創作上未必每個細節都要咁完美無瑕,通常見識過越多「好嘢」嘅人就越會有呢個心魔:一句motive發展得幾句,又覺得唔知似邊首歌,或者比唔上人地寫果啲;編曲揀隻聲搞左半日,聽落又覺得唔好停左係度;一首歌永遠埋唔到尾,因為想改到最好先… 雖然呢啲樽頸位對創作者嚟講好常見,但係典型自我要求太高者,技巧同見識越高反而沖破唔到.
對於呢種情況,解決嘅關鍵可能就在於你肯唔肯「妥協」.同自我妥協,就算某段旋律或處理唔太滿意,唔緊要,搵個折衷方案“hea”過.保持一個「我開工,係要收工架!」嘅心態,盡量係一段時間內完成所有部分,將你嘅心血定型,成為一首完整嘅歌,然後回過頭嚟再聽再細執返! 就算最後首歌都係唔滿意,唔派出街,但可能佢會繼續觸發你嘅靈感,話唔定因此做多另一首歌出呢.
「如果有好多時間,好多器材俾我,我就可以做到好歌」
呢種想法通常會係啱啱捱過deadline交貨嘅朋友最大嘅慨嘆.但係好明顯呢個都係偽命題,通常一個人嘅時間同資源都有限,再加上你侷限係現階段嘅才能,音質上可以達到嘅效果可以話從一開始已經「封頂」,你最多只可以做到咁.而且除非你係一個相當自律嘅人,否則係未見deadline前你都懶懶閒,或者好似上一個情況咁,不斷同心魔戰鬥同埋首去搞你啲plugin.
但係好彩,音樂本身嘅質素並唔完全受以上硬件因素影響,如果你用電腦作曲的話,可能將多啲focus擺係音樂結構,編曲配器,同和弦運用上面,好過一開始就無休止斟酌隻聲,要點搞mixing– 器材太多反而令人應接不暇.再者原來係「趕deadline」嘅情況下,時間越少,你焗住要「妥協」,要收工,反而達至上一點提及嘅效果,況且有時候靈感話嚟就嚟,同你有幾多時間無關.
設定限制俾自己,搵人俾壓力自己
所以,承接上點,你會發現deadline同「缺乏」反而係你創作上嘅朋友.如果你想提升自己創作嘅效率,何不妨試試逆向思維,減少你要坐定定去作歌嘅時間,同埋盡量係創作嘅階段唔好搞咁多「機」.例如一日裏面,你只係用一,兩個鐘頭時間坐係電腦前面,熄電話,唔上網,專注完成一小部分,無論寫得好唔好都要完成佢,然後一個禮拜後要完成一首完整嘅歌;創作時候用嘅樂器聲最好之前已經準備定一堆,唔同類型樂器或效果都要有啲,而且堅持作曲期間唔花時間去調教咁多.
如果你真係有心魔難以克服,可以試下搵個志同道合嘅朋友,或者嚴格嘅老師,提醒自己要交歌之餘,仲可以交換意見,除左係俾壓力自己,仲可以互相激發靈感,衝破創作嘅樽頸位.
慢慢建立創作習慣,最後可以駕馭自己時間/器材/質素嘅比例
最後,講左咁多,其實呢啲方案都只係過度性,係幫助你馴服自己嘅心魔,培養良好創作習慣,釋放潛藏嘅音樂靈感.嚟到呢一步,你會見到所謂作品質素可能係等於: 創作效率 x(時間+器材),即係當你可以達到一個穩定嘅創作效率時,你投入越多時間同越好嘅器材,作品質素係可以成正比,大大提升.而唔會好似難產期裏面,無論你投入幾多時間同器材,由於創作效率係零或者極低而做唔到好嘅作品.
文:Kenji
圖片來源:sound on sound, 網絡


text:
2016年7月23日 星期六
[試用報告/開箱文] 発情美人 若妻の肉襞 森ななこ
1. 人妻前傳
人妻 – 永遠好似謎一般咁吸引.大家都會吹水咁講︰同人妻玩,各取所需,無責任,正喎! 明顯哋,講就無敵,做就梗係有心無力;AV 睇落就輕易,但真實梗係無乜呢個可能啦,這些機會不是我的…
人妻分幾種,有啲睇落成熟啲,似媽媽生,但有啲好鬼後生,望落個樣二十到尾,最索,最有女人味就係呢隻,而日本仔有個專稱畀呢啲鬼火咁靚嘅人妻 – 若妻.相信大家都睇唔少呢類型嘅AV,個個若妻都好大食,好主動,同時間佢哋唔知點解哋都好鬼好身材,走肥,甜美笑,大眼…… 睇相都充晒血啦大哥!
講咗咁耐,其實想講吓今期最新番嘅產品,若妻中型靚膠,NPG出品,品質有十足保證,所以即刻寫個開箱文報告一吓.
2. 人靠衣裝,飛機杯都靠包裝
買得女優代言嘅飛機杯,最重要係咩呀?梗係睇佢個包裝啦!有時就算無片睇,淨係睇佢個盒呀,都已經好多幻想湧出嚟.而大部份女優膠嘅包裝盒啲相都將啲囡囡最好嘅一面表露無遺,呢一隻都唔例外!
好坦白講,小編好小睇呢個若妻嘅片,但一睇到佢呢個盒,真係即刻,立刻,即時走上網搵吓佢啲片! 因為佢真係我嘅夢中情人 type,短髮,最適中嘅大波,白淨肌膚等,淨諗都好爽呀!但可惜,唔係好搵到.
佢個包裝盒都有 NPG 一貫風格,有啲fancy 咁啦.開盒位係 S curve,等你可以慢慢小心翼翼咁 meet 開佢,並唔似其他廠嘅平膠咁,會求其要你整爛個盒,或者求其一個長方盒就算. 可以咁話,淨係個盒都有一定成本,入面舊膠點會cheap!
打開咗終於見到舊膠真身,廠商特登用一個靚女嘅真空袋裝住,保證新鮮咁嘅款!
隨膠附送一枝lotion,潤滑液 size 中規中矩,唔會太細枝,都可以用兩三次架!佢呢枝嘢係好高黏型,會拉絲嗰隻,如果巴打們唔喜愛,真係最好自己買番枝其他嘅潤滑液.
3. 用料上乘,主打真實舒適感
打開包裝袋,見到真身全相,入口位仿女優外陰設計,睇落都有幾分神似,加咗潤滑油應該都幾可亂真!佢仲仿製咗囡囡興奮時嘅陰核位,擺明話你聽佢喺係女優最high,最興奮,叫晒嘅時候複製出嚟,即係當你每推入一吓,呢位人妻都一齊大叫出嚟,爽YY咁接受你嘅肉棒.
除咗外陰,佢有少少模擬Pat Pat 嘅兩個肉球,有咩用,一陣話你知有幾爽!小編我真係試完先知咩叫欲罷不能.
尾部佢有幾條坑紋,用嚟畀你捉緊舊膠,就算啲 lotion 周圍都係都唔會跣手飛咗出嚟.最頂部仲要有個浮雕整咗個 logo 出嚟,呢啲嘢可以話係誠意象徵,好似係舊膠上面插咗枝旗話你聽呢舊嘢係我哋出嘅,要你記住個感覺,正嘅話快啲嚟再買我哋嘅產品啦咁.
成舊膠個長度同我隻手掌差唔多長,唔會太長或過短,算得上係正常長度膠,一般人都適合玩.
打開佢洞口嚟睇,呢隻飛機杯用上兩層物料製造.而為咗進真,入面嘅物料會偏紅,好接近真人體內嘅顏色.而管道初段橫紋尤其真實,手指一探感覺同真係插入囡囡體內感覺差唔多.
4. 真人定玩具?
好喇,形容咗佢咁耐,係時候準備見真章喇.有記性嘅觀眾應該記得我話我無咩睇過森ななこ (森奈奈子) 嘅片.但事到如今,我都搵唔切,咁我就用最愛嘅 Julia 片嚟代替吧. (賣一賣廣告,18 Gifts 有售 Julia 大屁屁,肉感十足,絕頂享受!)
落咗啲潤滑油,一係去,OMG!佢入口位都幾窄,或者係新膠關係.頭先所提及嘅橫紋好有質感,會慢慢將你啲包皮向後係咁卒,隨住你嘅龜頭慢慢探入,佢前中段嘅肉粒不斷刺激你,但唔係好勁嗰隻刺激,係好舒服,好溫柔嗰一隻.如果有玩過其他主打刺激,硬版嘅飛機杯,會領會到我所講好刺激嗰隻感覺,但呢隻膠畀到你嘅係好真實,好舒服嘅另一種感覺.
到中段,feel 到好緊窄,佢嘅管道中段好多模擬肉粒去複製人體陰道,中段感覺真係非常真實,包裹感好強,感覺好似同緊一個少女做緊咁!
頂到最入,螺旋狀緊實管道設計提供好強嘅刺激畀到你嘅龜頭,你會感到好似真係頂到盡,呢一刻囡囡一定嗌到格離屋都聽到!呢個位,你一定唔會想退番出嚟,係最入個位推呀推.呢個時候,件膠嘅質量真係好重要,如果件膠肉感唔夠,會有啲驚頂穿佢,但呢舊膠就無呢種感覺,自自然會再畀啲力推,但嗰種想穿想穿嘅感覺都唔存在.
先頭提及嘅pat pat 位,呢一刻就發揮作用喇!!當你推到最深處,兩個pat pat 位會碰到你袋袋附近位置,呢個設計再令真實感進一步提升,好似真係有個真人嘅大脾 / pat pat 畀你推到啪啪聲咁!
當你感覺好快被發射嘅時候,建議你試吓向後抽番出嚟,再一次感受吓女性前中段陰道.呢一招無論係同真人玩或者自已玩飛機杯都一樣咁有效!等你抖夠,又可以再一次衝刺,再突入子官頸位,推到最深處!
今次小編就係第二次突入已經頂唔順,要將睇緊嘅Julia 片飛去最緊張嘅鏡頭.呀!!!!!!喺最入,最深嘅子官頸中出咗Julia!諗住已經玩完啦,但真係唔捨得抽番出嚟,入面好緊窄,好舒服,但又唔會好硬淨咁刺激,再一次讚一讚佢,真實感真係好高!當我慢慢抽番出嚟,噢!佢啲橫紋又再一次接觸我嘅龜頭,成個人都震一震呀!
後感
一如以往,女優系嘅膠不嬲都以真實感同提供幻想空間見稱,今次都唔例外. (発情美人 若妻の肉襞 森ななこ)用料上乘,兩層物料,主打舒服同真實肉粒.兩個Pat pat 模擬位,令你頂到最深處包圍感十足,好似女優嘅大脾頂住你嘅袋袋,舒服感激增!
刺激度: 8/10
真人感: 10/10
耐用度: 8/10
抵玩度: 9/10
易清洗: 6/10
- 完 -
発情美人 若妻の肉襞 森ななこ 喺 18 Gifts 已經有售,配合熱感潤滑液及加熱棒使用,真人感直迫滿分!
訂閱: 張貼留言 (Atom)


text:
7 October 2006
挑戰忍耐力 - 乘客篇1
2006.10.07
第203 次飛行
其實未番工前都有d 事發生既, 分別就係困'車立', 同埋又收到e-mail, 之前一班機條數又唔o岩囉! 不過呢兩樣野已經唔想再多提, 總之我最後趕得切番公司就得啦! 不過就搞到我冇時間打電話俾我個best friend 講句'生日快樂' 囉! 我諗住佢個邊仲未過6 號打俾佢既, 點知真係冇時間...sorry 呀! 我係呢度同你講聲遲來的 happy birthday! 至於禮物, 還欠一樣東西, 所以要遲d 先送到你手上...
由於呢班機真係太多事發生了, 經過我一輪組織後, 我分開3 部分, 分別係乘客篇, 同事篇及乘客篇...一向以顧客為上的孤菇, 就梗係要講乘客篇先啦!
1. 第一個問題就係有一家5 口, 其中一位係bb(不用座位的), 另一位係小朋友(需要座位的), 可惜佢地的坐位安排只有兩個位是一齊坐, 另外兩個座位都是分開的...分別是55 HJ 及 52 J, 51 J 4 個座位, 爸爸一上到機就問我可唔可以幫佢地調埋一齊坐, 因為如果媽媽手抱BB 坐55H, 小朋友坐55 J, 另外爸爸與與婆婆分別坐 51J 及52J, 媽媽不可能一個人照顧兩位小朋友...雖然我都好想幫下佢地, 但問題係呢班機差唔多full, 要我調哂佢地坐埋一齊, 可能我無法做到, 唯一我可以做的是, 在媽媽的附近找一個座位, 讓爸爸或婆婆可以坐在那座位幫手照顧bb 及小朋友, 而第一個我可以問就是55K 啦! 我將個情況講俾佢聽, 可惜55 k 的客人話佢坐得好舒服, 死都唔肯調...老實說, 如果冇必要, 我就唔想要客人調位的, 但講出問題所在後, 佢都唔體諒, 我會覺得那上客人很討厭的, 我心裡會暗罵他...不過算啦! 佢始終都有佢的選擇, 而我只好另找其他好心的客人調位好了, 我再看看同周圍, 見到56G有一位印度人, 個樣都幾善良, hehe, 我諗佢應該肯轉位掛, 於是我同佢解釋個情況, 點知我都未問佢得唔得, 佢已經話ok, 實在太好了...後來起飛後, 我發現56E 竟然是個空位, 於是我就同爸爸講, 叫佢等seat belt sign off 左, 自己行去坐...而最後, 佢地一家5 口都算叫係坐埋一齊啦! 幫到佢地, 我真係好開心..2. 不過除了第一件事外, 之後冇一件事可以令我開心...首先要講講一對印度母女, 由香港煩到我去曼谷, 再由曼谷煩到我去孟買...係第一程去曼谷, 我地派哂special meal 後, 就去normal meal service, 點知我派到佢地母女的時候, 佢地就話我知佢地order 左special meal..但好明顯, 個list 完全冇佢地的order, 但孤菇廢事煩, 所以係扮下野番galley check 多次再同佢地講見唔到佢地的record, 而今日的meal, 其中有一樣係o岩佢地兩個食的indian vegetarian, 同佢地傾完一大輪, 佢地終於肯食個indian veg...而第一餐的dessert 係有chocolate cake 既, 佢媽媽話佢自己唔食, 要我拎走去, 點知我做左幾行, 佢話佢個女要食, 要我俾番佢...由呢一刻開始, 我俾呢個媽媽玩死...到我做collection 的時候, 佢地要求要extra chocolate cake, 好彩當時我個cart 最頂個幾行係clean tray, 所以唔洗番入galley 拎俾佢地...點知俾完個cake 佢地, 佢地就問我要 peanuts...仲話同我講左好多次, 我都冇俾佢地...唔係掛????? 我做 collection 先至係第一次聽到佢講話要 peanut 咋喎! 冤枉呀!!!! 到係曼谷去孟買個程...又係派完 special meal 後, 我又見到佢兩母女出現係galley, 我問佢乜野事, 佢話點解人地有餐食, 佢地就冇, 於是我又解釋我地只係o岩o岩派完special meal, 正式的service 仲未開始, 如果佢地想食, 我唔介意派左俾佢地食先...點知佢媽媽又係咁同我講佢request 左special meal...其實個normal meal 都係indian veg, 佢地都食得, 但那媽媽死都指住要有green label 的special meal...唉, 最後, 孤菇又扮哂野咁番galley 搵阿姐check, 阿姐都話俾個normal meal 佢都得啦! 於是我又解釋番我的難處俾阿姐聽, 阿姐話將個green label 貼係個main course 上面, 再俾佢地, wakakkaka! 笑到我死...anyway, 好彩有d 客人唔食special meal, 所以我地都可以分到兩個俾佢兩母女食...
3. 仲以為事件會告一段落, 點知當我做緊normal meal service 的時候, 兩母女又問我拎cheese, 又拎 butter, 其實唔止佢地兩個問我既, 好多人都問我拎butter, 但有樣野我又唔明, 我地serve 的飽飽本身應該唔駛用butter, 就好似平時食印度薄餅咁, 都唔洗用butter 啦! Right? 亦可能因為咁, normal meal 的tray 係冇butter既, 好多人都問我點解冇butter, 叫我點答? 咁本身個tray 冇preset 到就冇架啦! 唉...以我所知 special meal 就有butter 囉! 但special meal 都派哂, 真係要butter 既話, 只好去商務客艙拎...事後, 我partner 問我, 佢地既然係 vegetarian, 咁牛油都係牛個度出黎者, 照計佢地都唔食得架喎! 呢個問題真係考起孤菇...而當我派餐經過那兩母女時, 佢地又話佢地冇special meal 係我的錯, 有時都覺得自己幾慘, 我乜都唔知, 就冇啦啦俾人話, 之後我同佢地解釋, 要起飛前24 小時前打電話去公司order special meal 既, 咁佢地就話佢地同間 agrent 講左, 我聽到呢度...只可以說, 可能agent 唔記得左同佢地request, 又有可能agent 同公司講的時候出現問題...但我地機艙服務員只係跟番個list 黎做野, 如果個list 冇佢地的order, 我地當然會諗其他辦法黎滿足佢地的要求, 而事實上, 我都做到了, 有客唔食 special meal, 我俾你地, 你要chocolate cake, 好, 我俾你, 你要 peanut, 我俾 20 包你...你地仲話我錯, 唉, 真係心都淡, 其實去曼谷個程, 講起呢兩母女, 我已經向同事說過, 我真係想去到曼谷就落機...唔想再對住佢地....
Subscribe to: Post Comments (Atom)


text:
上星期同檬爸食完迪迪尼High Tea 之後,今次係約咗我表姐
我地早咗到,要3:30先可以開始,
即刻影吓相先.
呢到啲餐具好靚呀..係peter rabbit 架..
如果呀仔唔係啲胡迪fans,
我實買呢套比佢˜
(E..可以買比B be 用喎)
未開始先興奮~
別人笑我太瘋癲
我笑他人看不穿~
真係笑到呢~
好鍾意玩餐具
所以通常餐廳嘅都比佢攞嚟玩
我嬌悄嘛?
食物方面,淨係影咗兩張
因為就掛住食...
其實我不嬲唔係太好buffet,
自己食得又唔多,又唔係咁多款啱食.但係呢到嘅tea buffet
又好多嘢我都鍾意食.
又好食喎..
因為早前朗豪supper card member關係,喺我生日送咗個buffet比我,
我地食咗夜晚,其他麻麻,
淨係又個鵝干好味啲
小檬食粟米
原來有Chinese Tea飲
同表E Ma玩,笑到儍咗
多謝表E ma餐tea!
之後就去咗樓上蜥蝪B支持表E姨丈
呢間係第一間蜥蝪B嘅音樂店,
由佢一手一腳負責,
呢日仲落場做DJ打碟~
果到有得聽住音樂飲住咖啡,
落地玻璃,環境都幾好,
不過就淨係啱啲hea人,
我地呢啲湊住隻坐唔定嘅BB,
真係唔會坐得耐.
表姨丈話希望小檬大個都鍾意音樂,
我話佢而家都成日聽ABC架喇
..哈哈
仲開始識跟住唱添!


text:
2016年10月17日星期一
Hinterbrühl bei Wien
喺我個blog酒店通常都唔開名嘅,但係因為呢度係遊客景點,例外啦.
上圖呢個位就係舒伯特首"菩提樹"曲中嘅水井同菩提樹.
(可惜呢度冇嘢係original,樹係重種,建築物係重建,因為二次大戰時炸咗)
古畫中當時嘅建築物外貌.
酒店有自家手信, Schubert-Torte.
係我最怕食嘅罂粟籽.中伏!
自家甜品.Milchrahmstrudel
喺呢間酒店有乜好做呢? 其實呢度附設騎馬學校.
了解一吓一個畀管理層進修嘅課程.
從同馬嘅溝通,學習改善同下屬嘅溝通.
我最怕啲馬臭味,當然冇參與啦.
另一喺呢度可做嘅係踩mountain bike,酒店可以安排租車.
我平地都唔識踩,踩乜鬼mountain bike. 但係行樹林時真係見好多人踩㗎.
咁樹林又有乜好行呢? 因為呢度有一條舒伯特行山徑.行山又唔啱我嘅.嚟呢度好似運吉添.
Btw有冇人學過"菩提樹"呢首歌呢? 我就唔識嘞.見台灣人喺小學時有學.
30 則留言:
Schubert-Torte點解有罌粟既?回覆刪除回覆
我估係佢哋求其整咗個cake就叫佢Schubert-Torte.刪除
估唔到王子唔識踩單車回覆刪除回覆
我以前識㗎,但係太耐冇踩變咗識.刪除
悠閒度假,這兒是個不錯選擇.回覆刪除
我們罌粟子你怕攝牙罅?回覆刪除
香港行山都有見人騎山地單車
你直情運吉啦回覆
罌粟子陣味我唔like.刪除
嗰隻馬仔好騎厘呀,好似有啲營養不良?哈哈……又好似喺到笑!回覆刪除
罂粟籽都無味,無所謂啦回覆刪除回覆
我覺得有味㗎,好難食.刪除
竟然無樣嘢啱你玩回覆刪除回覆
要郁嘅多數都唔啱我啦.刪除
上司同馬仔(下屬)溝通要咁樣學習?多餘.回覆刪除
我最怕啲馬臭味,當然冇參與啦.……乜王子已經有馬仔唔係散仔係高層人魔?失敬.回覆
我係冇馬仔畀我點.刪除
你有無聽過如果曾經學識咗踩單車,就算好多年無踩,都唔會變返唔識踩?有啲動作技能(motor skills)一旦學識,係永遠都會識,啲人話踩單車係其中之一喎回覆刪除回覆
我真係想再踩番時係完全唔識㗎.刪除
啲馬仔好可愛,咁細隻^^. 無樣嘢啱你玩, 咁咪浪費個行程回覆刪除
我踩單車,但喺山路咁堅就無,回覆刪除
哩間酒店又真喺無特別,
馬廊唔會去喇,超臭
😂😂回覆
如果唔係同舒伯特有關我估我都唔會去.刪除
你乜都唔啱,真係混吉.回覆刪除
菩提樹我唱過中文版.
Schubert-Torte非常吸引我!!回覆刪除回覆
しかしまあまあですね.刪除
罂粟籽可以食?會唔會食上癮架?回覆刪除


text:
同朋友一邊話唔想食咁貴唔想食咁飽
結果沿路行左黎居酒屋大吉
當時大概係五點幾,因為樓下個牌冇寫價錢,諗住上去問下
未開場就當然冇人啦,做帶位既職員都好親切咁解答
而唔係話未開店就趕客走果種(真係有唔少係咁樣做-___
好啦等到夠時間就番去排隊入場食了:^)
刺身其實有十一款可以揀
因為朋友話唔食,結果我自己食哂佢-____>-
個人認為佢地三文魚都合格既,雖然唔係多油花重油香,但有番本身既肉味
而且冇生腥味同雪藏味,中間冇夾冰花
同埋佢呢度既甜蝦刺身係有頭既xdddd,亦都係正常大小唔係幾條先有一隻手指粗度xd
味甜得黎自然同清,肉質彈牙微黏
沙律都有七款任君選擇
煙三文魚沙律叫做足料,真係有兩三片煙三文魚係入面,唔係勁多菜但得一塊仔果種
而且菜脆爽口,粟米甜而清,配上醬汁微酸香,入口清新
和牛醋物沙律係出乎意料之外咁多料咁足料!!!!!
佢既和牛唔係一碟得一粒,而係至少五粒以上,仲要粗切
入口香而不韌,油香甚濃,配搭酸醋,解膩又加添香氣
燒物有近十款,但出菜比較慢同埋水準不一
特別要一提燒紐西蘭羊鞍,呢度係起左一邊骨
姐係你可以好輕易食到佢既肉,真係方便好多!!!!!
香口惹味,脂肪位同油分唔算多,肉質不韌但夠熟,只係冇肉汁咁
廣島焗生蠔毫無苦味怪味,入口都叫有焦香
面頭既醬汁始終都係比較水,但酸甜味幾開胃既
一品料理款式多樣,整體質素都叫做合格合理既:^)
鐵板深海魷魚鬚係用個鍋仔保溫上,感覺貼心
魷魚鬚有少許韌身,但都係嚼得到既,配上甜鹹燒汁則更惹味
韭菜炒蜆大多都係開哂口食得既,肉質不霉,但未叫新鮮,是可接受既
蒜味雪花牛柳粒整到好縮水,我地見此相視了一下xdddd
不過入口係十分夠味入味,肉香稍淡,油份不多
只係佢質感未有想像中硬韌,加埋脆口蒜片食,香口又惹味
牛油炒雜菇叫做香而不過膩,唔會用極多牛油,凍左冇咁易起固
菇味唔會怪,冇苦,食落幾爽既
大吉炒雜菜都係油膩左少許,勝在感覺夠爽脆
牛油粟米粒唔會出哂水咁個樣,甜度適中不造作
太平洋炒辣蝦原來真係偏辣既,朋友又係一口回絕了xdd
入口冇怪味腥味雪味,肉質算是爽彈稔身,越食越香辣
七彩炒牛舌入口重牛肉香,朋友指有點韌口了
炸物個人覺得佢炸皮唔算厚,同埋上枱都夠熱未有泛油
呢度唔只有焗蠔,仲有自家製吉列蠔,多肉汁如湧泉,沒有苦味,似乎幾新鮮
甜品都有五款揀既,兩款雪糕就唔試啦
日式紅豆草餅好彩唔係水晶皮果種-___>-
而係卷狀既,雖然上枱係微微變形了,但都無損其味道質感
外皮香軟稔糯,紅豆餡清甜自然,咀嚼間未覺甜膩
自家製糖水係腐竹糖水,我心頭好xd
甜而清,稀稠度剛好,腐竹都夠綿爛順口
迷你豆腐花係百福既,只係好少見呢個細版
飲品黎講……個人認為道地黑糖薑茶唔錯
唔知係咪得我冇見過,一見到有呢款就二話不說點了
甜度頗高,只係唔會覺得膩口,薑味非常濃重,辣非嗆
服務方面,職員親切有禮,效率都頗高
當晚有枱比較麻煩不斷催菜既客,基本上五分鐘都冇就催一次
但職員都係態度友善,甚至同佢地吹埋水去消磨客人等候既時間
晚上仲有抽獎,送酒送優惠劵等等
整體黎講完全唔會後悔揀左呢間食放題做晚餐!!!!!


text:
琴日試左對ATH-CKB70,D聲真係令人難忘到呢……
一對全入耳動鐵機,高敏同時高阻抗,都唔知佢想點SELL
就咁用手提插黎試,真係識聽既試十秒就會放返低,因為完全係收音機質素
51Ω阻抗搵手機推我都知係我問題,不過有得試冇理由唔試下,皆因家陣好多人都真係興直插手機就算
攞返部D100出黎認真試,初初要扭到去差唔多3度先夠聲,但係冇耐就要扭返落去2度半,2度位,始終都係高敏機(111dB/mW),扭太大又係辛苦自己
至於個聲……微妙到又係唔知點形容
夠推力既情況下出黎既聲唔會係收音機,不過我當時部機入面既歌不論男聲女聲都幾乎全滅
女聲聽片霧烈火,飛蘭,氣量,力道乜都表現唔到
男聲聽JAM Project,遠滕會,單一個人出聲時都仲好D,但D聲一多就聽到頭好痛,好似各有各唱幾把聲疊埋一齊出咁但係結合唔到
最尾搵到把聲係非常夾呢隻耳機,仲要係變得非常好聽果種潻
fripSide
就連被戲稱為ACG試機神曲(
的意味)既only my railgun都變得好好聽…我頂
呢對野如果用黎聽好電子感既歌同音樂的話真係唔錯,反應夠晒快,但就冇乜結象可言
除左fripSide之外我暫時都未搵到把聲可以夾到佢,歡迎提供意見參考


text:
我地要咗蒸粉卷,三絲湯河,香茅雞扒飯,蒜蓉炒生菜,熱薑蜜同埋熱話梅蜜.
我問杯飲品可唔可以後上,短髮侍應大姐佢話: 冇架喎,一定要一齊上既.咁我都明白小店費事同你跟單既,算啦.
原來佢地係用不鏽鋼保溫杯既,冇問題.但杯野甜到暈,杯柄又痴立立.我請侍應大姐同我加D熱水,佢只係拎起一杯櫃面早就倒好咗既水,再加D熱水入去俾我,仲要只係一杯咁大把,等我地兩份分.我地加咗入去杯飲品度,咩都唔熱啦,仲唔暖晒咩?
好啦,湯河先上場,嘩,都幾咸喎,我冇出聲,或者朋友覺得啱味呢?但入面真係得好少粉,D湯蓋過一切.
跟住黎碟飯,雞扒切到幾碎下,凍冰冰,又乾又柴,唔通一早整定擺咗好耐? 而D飯呢,極其量只係暖架咋.
碟炒菜份量好細,但都叫做熱既.
蒸粉卷係四方形既,即係一人半條粉卷既份量.好奇怪,件粉卷雖然好熱,但個底就硬掘掘既,好似包好咗好耐,放得耐得滯,底部既皮乾晒先拎去蒸咁.
呢個二人餐只係$68唧,實在都唔可以要求D咩既.
老實講,咁既份量,又真係唔多飽,拎個餐牌睇下,我地再叫咗碟咸魚炒雜菜同一客生菜包($56).點知轉頭又話冇咸魚炒雜菜,要我地點馬拉盞炒通菜($42),是但啦,其實呢兩碟野加埋,已經貴過個團購餐好多架啦.點知上檯既炒通菜,份量少都算啦,好似竹籤咁粗既菜莖,都竟然係好老既.生菜包呢,就係一塊唐生菜葉,兜住D肉碎,傍邊再有三四塊菜葉咁.隔離檯既自由行嬌娃,好奇想知我地碟生菜包係咩黎,問侍應哥哥仔,佢爭D唔識答.
其實當時只係進入晚餐時段,但我聽到廚房已經話冇晒河粉啦.我地既食具,得返隻碗同筷子,碟生菜包上檯時,個侍應竟然唔為意應該俾隻匙我地畢肉碎.要我開口問,先拎俾我,服務質素真係差勁.朋友話:乜佢地唔係做緊推廣架咩?咁既服務質素,唔係倒米係咩呀?
16/1,仲有張團購二人餐係手,明知呢間野麻麻,就費事再約朋友去食啦,都係快快手第二日再同爸爸去食埋佢算啦,叫做俾多次機會呢間店,睇下係咪只係我琴日黑仔唧.
坐落,我就好熟手咁落單.點咗春卷,香茅雞扒飯,香茅豬扒撈檬,湯浸油麥菜,熱話梅蜜(我話咗唔好飲架啦,但爸爸都係要試,由得佢)及青檸梳打.
第一樣上檯既係菜,一樣係少少既份量.
爸爸既雞扒飯呢(起碼冇切到叉燒咁薄),今次個樣就企理D啦,但我冇試到.
到我自己碟撈檬黎啦,好感動,D豬扒竟然係暖既.呢間既魚露既味道都幾淡下,係引唔到你返轉頭再幫襯佢既.
春卷呢就一人半條,正常味道.
我杯青檸梳打只得一小片青檸,佢既威力唔足以發揮到D咩作用,所以只飲到梳打水味.
爸爸既話梅蜜
現場所見,有人客要求兩杯熱水,琴日果位侍應大姐應咗就了,後來另一位侍應真係俾咗兩杯熱水佢地.我見到果檯客都叫咗好幾樣野,好明顯係第一次點越南餐既新客仔,好心佢地就珍惜D散客啦,有回頭客,先會好生意架.
隔離檯個哥哥就點咗碗生牛肉湯河同春卷.碗粉上場,只奉上一只小碟,上面只有一小角青檸同幾粒紅椒碎.爸爸話係沙田果邊點呢樣野食,係連埋一份好幾樣香菜既東東上檯既,而碗粉仲係好滾既,可以淥得到D香菜.呢間既,就孤清得多啦.最搞笑既係,人地明明點咗碟春卷要黎送麵食,食晒碗野都未有得俾佢,最後係取消張單結帳走人,認真倒米.
後尾,我見到果位侍應大姐對D外國人特別殷勤,人地坐低唧,佢就一味: Wifi No.? Wifi No.? 咁問人地駛唔駛係度啟動Wifi啦.人地未食野,佢就俾咗隻碗,入面裝住D生既唐生菜佢,或者係一陣俾佢用黎包春卷食既都未定.真係有大細超之嫌呀!


text:
各位行山隊友及有興趣參加既朋友:
來緊2009年, Hiking100fun 第二個行山行程訂於下周六 1月24日.由鹿頸起步,經鹿頸村上尤德亭,鳥瞰南涌,鹿頸及谷埔,遠眺對岸沙頭角及鹽田港貨櫃碼頭.尤德亭是一座兩亭相連,呈八角形的中國傳統涼亭,由於前港督尤德經常到此郊遊,故建此亭以示紀念.
回程由另一面落南涌,途經屏嘉石澗及香港最大的壺穴區嘉龍潭.抵達南涌後,海邊建有天后宮,攝影發燒友可以遠打鴉洲 — 香港全大的鷺鳥聚腳地,但經驗所談,無 400mm 都打唔到鴉洲上的鷺鳥,只可以偷拍近岸覓食的鷺鳥.
全程由星級領隊方中信帶隊.有興趣參加當日行山既隊友或朋友,請儘快或於下個星期四的下午5點正前於指定網站報名,新朋友如想參加,可以直接 PM Rookie 或小弟.
行山路線: 鹿頸尤德亭,嘉龍潭
行山日期:1月24日 (即下個星期六)
集合時間: 正午12點
集合地點 : 鹿頸小巴站
起點: 鹿頸
終點: 鹿頸
行山時間: 約2小時內
地道美食:BB 開心茶座
Photo by Alex :
團長後記:
係2009年1月24日亦即年29既上午11時左右, 我地一行5架車共20人由上水馬適路開車入去鹿頸, 於十幾分鐘車程內便到達鹿頸既公共停車埸同 nomed 及 Alexchrome 會合, 之後我地便係附緊既 BB 餐廳食咗個 quick lunch, d 咸雞同牛腩麵都唔錯, 而有 d 入鹿頸之前巳食早餐既隊友亦試咗該店幾出名既豆腐花, 大家擾攘一輪吹水唔沬嘴, 等 Alexchrome set 好佢支 Gitzo 腳架影兩幅團照後, 我地呢個 22人既行山團隊便向尤德亭出發.
開始時幾過一些村屋及老屋, 拍友如 Michael, Gundam, Boris 等巳謀殺唔少相機內既 memory, 隨後我地既行山團隊又例牌好自然咁分咗成前, 中, 後, 3 小隊呢個隊形, 行最快既, 係 fr888, lhk, 佢老細同埋佢 d 女仔 friends 啦, 而包尾既就係韋信, cckeric同埋 小弟, 雖然當日天陰陰, 但沿途視野都可以望得幾遠吓, 正當人哋巳差唔多上到尤德亭, 我地尾隊既 cckeric 就仲係到一路上斜路一路大唱波兒 ~~~ 波兒 ~~~ 波兒 ~~~ 搞到連韋信都唱埋一份, 激到 Gundam 個女都頂佢地唔順, 不過咁! 佢個女亦不甘示弱, 唱晒成首波兒出黎串你地班廢柴!
途中小弟發現 Gundam 害人終害己, 佢比架 5D 佢個女一揸手, 之後佢竟然要買返部 400D 比個女玩, 係南丫島攞支 100 2.8 黎毒我?
約下午兩點, 所有人都到達尤德亭, 靚仔韋信又攞暗器出黎毒人, 幫我同佢位女性朋友影咗張合照, 朋友相呢?
之後眾人話提免不了又係影相, 唔影相嗰 d 如 lhk 同佢女同事等就係到玩手機, 大家又影兩幅團照後, 便向香港最大既壺穴區嘉龍潭前進.
途中阿6又同 Gundam 個女玩差謎語, 當經過一個直升機場時, E7A 好興奮咁啦咗波籮上去影合照, 而 Michael 同 Ruby 兩個人亦好搞鬼咁影咗幅倒雞眼大 close up, 你兩夫妻真係好鬼 Sweet 啊!
無 幾耐之後, 我地終於到咗落去嘉龍潭既入口, 由於落去嘉龍潭既路存在有一定風險, 所以 Gundam 一家人, lhk 既老細同3位女性朋友, nomed 及 cckeric 等都留係入口外, 而小弟同 Alexchrome 就帶頭做敢死隊開路, 隨後有 E7A, 波籮, lhk, 女同事, 阿6, 阿7, 韋信, Michael, Ruby 等等跟住落去嘉龍潭.
由於小弟係上次探路落去嘉龍潭時唔小心比樹枝整傷咗兩隻手指既原故 (其實係傷到食指同中指都冇咗一忽肉仔 ), 所以呢次落去嘉龍潭時分外小心, 幸好所有隊友都安全落到去嘉龍潭睇嗰幾個奇洞.
落去嘉龍潭時既情竟就費事講啦! 不過我要贊吓阿 7 同韋信, 呢次你地又有進步了!
離開嘉龍潭後, 我地一行 22人平平安安咁行返去鹿頸既公共停車埸, 而由於小弟要趕返去食團年飯, 所以便同 nomed, 韋信既女性朋友, lhk既女同事, 及幾位女隊女先行離隊, 出返九龍再過海散水!
Report Pencil!
領隊後記:
領隊後記:話說團長車晒o的女走之後 餘下十幾人經商議後去左大尾篤既 BB 小廚食 tea. 之後我同 Gundam 就以拓海既速度往沙頭角方向走 ,『其餘』既人就經汀角路出九龍….
點知係沙頭角公路見到妄煮既車左搖右擺咁趕上黎,我隨即搞低隻窗問:『你去邊啊?你做乜跟我返上水啊?』妄煮成個 樣,九成唔知自己嚮邊處 .最後帶左佢出返粉嶺公路,真正結束是次活動


text:
titi呀titi 你可唔可以唔好成日出街"new"人同你玩呀?
成日對住人笑晒口 揮晒手 搞到d人喺咁掂你嘅手 摸你塊臉
依家d人又係 個baby同自己三九唔識七 都可以問人可唔可以抱
見佢咁誠懇 可以又驚有病菌 (現實d講句 識就唔怕啦) 唔可以咩 又好串咁
今日titi足足做左一日親善大使呀 一早就落灣仔換信用咭禮品
喺金鳳買雞批過何文田搵titi嘅另一個太婆 太婆精神好好呀
titi仲好識做咁嗲太婆 哄太婆 令太婆好開心 之後titi收左封生日大利是
mami好開心titi冇扭計冇喊 比太婆任抱 仲同太婆笑得好開心
同熟人親戚朋友be nice mami好開心 都好欣賞
落到樓 titi撞到太公 同太公揮晒手 飛晒吻 mami仍然覺得開心同欣慰
但問題嚟喇 同太公閒談嘅"朋友" (七十幾八十歲公公婆婆) 個個都想抱titi
吓? 有冇力架? 正當mami諗緊呢個問題之際 一隻二隻手向titi嘅臉同手伸過嚟
噢 公公婆婆 你地d手有冇洗? 噢 手指申有黑邊呢 (咁講好衰 但呢個係事實)
點樣解圍? mami好快咁"彈"titi隻腳一下 噢 titi喊啦
mami同婆婆講 : titi想食奶 "扭計"喇 於是成功閃人 上車幫titi手仔消毒
lunch去左太婆附近嘅一間茶餐廳食 mami以前返bb班之前
ti婆一定喺度買包包比我架 到依家 2x年喇 間店仲喺度 d食物仲有ok水準
離開太婆 我地去左法國醫院探朋友 titi再做親善大使 全電梯嘅人都叫
搞到sister修女 男人 妹妹 姐姐 哥哥 都同佢玩 同佢傾計
今次好d 冇人伸出嚟 但問題就一籮籮咁 幾大呀? 哎呀 佢笑呀......
mami唯有 : titi hi啦 係喇 哎呀 唔好意思 我地到啦 係呀係呀 titi bye bye啦...
一出到電梯 個衰女仲喺度笑 好似好enjoy同人玩咁 繼績同人揮手
咁當然 佢令生病左嘅ee都好開心 呢個就好值得鼓勵嘅 ^^
離開醫院 就衝左去尖咀city gate 泊好車 好多媽媽 好多baby呀
呢兩年真係好多人生仔 做bb生意真係有得諗呀 加油加油
再落去反反城附近賣bb衫嘅 哇 d媽媽見到d日本 tee四百幾一件諗都唔諗
鞋仔呢? 六百幾一對都ok 不過 真係幾靚嘅 同埋質地都好d
mami就只買一件半件 唔似得d媽媽喺度瘋狂掃呀 hk ppl咁有錢嘅.....
離開TST 我地就返荃灣愉城 同埋公公食飯 再影埋奥運 panda.....返屋企lu


text:
Facebook Messenger新玩法 必試玩上癮
FB Messenger 新玩法
Facebook Messenger 早排出咗大更新,又加咗幾個新玩法.當雅軒好沉迷咁玩緊新Game嘅時候,發現好多人除咗Video Call同Location次外,都唔知原來FB Msg仲有好多野玩架~所以寫返個小分享俾大家啦~
其實最新嘅Update Version (4April,2016)一共有6個新功能,有D係以前已經有但係Improve咗,仲有隱藏小遊戲架!
1. GIF任你Send
左下就有得揀,仲可以跟Trend 去Search想要嘅GIF
2.隱藏小遊戲:打籃球小遊戲
只要輸入一個籃球Emoji~就可以玩,單對單又得,一Group人咁玩都得~好簡單~將螢幕上嘅籃球向上投入籃框就得.每次投籃都會出現不同嘅表情符號,反映投籃嘅準度同表現.連續入就可以累積分數,而最高分數就會顯示係Chat Room.成績最好個個就會係個Game嘅加上角出現,刺激下你!
3.隱藏小遊戲:西洋棋遊戲
輸入「@fbchess」就可以開啟架啦~再掌握幾個基本語法就可以玩~
@fbchess play 輸入這串指令,就能開啟隱藏的西洋棋遊戲.@fbchess Pe4 表示命令我的士兵,走到 e4 這個位置.K 代表國王Q 代表皇后B 代表主教N 代表騎士R 代表城堡P 代表士兵@fbchess resign 想要放棄,輸入這個指令就認輸.@fbchess help 或者你可以這樣輸入,查詢其他進階語法.
4. 愛心Emoji~滿滿心心海
輸入心心Emoji,然後再按Send咗出去個心,就會飛曬出黎架啦~
5. @dailycute
輸入 @dailycute,就可以成功召喚可愛動物嘅相!不過得唔得意就見人見智啦~
6. 自訂群組顏色/暱稱/Emoji
可以自訂每個對話的顏色,Emoji同暱稱.首先入咗Chat Room,按下頂部朋友個名進入設定.就會有新增嘅「暱稱」,「色彩」,「表情符號」.可以改朋友改 nickname;改對話界面顏色;同埋將對話右下角預設讚好制轉為 emoji~
7.Photo Magic
開咗佢,佢就會自動Scan你D相,將你同朋友嘅合照Send返俾人,多人嘅相仲會自動開Group Send相~不過雅軒就麻麻呢個功能啦~連拍個D咪有排Send,曬Data!
仲有好多唔同玩法好似Draw Something,整Stricker,整GIF,Flipboard,Boostr等等,不過就要再Download返D程式先用到,就無咁方便啦~
整體黎講,我都係玩打籃球,好似細細個玩單機遊戲咁,好易沉迷!一齊玩啦~~


text:
Sunday, November 26, 2006
與Zoe戰鬥
終於都到左同zoe傾details既日子喇,本來我地一直都係打算揀menu B加最平酒水,不過亞世伯伯母又話一定要轉魚,轉魚呀,at least都要800呀,咁所以我就suggest,不如要最貴menu,同佢傾下,睇下可唔可以free酒水,計來計去,我地有兩個方案,1.要menu d + free 酒水, 2. 要menu c + 980酒水,所有different都係佢地兩個比,好啦,其實我同亞jim都有d驚我地同唔到zoe bargain架,因為佢地企得好硬架嘛,點知zoe問我,點呀,宜家要邊個menu,我就同佢講,唉,呢個好頭痛,我好鐘意你最貴個menu,不過可唔可以free酒水比我呀,佢就即刻話你等我計計先,佢自己係到計計計,跟住就同我地講,比靚價我地9388包最平既酒水package,即是酒水要508,其實我都覺ok架喇,不過都係想佢減多d,跟住我就叫佢,再平d啦,你再計下啦,得既,仲可以平既,咁佢又計計計,佢就話,真係唔得喇,我當我平多100比你,仲平過半價呀,我出唔到數呀,跟住好彩佢講左一句,宜家唔係free兩個鐘比你喎,係free一晚喎,跟住我望下張酒水紙,7-11pm,我就同佢講,你8點先比我囉,咁可以平d囉,佢又諗到得喎,咁宜家就比多d fruit punch我,serve fruit punch同茶serve到8點,8點之後就開始serve啤酒汽水,good,好快就傾點,end up係我決定,酒水個408一圍就我地比啦,其他就佢地兩個比,哇哈哈,大家都開心,兩老既面子返晒黎,zoe又好開心,我同jim又好開心,嘩,真係未去過一餐飲係會咁勁,我地宜家食咩呀?係食排翅同燕窩架,真係癲到不得了呀~~~我好期待個日既食物呀,唔知我可以食到幾多呢?
Posted by Nic Nic at 11:45 PM
No comments:
Subscribe to: Post Comments (Atom)


text:
2013年11月25日 星期一
往事如煙(十四)
前文提過婷婷係因為岩岩同男友散左之後去旅行散心,咁之前佢同佢男友係點樣生活呢?婷婷男友比佢年齡大,所以係任何事都係主導地位,咁當然包括兩個人最私密既性行為啦.根據婷婷自己講,佢除左第一次食婷婷隻豬之外,之後幾次都有對婷婷進行唔同程度既拘束,好似捉住對手,蒙眼,打屁股咁.乜都唔識既婷婷就以為呢一類係正常既性行為之一,當婷婷習慣左通過以上幾樣行為得到高潮之後,佢已經係私底下叫男友做主人了.
婷婷男友係自己一個人住既,所以婷婷好多時都係佢男友度過夜;過夜又會叫男友做主人既,婷婷要做既事絕對唔係一般女友應做既事咁簡單,當中仲包括係屋入面好似隻狗咁生活同好似女奴咁做家務動輒被男友綑綁鞭打.婷婷試過係屋入面用狗碗食飯,好似狗咁小便,用口去玩接球遊戲,一邊被強制高潮一邊俾佢主人狂鬧;又或者係綁五花大綁再帶上乳夾口球插假狗做家務,做得唔好就再拘束鞭打滴蠟.形形式式我睇過同未睇過既事都發生左係我眼前呢位有住大眼長髮美腿既妙齡少女身上,聽到我目瞪口呆,佢個所謂男友宜家到底係搵拖友定搵女奴隸?
隨著年齡增長,婷婷都意識到佢同佢男友相處既問題,不過傻傻既婷婷天真地相信著愛呢一個字,為左愛佢男友,佢男友對佢做乜都可以.甚至婷婷為左佢男友落過仔.只不過凡事去到最後都係有個終點…
“你想我著住呢套野出街?但係呢一套野著上身同無著好似無分別…你仲要唔俾我內衣褲要我自己一個人行出街?你唔怕我俾人姦左??”婷婷疑惑地問.
“無錯,就咁著,我仲諗住叫你插住假狗震蛋架.”
“你唔怕佢地會跌?”
“你知道跌左既懲罰係乜.”
“嗯…之不過…我真係怕會俾人強姦.”
“唔好再咁多事實,黎,快手.”
“係…知道主人.”
過左一陣,婷婷就俾佢既主人男友佈置好…著左細跟既高跟鞋,一條長既透視裙,膝頭有繩綁住令到雙腿跨度不大,下身都係插住假狗同貞操帶,雙手綁左係身後再加外套令人睇唔出,仲有乳夾再加上口罩,貞操帶鎖匙就係口入面,最後仲有就係狗圈;婷婷就俾佢主人拖左去鏡前面睇下自己.
婷婷一見到之後,就馬上嚇到呆左,平時雖然都有咁樣打扮,但係諗到要咁樣打扮行出街佢實在係嚇左一跳,就係佢嚇到腳軟企唔穩既時候,佢主人男友攬住佢同佢講:
“你咁樣打扮真係好引人,我相信係男人見到你都會想姦左你,真係想睇下如果你係俾黑人強姦玩弄會係點樣,相信我一定會睇得好鬼死興奮.”
婷婷聽到呢度就真係嚇到魂飛魄散,雖然婷婷經過咁耐既調教已經變到好聽話,但係 “被陌生人強姦” 呢一件事已經超過左婷婷既認知,亦都超過左婷婷對佢主人男友既愛;從來都無反抗既婷婷係呢個時候衝左入廁所入面,用身體頂住度門拒絕外出,直到對方答應放棄呢次行為先停止反抗.雖然如此,但係呢次既事件只不過係開頭,直到最後,婷婷終於接受唔到佢主人男友既瘋狂想法而分手,亦都引發左呢一次既旅程.
訂閱: 張貼留言 (Atom)


text:
由於今年的生日是在重陽節,同老公相討過之後,嗰日慶祝好似唔係幾好,加上老公今日又放假,所以我哋就出去行吓順便慶祝埋我嘅生日啦! 其實老公此行係有目標的,就係佢想買個porter腰包,起初都唔知買porter international好還是買porter tokyo好,後來在網上睇到好似porter tokyo先至係正中嘅porter,所以就去咗圓方買,老公真係好彩,佢睇中嗰個款只餘下一個,即使銅鑼灣SOGO都無晒貨,不過porter international同porter tokyo嘅價錢真係相差好遠,足足係一個double呀!
之後我哋去咗銅鑼灣行SOGO,老公話想睇吓SOGO係咪真係無佢嗰個腰包喎! 不過個sales真係無騙佢,SOGO真係無貨.行完SOGO之後我哋去咗世貿間Starbucks飲嘢休息吓,不過飲到一半先記得影相.
休息完之後我們便去了SOGO 11/F的書店,不過好失望呀! 上次嚟呢度有好多台灣書賣的,現在只得番少量中文書,所以我們行了一個圈見全是日文書便離開轉去citysuper,可是citysuper真係好好好多人呀! 我哋幾乎連行都行唔到,所以最後我哋去咗行教協.其實我係想幫老公買過兩個新飯盒,因為佢嗰兩個都用咗幾年,而且幾乎日日用,我怕成日叮會唔健康,所以便換兩個新的.雖然喺教協都係睇唔啱心水,但估唔到竟然有意外嘅收穫,就係買到我需要嘅口罩,我之前行咗好多間萬寧同屈臣氏,但都無呢隻牌子,呢隻牌子嘅口罩比較貼面,防禦功能會好d,而且質地又ok,所以我好鐘意用,現在日日坐火車都有勁多病人,佢哋又唔戴口罩,我真係唔想被傳染,唯有自己戴囉!尤其是坐一d面對面嘅位,佢對住你咳同打噴嚏,真係好難頂的.除此之外,原來教協買書好平o架! 全部都係計番台幣個價錢,連運費都唔洗呀! 我之前喺書局見呢幾本書都賣成$60-$70,真係唔捨得買,現在只係賣$35咋,我當然係掃晒啦! 真係好開心呢! 老公都買咗一本,佢話佢嗰本喺大眾標價要成$120呢!
口罩
如何教寶寶閱讀和如何教寶寶數學(樂文賣$50,教協賣$35)
卡爾威特的教育(樂文賣$100,教協賣$75)
老公買的攻心說話術(時代文化賣$66,教協賣$49.5)
其實樂文同時代文化的價錢已經平咗,如果喺商務同大眾嗰d書店仲貴呀!
行完教協我哋再行咗灣仔集成同138商場一陣便去對面的蒲田食飯,仲趕得切睇中國太空人返回地面嘅情況添! 今晚我哋都食咗好多嘢呀! 包括:
叉燒拉麵
串燒牛舌同冬菇
吉列炸蠔
北海道三色魚生飯(老公至愛)
埋單都係二百多蚊,真係好抵食呀! 食完飯都只係七點,我哋便坐van仔回家,好彩都趕得切睇蔡瀾嘆名菜,今集講甜品呀! 真係好正呢!


text:
11/02/2013
K1 interview第三擊
9:30 聖X
阿肶起身心情好好,我已放咗一半心,因為好的開始係成功的一半.我哋大概9:20去到喺門口排隊,先喺門口點名經過幼稚園過小學那邊的遊戲區,我見有老師喺度睇住,但我唔知呢部份會否評分,阿肶都有去玩,最愛射波波及砌大積木.玩咗一陣就有老師叫入課室面試.一間課室有三至四個老師,每個老師in一組小朋友,阿肶呢組有三個小朋友,首先老師俾筆及紙小朋友畫圖畫,喺小朋友畫圖畫期間,老師就逐個家長問兩條問題,通常都係問點解選擇佢哋間學校,平日那個人湊小朋友之類,反而唔聽到點解選上/下午班的問題喎!可能咁啱我呢組無問啦!之後老師就攞咗枝顏色筆問阿肶咩色,阿肶根本講唔到,最衰係仲要我口快快幫佢答咗,唉!畫完之後老師就俾D膠的積木小朋友砌,砌完收拾好之後又俾一個公仔小朋友,讓他們跟住個sample替佢砌番D頭髮,bo呔,褲等落個公仔度,之後收拾番D玩具,老師就俾糖和餅小朋友選擇,小朋友可以任選一樣,之後面試完成,去門口修女嗰度攞番張通告就走得,12月1日前便會收到信通知結果.我都真係唔敢諗結果會係點,我只係希望阿肶可以入讀聖X,因為我真係好想佢讀番天主教學校,讓佢可以將信仰融入生活,做一個愛主愛人的小朋友.
10:30 中華基督教會沙田堂博康幼稚園
由於聖X好快攪掂,唔洗10:00已經走得,爸爸車咗我哋返婆婆度放低D嘢先,跟住我同阿肶就自己行過學校.我哋早咗五分鐘左右到,但上一個time slot overrun,所以要喺門口排隊等,阿肶就等到有D煩躁,落咗地,俾另一個小朋友推咗落地,好彩無受傷,否則又唔洗in喇!入到去首先聽校長講吓嘢,簡介吓間學校,跟住每個小朋友派張遊戲劵,好似玩攤位遊戲咁,去不同的區進行interview.首先我哋玩大肌肉活動,但阿肶睇到隔離有人玩煮飯仔,原先死都唔肯去跨欄,喺度扭,好彩後尾我扮玩,佢見到我跨欄,勁開心,先肯跟住跨,跨完欄就行獨木橋,之後沿雪糕筒S形咁行,最後拋豆袋入籃便完成;第二個項目係畫手指畫,老師叫阿肶喺門口等一陣,唉!條友又唔耐煩,又扭,好彩老師見有位俾埋佢入,有得攪攪震,條友仔梗興奮,仲畫得好靚添!最後就係見老師,因為又係要喺門口排隊,唉!又癲喇!幸好喺失控前入到課室,入咗去老師俾玩具佢玩,開頭唔係好理老師,後尾老師俾佢玩煮飯仔,條友又煮得頭頭是道,仲要老師讚佢叻,話好少小朋友唔怕生保,咁樂意同陌生人玩喎!個老師又係問點解選呢間學校?平日誰湊呢類問題,最後叫阿肶收拾玩具,阿肶都照做,老師讚佢乖.完成晒三個項目去禮品區攞埋禮物就走得,結果兩個星期左右通知.
13:45 救世軍田家炳幼稚園
我哋早咗十分鐘去到,又係要排隊等入,由於已到阿肶的午睡時間,好明顯睇到佢跌晒watt,仲要今朝in咗兩間,我都明白佢真係有點累,佢喺門口已經唔耐煩,要全程抱住,我都好累呢.好啦!終於有得入喇!誰不知又係要聽簡介,仲要成十幾分鐘,呢個真係阿肶的弱項,要佢坐响度聽一D佢無興趣嘅嘢,佢真係唔得,數分鐘便已不耐煩四圍走,好啦!過了十多分鐘終於有得in喇!入到課室,有6個小朋友,每個老師in兩個,好衰唔衰個老師就in咗另一個小朋友先,阿肶雖然有積木玩緊,但好快便失去興趣,課室內有勁多嘢吸引佢,條友就開始四圍走,到個老師攪掂想in佢嗰時,條友完全唔合作,根本坐唔到喺張椅度,我抱住佢都扭嚟扭去,老師問佢嘢唔理,繼而喺度發癲,我同老師都好無奈,老師唯有俾包餅佢就打發佢走,唉!可能佢真係好眼瞓,又可能佢真係同呢間學校無綠啦!其實如果聖X唔收,我就希望佢可以讀呢度,因為有好大的戶外空間,可以多D地方走動,心胸會廣闊D.呢間下星期便有結果,但無啦!一定無機會啦!in到咁,諗都唔洗諗喇!
原本15:00仲要in馬鞍山合一堂,但我唔想佢大累,所以一早都無打算去,就算去到,我相信都唔會in得好得去邊.所以情願佢返婆婆度瞓晏覺,黃昏去參與彌撒仲好過.
唉!希望天主會為阿肶安排一間適合佢嘅學校啦!此外,我都會同阿肶玩D特別的遊戲訓練吓佢D耐性先得喇!我都明白佢似我同爸爸,因為我哋都係D極度無耐性的人,但我真係希望阿肶可以從小糾正過嚟!唔好話要做到極好耐性,只要好少少,我都心滿意足喇!
9 則留言 :
阿肶聖心都in得唔差呀,.唔好咁擔心!! 一定成功呢!!回覆刪除
apple ttl in左5間, 佢都越in 越差,. 所以我決定"提早"收爐了...回覆
唉!我真係in都心力交瘁,但為咗阿肶的將來,無辦法啦!鬼叫佢係細女咩!刪除
一日要in三間,真係辛苦了阿肶同媽媽回覆刪除回覆
係!真係好辛苦......刪除
Hi, 熊之家, 我應該係之前Yahoo Blog 度有睇過你個Blog~ 估唔到係度見返你~回覆刪除
一日三間真係好辛苦~ 聖心都係我target 呀~ 不過我地今年先in PN 班, 出年K1 一定會試聖心呀~ 因為我想佢入地聖心小學, 雖然K 去小學係冇直接關係~回覆
係!聖心一早講明佢唔係一條龍,but睇番佢往績,其實又真係收番好多聖心幼稚園的學生.同埋沙田真係無得選擇,天主教學校只有聖心同明愛,明愛競爭仲大,各級只有一班,舊年阿肶都in過佢N1,但見到其他小朋友,都知阿肶一定無可能.今年都有報明愛K1,但佢間學校本身有N1小朋友升上嚟,收到阿肶讀K1的機會比聖心更渺茫......刪除
問为什么選依間学校時,你有無hard sell好想阿肶讀番天主教学校呀?回覆刪除回覆


text:
今日太陽哥哥去飲,起身同太陽媽媽食午餐後,佢就係屋企整理裝束,呢個就係佢個final image,其實都係同尋晚試衫時一樣,型仔!個利是封係佢份人情,幾得意,我就影低左!
跟住我地出左旺角行街,去左教協買左本哈利波特比威哥,上下集兩本,好重呀!
之後同太陽哥哥分道揚鑣,我約左媽咪食米線同行街街,當然又係我地至愛既譚仔米線,我地share左個大米線,好飽,好辣呀!
之後返青衣城行街,先幫公司去豐澤搵ronald買相機先,對ronald都幾有好感,可能鄭中基都叫ronald啦,哈哈!不過佢對我地都唔錯,次次買野都送好多野比我地,今次都好多野送呀!跟住係GIORDANO有收穫,媽咪買左件披肩,我就有條褲,仲係媽咪送比我的!試身時sales比左間好大既試身室我,入面仲有張sofa,我就叫媽咪坐入黎,睇住我試,咁我咪唔洗行黎行去囉!著住und und係媽咪面前走黎走去,真係好有母女feel,攪笑得黎又好開心!戰利品如下:
之後係starbucks嘆杯coffee,媽咪至愛的latte加榛子!好耐冇單獨陪媽咪啦,所以今晚呢幾個鐘都好開心同好sweet!
跟住送媽咪返屋企,我沖個涼後出去碌齡啦,今日好人齊,肥婆又唔係度,所以好順利好開心!
太陽哥哥飲完先黎,一黎到,大家都話佢型仔呀,我梗係開心,我揀既野著晒係佢身上,兼且仲有人讚麻!karen仲要求同太陽哥哥影想呢,佢話想買條呔比alex添,但我地研究緊,alex個肚dup...可能會"隊"起左條呔喎,哈哈,笑死人!細妹仲攪笑,一見到太陽哥哥就話:嘩!您個look好似吳尊呀!再次笑死人!
我同太陽哥哥影左好多相,因為今日...襯囉!嘻嘻~~
呢張係全身襯爆look全相
同細妹都唔少得要影返張啦!
跟住ben車我地返大圍,今次我地醒目地自付盈虧同請佢食宵夜,因為太唔好意思啦,ben個人其實好好,好為朋友,係平時...大條道理太多囉,哈哈!全程車由我呢個美女司機攪掂,兩個男既就係度講股,由於我要專心楂車,無咩插嘴,只係想話ben究竟佢介紹隻股幾時升架,我訓晒身架,死仔!
我提議食車仔麵,因為我好鐘意食呢間車仔麵,平時夜晚肚餓,都會心郁郁想落黎食宵夜架;您地睇,成兩三點仲幾多人!不過掛住食,淨係影到個殘渣比大家睇咋!


text:
已上左幾個月. 但近日學校個reception 成日1-2個星期就打來叫我地轉班~
一開始就話我地年紀細, 會人地差得遠, 一直都好地地唔知點解突然有問題?
跟住當我問佢老師話點先, 佢話老師提議我地轉. 但老師話小兔stay 係度好好無跟唔上~
再過一會又打來話2歲班無媽咪跟入去....(其實一直都有其他媽咪跟入去.)近呢個月轉左d 同學仔就無~
好啦咁我咪唔入去, 第一堂係完全ok ~(佢又再叫我轉, 老師又話不用轉)
第2堂老師失聲,最friend 個朋友病左.... , 有個完全未見過既老師代.小兔狂cry !!!但係個reception 阻止唔比我入去.
真係好好好大聲叫足半堂... 其實平時個老師係度, 而且佢係好鍚小兔,下平part 佢抱住小兔上埋佢~(老師同小兔講我地做完乜乜乜就會出去, 媽媽係外面等你嫁)
跟住就唔喊~, 到唱歌時間都ok ~
小兔爆喊完回家變樹熊, 成日要人抱. 我諗佢真係好好好驚!
到星期5 上另一個playgroup我同佢入去既. 佢都話唔上!!!
到我同佢知我同佢入去佢至肯.
個reception 又有位入, 又打來叫我地轉班~(話都係2歲班,但係d 人年紀細d )
其實只係2堂前我仲係入面同佢上. 以我所以小兔完全跟到, 而且不比人差. 唔明呢個reception 小姐想點~
又一個星期, 去到playgropup樓下佢己好大反應話唔入去, 唔上唔要去呢度!
我話媽媽同你上去, 仲有兔仔同你入去(帶左隻手掌大少少既小公仔)佢就好唔開心咁上車立.
一上到樓check 溫度又叫. 直到入房見到係平時既老師, 細聲左. 再指住佢個freind 係度. 佢無回頭望我...
我走左中聲叫左30秒, 就收聲, 全堂都ok .
但係依然樹熊+扭抱... 多謝曬囉~
呢個年紀係開始要TRY下獨立,(其他PLAYTROUP係2歲半班至一個人上)
我自己覺得比小朋友試下係可以, 但係信任同安全感係更重要. 我有諗過個RECPETION 咁樣,我馬上帶小兔走.
但係佢已入左去... 睇多一會... 其實... 睇番真係有D 後悔當時無咁做!


text:
老花
老花(英文:Presbyopia),係指眼睛出現老化,晶狀體唔可以將近物對焦而導致視力問題嘅情況,患者喺睇近嘢嘅時候會覺得模糊.
病徵[編輯]
喺睇近嘢嘅時候患者會覺得模糊,而且光線唔夠嗰陣特別嚴重.噉係因為光線唔夠嘅時候人嘅曈孔會擴大,導致景深變窄.
另一個病徵係,大幅轉移視線焦點嗰陣,患者睇到嘅瞬間影像會暫時變得朦查查,噉係因為眼嘅變焦慢咗.
成因[編輯]
隨住人嘅年紀增長,對眼睇近嘢嘅調節力會逐漸下降.目前醫學界重未能夠完全確定老花嘅成因,但一般認為主要嘅原因係:眼裡面晶狀體嘅彈性隨住年紀增長逐漸減弱,睇近嘢嗰陣,晶狀體弧度唔夠,未能將光線聚焦到視網膜;但亦有可能係晶體嘅弧度隨住年齡改變,又或者控制晶體弧度嘅睫狀肌隨住年紀增長冇咗力度.
另外,開始有老花嘅年齡可能同緯度,日照時間有關,住喺熱帶嘅人出現老花會比溫寒帶嘅早,住喺海邊嘅人有老花眼亦比內陸嘅早.
對策[編輯]
老花可以透過老花眼鏡或者隱形眼鏡來矯正.有輕微老花嘅人,如果睇書嗰陣將書攞遠啲就睇到嘅話,噉唔一定要配鏡.但如果度數加深,睇書覺得辛苦嘅,就應該配返副眼鏡,避免對眼過度疲勞;但配老花鏡要記得對好焦距,唔係嘅話可能會傷眼.
另一方面,由於患者可能亦有近視,噉嘅話睇遠同睇近就需要兩副眼鏡,唔想咁麻煩嘅可以考慮配雙光(雙焦)眼鏡,呢種眼鏡有兩個焦點鏡片,可以對應唔同度數,睇嘢遠近;如果一時要睇近,一時要望遠嘅,重可以配多焦點眼鏡,但戴呢啲類型嘅眼鏡係需要一段時間去適應.


text:
2016年10月1日星期六
おにぎらず Onigirazu
https://www.youtube.com/watch?v=gRwwovpoosA
紫菜鞋嗰面向天,菱形咁放,舖上白飯灑啲鹽,生菜,餡料(我有罐頭吞拿魚沙律同埋鹹牛肉粟米),再一層飯灑啲鹽.包好,再用保鮮紙包緊.
味道淡咗啲.下次啲飯用豉油撈吓可能會好啲.
43 則留言:
這個午餐真不錯回覆刪除回覆
凍食就可以,方便.刪除
我估呢個幾好味回覆刪除回覆
餡料係自己鍾意嘅點都好食.刪除
Look so yummy !回覆刪除回覆
係自己鍾意嘅點都好食.刪除
叫おにぎらずOnigirazu 呢期好興.回覆刪除回覆
真係新潮版嘅飯糰回覆刪除回覆
你冇落25g鹽邊有味架😅回覆刪除
下次撈豉油煎飯團仲好食啦回覆
下次要落25g鹽醃醃佢先.刪除
我就索性整個有味飯就算.回覆刪除回覆
我只可以帶凍食,呢個係唔太多o既選擇之一.刪除
你可以先將啲飯…做到飯糰咁嘅味道(糖,醋,鹽)!回覆刪除
吞拿魚沙律同埋鹹牛肉粟米已經有味,應該唔使落太多鹽,平時夾餸食飯,啲飯都唔使落鹽,可能你落唔夠啲餸,只得薄薄一層回覆刪除
你度買唔買到豬肉鬆?可以放豬肉鬆入個飯團度,即係上海粢飯
一定要帶凍食?無得叮lunch?回覆
太厚嘅話包唔到.薄薄一層又唔夠味.刪除
豬肉鬆有留意有冇得賣.但係我自家整過一次.
冇得叮呀!
咁你可以一次過整多啲豬肉鬆,用嚟夾麵包或飯團都得刪除
無得叮咪買個小型電子煲放office囉
豬肉鬆你見個話整過一次都諗到係太煩,冇下次啦.刪除
電子煲我怕會搞到一陣味喎.
如果你啲餸本身係好大陣味,咁就算叮都會搞到一陣味啦刪除
你可以用有蓋嘅鐵飯盒,放落個煲蒸返熱佢,比較無咁大陣味
搞咁大壇嘢都冇時間食了. 你度lunch time幾耐㗎?呢度通常三十分鐘.刪除
車,好快之嘛,倒小小水落煲,放蒸架,放飯盒,衾蓋,開掣,攪掂,你食飯前15分鐘開始蒸咪得囉刪除
或者買呢種:
amazon.com/HotLogic-Mini-Personal-Portable-Oven/dp/B00EC7XJ28
嘩!乜你哋食飯只得30分鐘???唔係掛???香港都通常係一個鐘啦,你度仲刻薄過香港?咁你哋一日返幾多個鐘?有無小息?
我度每個州嘅勞工法都唔同,通常返8個鐘會有30分鐘lunch再加兩段15分鐘小息,其實好多人都唔理,將兩段15分鐘小息放落lunch break度咪即係一個鐘lunch囉,不過其實好多公司都係好free,食耐小小無人理你,但都要視乎工種同乜公司,政府工都幾他條吓
流失!刪除
小息唔係official囉. 食煙嗰啲咪會時時蛇咗去.刪除
學60年代陳寶珠,蕭芳芳工廠妹用保温飯壺帶熱食嘛!依家仲可以加多個保温袋,咁就唔駛捱凍冰冰午餐啦!回覆刪除回覆
保温飯壺睇怕要喺香港先買到.刪除
Nuke 能消百毒,你無得叮,D餡要唔怕壞至得.回覆刪除回覆
三文字餡我估可以啦.刪除
呢個廚師住英國架,從佢D材料睇到回覆刪除回覆
我就聽佢口音知唔係美國囉.刪除
日本早排流行呢個,好多主婦整... ^_^回覆刪除
都話你幾時開舖啫?回覆刪除


text:
Saturday, 8 November 2008
Kirbet Qeiyafa 刻文
繼冇幾耐之前提及過o既 後, 最近又多一個考古發現得到好多注目同討論. 兩個星期前, 以色列考古學家發表, 喺一個叫做 Kirbet Qeiyafa o既地方, 發掘出一塊寫有文字o既陶器碎片. Kirbet Qeiyafa 鄰近 Valley of Elah - 聖經故事中, 大衞大戰巨人歌利亞o既著名場景.
學者相信呢塊碎片年前極早, 大約來自 1000 BCE. 學者仲未能夠完成翻譯上面寫o既文字 (因為太早期, 佢地唔熟識呢種字體), 不過佢地相信係希伯來文. 如果係真, 咁就係現有最早o既希伯來文. 對了解希伯來文o既歷史同演變會係非常重要o既資料.
現時我仲未見到有翻譯或 transcription, 相信係因為學者仲未搞掂呢段嘢. 不過最令人大惑不解o既係點解連張好 d o既相都冇. 而家網上流傳o既相片都係類似上面呢張, 唔知個攝影師係咪有男人手情意結, 有條契弟隊隻手埋去遮晒成個鏡頭咁滯, 乜字都睇唔到. 唔知佢地搞邊科.
Posted by Howtindog at 06:59
0 comments:
Subscribe to: Post Comments (Atom)


text:
小小與爸爸媽媽的點點滴滴
2015年11月16日 星期一
家有殘障兒(誤)
兩個禮拜後o既琴日,我地帶小小返醫院覆診,醫生話無論第一張o係急症室照o既 X光片定剛啱照張片佢都唔覺得有骨裂.雖然當日第一次去睇醫生時,化驗所同醫院義肢及矯形部醫生都話有,但我都唔需要質疑眼前呢個骨科醫生,因為重點係我只需要知道呢刻係有冇事.既然冇事,就可以返學啦,返屋企時正好係放學時間,返左幼稚園同老師溝通一下,老師都好理所當然地覺得我地聽日(琴日o既聽日,即係今日) 會返學.
返到公司,update 返小小舅母話我地覆左診,小小舅母叫我要夠狠心逼小小行.夜晚返到屋企,我又氹又逼咁先拉倒小小由佢個食飯位 (已經係厨房門口) 「行」去雪櫃 (一入厨房就係),攞佢呢期好鍾意o既小丸子(益生菌膠囊) 黎食,我媽同我細佬見到我咁強硬都唔敢搭嗲,而小小出返廳已經喊晒口咁要求我餵佢食飯.
到食完飯走o既時候,本來諗住用佢最鍾意o既細舅父拖佢返屋企 (我細佬冇試過同佢一齊行咁遠) 黎引佢自己行返屋企,但估唔到一出左門口佢已經同舅父拜拜,我細佬都幫佢堅持到入[車立]叫真係拜拜.出左[車立],我一邊拖住小小倒後行,一邊大聲鼓勵佢繼續行.其實佢好想我抱,但我話「你行到上斜啦,跟住我抱你啦,你知媽媽抱唔倒咁遠嘛」.我唔知點形容佢係點行,總之好似唔記得左邊隻腳,邊度要用力咁,唔能夠企直,我拍佢整親腳嗰邊pat pat,叫佢「pat pat 要用力架」,一路行,一路(不自覺)好大聲咁叫「啱喇! 用力啦! 企直啦! .....」,唔顧得阻唔阻/嘈唔嘈倒人.一直行到離開大厦範圍,去到我應承佢o既上斜位,我好大力攬住佢,隨即就喊左出黎,同佢講,你做得好好呀! 好叻呀! 咁辛苦先學識行路,唔好唔記得左點行呀! 嗰刻激動到不行,好驚佢真係唔記得左點行.
之後行到去商場時,我本來諗住自己喊到兩行眼淚就唔行入商場喇,點知小小話要行返商場條路,我話「咁我地搭完抺手電梯,你就自己落地行,行到去涼茶姨姨度我就抱返你啦」,估唔到上完電梯佢竟然主動要落地,要我扶住佢行,然後我地一路由扶手電梯口行到去涼茶舖,仲喺涼茶舖坐左陣先肯離開.
由於小小要入涼茶舖,於是我要逼自己快快收拾好心情同喊樣 (以免俾涼茶姨姨問),冷靜落黎o既我,竟然喺抱住佢由商場行返屋企時話︰
「咁辛苦學識左行,唔好唔記得點樣行呀,慢慢黎,學識返就得,媽媽會一直拖住你,但到大個就冇人拖你架啦,你就要自己行.就算媽媽想拖你,你都要記住同我講「唔使」呀,爸爸就係因為俾佢o既媽媽 -- 即係嫲嫲 -- 一直都要拖住佢,所以爸爸而家先咩都做唔倒.大個就要自己行架喇,到時你做咩,只要唔係傷天害理,媽媽都會支持你」.
- - -
後記︰
第二日,爸爸話好辛苦先送倒小小返學,仲要喺校務處坐左一排先入課室.中午時份,老師打電話黎,佢話「打個電話黎係話俾你知唔使擔心啦,佢好好呀,冇乜野呀」,老師話佢地喺小小未返入課室時,先同小朋友一齊祈禱,通知左小朋友們小小返黎啦同埋佢整親隻腳,之後小小返入課室時係上課前o既自由活動時間,老師話問左小小要唔要去玩,佢話唔要,老師就安排左佢睇書.到時間夠時,戲肉黎喇 XP 老師話「咁你知小小係鍾意 order 人做野o個D啦,咁我叫佢去叫D小朋友收玩具啦,咁佢就走去XX角度同其他小朋友講「收玩具喇」,佢自己行架喎」.
之後到大肌肉活動時間,老師問小小要唔要sir滑梯 (學校有套室內小滑梯),小小話唔要,於是第二幕高潮又黎喇 XP 老師話安排左佢坐喺 sir 滑梯前方高左一級唔會撞親佢o既位置「咁你坐喺度做小老師,幫我睇住邊個小朋友乖,有排隊,然後一陣話我知啦」
2015年11月12日 星期四
BB的火星話
就喺我咁諗完之後,前晚小小開始自己喺BB車度自己講自己野 (係呀,從來都唔坐BB車o既小小,因為腳傷而愛上左坐BB車),然後臨訓時,突然同我講外星話!嗰種外星話以前我地久唔久就會講,其實係求其嗌一D音,但係俾足表情動作好似真係講緊野咁.
我喺度諗,或者而家因為小小好劇烈地當握緊廣東話係咩一回事,所以需要再講自己作o既話,而且大家亦聽得明自己講乜,因而要講火星話o既需要減少?
- - - - - - -
講另一樣野
話說小小每次病o既時候隻菌都好惡,會惹晒全家人 (係咪全部小朋友都係咁?).今次又係咁,而且爸爸尤其病得緊要.由於爸爸冇公司醫保關係,佢係好抗拒睇醫生,於是我就醒起買康鈣C返去俾佢飲,而且可以分D俾小小飲.
當日我特登用隻透明杯溶康鈣C,小小亦有我預期嗰種見到新奇事o既反應,但當俾佢飲時,佢第一句竟然話「辣」?!?? 我最初以為係 D 泡未散晒,但爸爸話之後佢都係唔肯飲XD
2015年9月9日 星期三
失散了媽媽
2015年8月11日 星期二
我是小小的最愛
早前有個星期日出街食飯, 由於臨近中秋, 套餐送嘅甜品係冰皮月餅.冰皮月餅上枱嘅時候, 我唔記得因咩事我係行開左, 返黎嘅時候大家已經食緊, 小小都分倒半個, 我返黎嘅時候佢食左1/4, 見到我返黎, 佢笑得好開心咁話 "呢個好好食架 ^u^ " , 同時間用手上嘅牙籤吉住一角冰皮月餅伸向我, 示意嗰一角俾我食.
當刻我個心超甜, 明白佢係因為覺得個冰皮月餅好好食, 所以好想同我分享.
令我諗起大約個幾月前喺屋企樓下遊樂場.當時小小有少少開始識/想同其他小朋友玩, 其時有兩兄妹(後來我知道個妹大小小一年)攞左一隻會生蛋嘅龜玩具落黎玩, 佢地受埋小小一齊玩, 於是3個小朋友就一齊追住隻龜, 又一齊接住佢"生"出黎嘅蛋.呢隻玩具龜正好有3個蛋, 佢地3個經常一人揸一隻.
玩左一輪之後, 有一轉小小手上有一隻蛋之後, 喺佢地冇為意嘅時候再伸手接多左一隻, 然後行過黎俾一隻我.當刻我第一時間係諗起 D 喵網站成日都話 D 喵會捉 D 老鼠甲由放去主人嗰度, 原來真係會咁架!!!! 小小當我係佢好鍾意嘅人, 所以想將好野都同我分享 ❤❤❤
2015年6月29日 星期一
珍惜能夠抱抱的日子
幾日前發生左一幕令我回味左成日,一定要寫低o既事.生仔之後,湊仔又攰,工作又忙,最後先開始訓返多D,體力又唔夠,所以好難有好平靜o既一刻.話說小小係會我一起身就醒,所以我返工日每朝起身去厠所同刷牙時,就係留意住厠所門外有冇一個人仔靜靜雞企左喺度.佢以前會喺床坐左起身 (以前仲會大叫「媽媽」....),有時會慢慢推開厠所門,爸爸話有時佢會推開厠所門冇媽媽又會大喊.嗰朝,我坐喺厠所睇緊手機,佢慢慢推開門行左入黎,仲有未訓醒o既樣,跟住我同佢講︰「我抱你啦」,然後抱佢坐喺我大脾.而家佢人仔大左,平時佢坐我大脾時個頭永遠頂住我個下巴或個鼻,咁啱我此時抱佢打橫坐,一雙手可以環抱住佢,面面貼住佢個頭,摸住佢腳仔,佢又未醒透,但明顯見到我仲喺屋企,唔係唔見左,所以好安靜,我突然好感觸,細細咁享受連自己內心都好平靜o既呢一刻.
雖然小小成日R到兩隻腳爛晒,但摸住腳仔,手仔,面面都仲係BB滑嘟嘟.再過多兩個月佢就返學喇,上兩個禮拜已經攞左校服返黎,佢著住好開心咁笑 (可惜冇人識得映相,我想映但我又招呼緊佢...-_-"),希望佢第時真係返學都係咁開心啦 ^^
2015年6月15日 星期一
拒絶甜頭
琴日 2015-6-14 我地好堅咁又去左遊行,當然藝術家契媽亦有一齊 (有研究話喺好多學運入面藝術系學生都佔左好重要嘅位置).但今日想講嘅重點唔係遊行.
琴日行到終點立法會門外時,因為遇見爸爸嘅一個政治熱血朋友,吹左一陣水,其時契媽同小小奔左去第二度玩,跑完一大輪之後就返左黎坐低喺地上繼續玩.小朋友出現喺遊行確實係好吸眼球,有一個伯伯攞住 d 類似杏仁餅嘅野話俾小小食,契媽當然都有禮貌地拒絕,最後連小小都有耍手 (當然其實我分唔倒佢係表達「唔要」定「拜拜」).佢耍手令我諗起我地每個禮拜去 playgroup 嗰度,中心係喺一棟私人樓入面,樓下個管理員好鍾意派糖俾黎上堂嘅小朋友,派到有時我覺得係咪需要買D返黎回贈一下.但我 set 俾小小嘅時間表係「未肯好好地刷牙之前唔會俾佢食糖 / 添加糖份嘅食物」,所以每次我都會耍晒手咁話「唔使喇,真係唔使啦」,因為如果收左我都唔知應該點解釋俾小小知呢樣野唔係佢可以食嘅.
(提外話︰有一次小小同一個好 friend 嘅同學仔一齊落樓,小小當然係冇得要管理員俾嘅糖,我地行前面,我冇睇倒同學仔嘅情況係點,但最後同學仔係扭住計喊住咁離開大堂,而睇得出小小係唔明白發生咩事, 因為佢唔會扭話要管理員俾嘅野.
近幾堂當我好堅決地拒絕 (係咁講: 唔使喇~ 真係唔使喇~) 管理員隊俾小小嘅糖時, 小小開始同我一樣猛咁耍手, 所以到琴日喺立法會佢向住俾野食佢嗰個伯伯揮手時, 我會好直接覺得佢係表達緊 "唔使" .
雖然好多時我地會話小小零願唔要你俾佢嘅甜頭都唔要肯做你要求佢做嘅野 (比如試過有第一次見嘅姨姨話俾條裙佢, 佢本來已經話要, 我要求佢講 "多謝" 先可以要, 佢唔肯講, 零願唔要條裙), 但今次睇黎, 中心樓下管理員叔叔誤打誤撞幫我教導左小小唔可愛隨便要人地嘅野, 希望呢個習慣可以正面幫倒佢.


text:
One Cafe
大開眼界
(lilsoulfish)
熱咖啡!
叫左個二人套餐要成188但係選擇都幾多兩個湯兩個前菜兩個意粉/PIZZA/飯/湯拉麵,再加餐飲同甜品.
先講個湯,紅湯本身冇味但佢落左好多TOBASCO. 個白湯聽住O係MICROWAVE叮出黎上面仲結左層"衣",味就OK.
SMOKE SALMON CESAR SALAD O個塊3CM X 10CM 三文魚卷埋一舊似伴碟多一啖就冇左 之後就田螺盲味帶苦...好多油 6個五毫子
個意粉就食到火文...忌廉汁煙肉什菌,D白汁都冇味,完全唔係CREAM SAUCE, 煙肉仲衰過用火腿一D煙肉香味都冇,又煎/炒香過,個什菌全部都係罐頭蘑菇黎O既咩叫什菌先?!?!完全成碟野都冇味!!自己煮點都會好食過佢
我男友就叫左忌廉汁煙三文魚天使麵,(冇天使麵WOR!)咁就轉埋意粉
成碟野都同我O個碟一模一樣!!仲要冇料! 因為佢個煙三文魚同個沙律O既一樣!!!!!!!得一塊卷埋O係中間!!! 我真係點可以咁樣比野人客食架? 間野知唔知佢地D野真係好難食?!點樣ITALIAN FOOD?
之後叫餐飲, 我杯凍檸茶係全餐最好O既野黎架喇!! 男友就叫左熱咖啡
熱咖啡半暖不熱D顏色仲怪怪地因為已經加左奶(有D似美祿O既賣相
我聞一聞...嘩!咩味?! 有D似火酒,又酸酸臭臭完全冇咖啡O個種香味
都唔知佢係點樣沖出黎!!!一間CAFE O既熱咖啡竟然可以差成咁
用滾水沖3合1都冇咁誇張難飲啦!!!
最後甜品都算入得口
咁就有85折再加一 179 ><
179兩個TST大把好野食啦 中伏了


text:
亞「托腮」响J2依家做緊嗰套Mr.Brain裡面, 破案全冇難度, 乜案件都畀佢諗通晒, 全靠佢一得閒就搣隻蕉嚟吔吓, 吔蕉會令到人頭腦聰明, 起梅花點既蕉仲有防癌作用添, 响西灣河有一男一女疑似係老闆, 行先人好多, 五六年前已經知道香蕉係咁有益處, 於是開咗呢間細細既餐廳, 專門用香蕉嚟整嘢食同嘢飲,
▼ Virgin Colada= 香蕉奶昔+菠蘿粒, 好香好滑, 真材實料, 又有菠蘿粒可以o趙吓, 唔鍾意香蕉既話, 仲有芒果同埋strawberry soother 酸酸地可以選擇
▼ 今次我叫咗呢個番茄芝士焗豬扒飯, 係冇包括香蕉嘅, 佢除咗有好多番茄之外, 仲有青椒同埋秀珍菇, 啲芝士拉出嚟係一絲絲架, 好似話係用咗cheddar cheese, 下次個肚有多啲空位先試其他, 聽聞蕉蕉多士都好掂
▼ 我落幾級樓梯, 坐响一個細細地既小天地, 等我帶你由我右手邊逆時針走一圈
▼ 好鬼鍾意呢句:「別看我, 看路」,係啲靚女講既對白嚟
▲ 雖然樓梯都有好多字提示叫你小心, 但係佢仲會真人發聲提醒你好多次, 長氣過啲亞媽, 佢亦都好細心, 因為佢連個餐牌都襯到痺, 係紅色底, 對老花眼濛起晒都唔多睇到, 佢即刻遞咗個白色底既餐牌畀我
▼ 明益班學生哥(妹)啦, 讀書至緊要有個聰明既腦袋嘛, 都好為下一代著想啫 !
▲ 地址呀 ! 露底處 !
講開吔蕉, 又記番起嗰套郎如春日風都幾開頭既一個場景, 响校園草地上, 呂奇打開本書遮住塊面, 阻擋陽光,個頭就枕咗响寶珠姐個大脾度, 珠(拍拍奇) :「吔蕉啦」, 遞咗一條蕉畀奇哥, 奇(發哆):「唔….唔制, 我要你喂我」, 珠吃吃笑, 將一條蕉連皮塞咗入奇哥個口, 然後就互相追嚟追去, 打嚟打去咁


text:
2012年4月9日
無緣入住 迪士尼酒店, 亦無阻我興奮的心情!
媽媽同我講,話今次應該唔會去住 迪士尼酒店 了;因為始終都的確係太貴,最平都好似要大約$3000港幣,其他酒店都只係$1000幾.再者既就係,日本人實在太強了!仲有成2個幾月,好多房間就已經訂滿了!
今次去 迪士尼海洋,原本就當然都去住 迪士尼海洋酒店 啦.全間酒店都係用了傳統英式風格,以海洋為主題,睇官方網頁既相都覺得幾靚.仲適逄有「米奇 與 Duffy 的春日巡航」活動,酒店房卡都換上新設計!
不過確實,為了張房卡同靚少少既佈置就要俾多咁多錢,的確係有啲唔化算.但係,媽媽應承咗我,今年生日會同我入住 香港迪士尼樂園 既酒店啊!之前都講過,咁大個仔都未住過任何一間既 迪士尼酒店,香港既都冇.今年生日能夠響 迪士尼酒店 之中渡過,相信都會係一件幾開心既事!何況,香港呢邊最平大約$1500就有交易,奇妙處處通 會員又有折扣優惠,相比起日本,點都係抵住啲!我諗,我地香港呢邊就係有呢方面既優勢啦...
另一方面,媽媽話雖然今次響日本唔住 迪士尼酒店,但都會住渡假區入面既酒店.原來 東京迪士尼渡假區 入面,除了三間 迪士尼酒店之外,仲有另外幾間酒店;位置又方便,價錢又相對便宜得多,所以佢話可能可以住兩晚添!咁樣未嘗唔係一件好事!咁我地住了一晚,第二日一早先入樂園,可以趁早上唔係太多人既時候入去玩;最重要係要去同 Duffy 影相,避開嗰100分鐘既排隊人龍!
住兩晚,時間更加充裕,我仲可以輕輕鬆鬆行埋渡假區入面既其他地方!前兩年入過一次渡假區但係冇入樂園,唔係行入面既一間商場.商場入面有一間超大間既 迪士尼商店 Disney Store,專賣非樂園出品既精品.
至於另一邊,亦都有另一間超大間既商店,專賣兩個樂園出品既產品!上次冇去到,今次要去行下呢間商店,順便睇下有冇啲 東京迪士尼樂園 既商品啱心水!
於 10:30
標籤: 東京迪士尼之旅2012 [前篇]
訂閱: 張貼留言 (Atom)


text:
聽日會去 My Dream Wedding 試 pre-wedding 的衫, 所以我今日去買咗我平生的第一件Girdle.
上網睇過好多人話邊間買girdle 好, 最後我決定咗蔡太的奇華特
呢間野真係好犀利, 我都未聽過有人話買bar 要排隊, 呢到每一次只係serve 3個人, 網上d 人話一個round 大約一個鐘
呢到係1:30 開門的, 我地12:15分到達, 前面已經有2個人等緊, 我係第3個, 即係可以第一批入去試身的人
佢今日1:15分開門, 蔡太一來就問我買乜野, 叫我除衫, 跟住幫我度身, mark 底數子之後超快咁講一論野, 快到我跟本都唔太知佢講乜, 因為乜都未消化到, 佢叫出面的同事拎個girdle 比我, 跟住教我點著... 加唔加墊, 佢話加咗好d, 咁咪加囉, 最緊要靚... 佢會幫我加針同收改, 叫我10 mins 之後番來
我走左之後又有人入, 所以番到去要等一陣, 跟住再試番頭先改過的girdle, 蔡太話我背脊好厚肉, 用尺度比我睇之前係幾多, 之後著咗girdle 係幾多, 又話我多老鼠肉, 之後教我點著先可以收起d 老鼠肉, 又教我點著girdle, 要我做一次比佢睇我真係學識
佢又我pat pat 大, 佢話佢都無我咁大, 一直落去唔著收腰褲的話咁個pat pat 會向下, 不過佢唔講我都打算會買架啦, 因為我想 big day 個人靚d, 要keep 下架嘛. 原來著收腰褲都有技術, 唔講真係唔知...仲有1日只可以著大約4個鐘, 訓同M 都唔可以著.
其實呢到都幾open, 三個一齊試身 (雖然話就話有布, 但係其實蔡太行來行去, 跟本對方都會睇到), 有時佢會叫隔離睇下你之前同之後, 會叫對方讀個數字出來, 仲有蔡太唔會理你感受一值話你不是, 如果要去真係要做好心理準備
呢到有好多都係一值光顧的老故客, 又有好似我新來的, 不過我見幫襯開佢的女仔, 老鼠肉真係有改善, 仲有背脊無咁厚肉
講番個price 先, 我唔知出面係幾多錢, 不過 girdle + pad $323, 收腰褲 $250. (佢地話呢個收腰褲好過葆露絲同價錢平好多喎)
2:00鐘.. 終於所有野都攪掂, 由等去到買完, 足足用咗1個鐘45 min, 雖然係花咗咁多時間, 但我覺得蔡太的professional 係值得的
明天會去choice 乜野衫呢?? 仲有其實我地仲未想好去邊3個地點影相, 唔理啦, 明天先算...


text:
十月十九日 天晴 星期日
十三個月至十四個月閒記
一早yee e話去山頂 mami一口答應
因為titi好似未去過老襯亭 呵呵 一於上去轉個靚圈先
去到山頂 等左半粒鐘先有車位 好彩mami同yee e一早落左車行街啫
mami仲買左動物flash咭 ABC flash咭比titi 一於做個n1前教育
睇住flash card 依家titi識分 狗 貓 鴨 熊貓 老虎 馬馬 全部都可以分到
mami一叫邊隻馬馬呀 titi就好快拎起馬馬張咭 可惜ABC就冇心機學....
行街行到咁上下 mami同yee e去左一間叫 " 香港地"嘅食肆排隊
果然幾好食 喺凌霄閣嚟講 算好好食 同好抵食咯 ^^ 唔洗加一呢
titi仲喺餐廰度玩得好開心 搞到我地冇啖好食...
食完lunch對面就係像館 同bruce哥 kelly張影返張相先
之後就喺凌霄閣 行左一陣 依家要比二十蚊先上到閣頂
哇 咁我地四個要八十蚊 好耐之前上過去都冇咩睇咋喎
依家要收二十蚊佢真係好好賺呀 所以冇上去lu....
離開凌霄閣 我地向老襯亭出發lu 全程手抱 都唔好話唔累呢
今日yee ee好似傻左咁 可以抱titi大半程呀 勁叻
行左好多路 ( ti爸話假日車唔上得去...) 先到老襯亭
點知....噢 做咩維修呀??? 唔制呀 唔制呀......
(py媽媽話係發掘古蹟 咭咭 sorry....)
正當mami好upset之際 titi喺另一邊吹緊涼風 仲吹得好爽咁
哈哈 咁上嚟都有d意義 yeah
老襯亭附近的犬隻公園......
落山嘅時候 經過一個好靚嘅小公園
喺嗰度逗留左一陣 之後就返屋企休息lu
yee e同婆婆去睇裝修.....
星期日嘅晚餐居然係我地三個食飯盒呢 ^^


text:
「傳統」
我其實有啲位真係都幾傳統,我希望每一年都會同老婆同郭大少可以影全家福.因為好多時都係自己影相多過俾人影,所以甚少一家三口一齊影相.而全家福當然就係希望記錄每一年嘅生活,每一年嘅改變,到咗自己老咗嘅時候可以同老婆一齊回味一番.就算依家睇返自己同老婆幾年前影嘅相都覺得自己不再年輕,有時甚至乎懷念兩公婆嘅日子!
「全家」
早前一家大細去咗影全家福,因為郭大少不經不覺已經一歲大,所以希望用相片去將佢記錄落嚟.今日終於有相睇,而真係好耐都無影過全家福,尤其係唔駛顧住部相機嘅同時又要顧及郭大少有無望鏡頭.自己影全家福真係有難度,所以都係搵人影好過.不過影小朋友真係好難,因為佢哋無時停,而之前自己都試過影郭大少,真係影到人都癲!
「山頂」
今次影全家福特登去山頂公園影,因為細個係山頂長大,有好多屋企嘅回憶.而我同老婆嘅結婚相,大肚相,都係係山頂影.所以今年嘅全家福都係去嗰度影嘅原因係記錄我同老婆由拍拖,結婚,生仔嘅每一個階段.當然我哋都變咗好多,而我希望每年都可以去同一個地方影相,盛傳郭家嘅傳統去記錄郭家每一年嘅改變.希望郭大少大咗唔會嫌我老土啦!
Also published on Medium.


text:
先搭地鐵出門,走去明知無都要搵過先死心ge三聯書局搵書.係囉,明知無,又真係無,但結果都要擺低三舊至走得人.買左本好貴由本地時裝人寫ge書,一本講OL涵養ge書,同埋好似至小學四年班已無再買過ge漢英字典一本(為左考試著想而買,我知係多餘,不過求個心安理得姐).俾錢先又再一次發覺到credit card有幾咁可愛迷人.匯豐咭有九折!需知精神食糧係好乸貴,以致區區個10% off都變得好重要.真悲哀……
跟住順步行去南豐中心.天呀!點解會咁多人ga?同旺角有咩分別?賣ge貨色極之下價,又工又粗,完全睇唔上眼.之後去左新城市中心搵冷帽同紅鞋兒,可惜都係得個吉.鞋睇唔岩都算喇,但點解冚世界都無冷帽賣ge?明明周街咁多人戴緊,但我搵唔到有鋪頭賣緊囉!Damn it!
好!我投降了!搭van仔返屋企囉~去到小巴站,真係眼都凸埋,有無咁多人排隊呀!由街頭排到隔離隔離隔離隔離街街尾囉!百幾二百人等緊車?你玩我姐……葵盛有幾大呀,咁叉多人返去……痴痴呆呆等到上車,不過我完全唔記我係點樣返到屋企嚕.
結果亞媽係屋企搵到頂粉紅色ge冷帽俾我,話係舊年幫亞哥係U Right買衫時送ga喎.都好~頂住先~
無聊時幫來龜影ge相
戴住頂粉紅色冷帽ge傻婆我部notebook,第一次出場
00:20
4 Feb 2008


text:
1) 自來虫: 有時買番黎D草草木木,莫絲浮萍,店主都會唔問你要唔要就送埋D渦虫,扁卷同蝸牛俾你,咁你就唯有要用水沖下浸下,睇下D根睇下D葉會唔會匿埋左D渦虫響入面,沉木就最好用熱水浸佢幾次,我呢條高鉄路軌我要玩幾次巴黎鉄塔反轉再反轉先掂呀.
2) 吽出虫: 大家通常見到D蝦響泥面度爪黎爪去都會以為佢地好肚餓,成日餵極都唔飽,其實佢地只係食緊泥上面既微生物同埋藻苔,呢D營養係佢地必須既,而且普通蝦糧裏面都未必會有呢D成份,但係我地就會誤會佢地仲餓,不停咁投放蝦糧,令到有好多殘餘跌入泥入面而吽出蝸虫出黎,尤其是過量既微生x素,而我就會用個兜裝住俾蝦食,不過有時佢地有時都會擔出黎食,咁就無計架喇.
3) 裝下虫: 每日我都會水平掃描一下個泥面,同埋我佈置到唔會有盲眼位,咁樣除左可以睇下有無殘餘蝦糧之外,仲可以睇下有無死蝦,一有發現就要馬上執走佢,如果唔係就會好快爆出虫架喇,信不信由你.
4) 吸虫器: 因為渦虫會係響泥入面周圍捐的,所以你唔會咁容易發現到佢,就算見到佢響泥面,有時你都會束手無策,夾又驚佢斷,斷左就會一分爲二,撈佢又會縮埋一粒跌落泥入面,因為咁我就設計左個吸虫利器(攞佢命四千),係利用一個較爲硬身既茄汁樽,主要係要揀蓋無漏氣的,禁扁放手後只會從樽咀入回氣, 並有快速脹回原狀功能,利用一段軟氣喉仔將樽同埋硬幼管接上,放管入水前首先要把樽內空氣迫出,禁實固定樽身,然後把硬喉咀放近渦虫,對準目標後將禁實樽身既手完全鬆開,咁樣渦虫就會被吸入樽入面,大功告成!不過每一下只吸一條虫,太多虫就要用之前post左既吸B方法了.


text:
Monday, 12 May 2008
An American Crime
尋晚同妹仔睇o左齣都幾激o既電影, 叫 An American Crime, 故事係基於真事, 以法庭資料做藍本. 主角係一個十幾歲o既少女叫 Sylvia, 由我好鍾意o既 Ellen Page 演出. 佢父母因為工作關係, 將佢同佢細妹交俾一個陌生o既女人寄宿. 呢個女人叫 Gertie, 由好戲o既 Catherine Keener 演出, 係一個失婚窮女人, 有六個仔女, 最大o個個女同 Sylvia 年齡相若. 開始仲 ok, 但係後來 Gertie 開始以各種原因打 Sylvia, 而為要保護細妹, Sylvia 次次都受兩倍. 開頭係打, 後來用煙頭燒, 將個玻璃瓶塞入 Sylvia 下體, 掉佢落 basement. 不單止 Gertie, 後來連佢 d 仔女都加入虐打 Sylvia, 仲叫埋 d 同學o黎"玩", 打係常事, 仲用煙頭燒佢, 個個都玩到上晒癮. Gertie 甚至用燒熱o既鐵線, o係 Sylvia 個肚上面劃穿皮肉寫字: I am a prostitute, and proud of it. 最後 Sylvia 終於死o左, 事情發生都呢步, Sylvia 個細妹先同警察講真相. Gertie 被告一級謀殺, 佢話乜都唔記得, 話 Sylvia 身上 150 個傷口全部都係佢 d 仔女同鄰居做成. 不過當然冇人信, 最後都係要去坐監, 唔洗坐電椅.
雖然內容係非常暴力, 但係個導演明顯係非常節制, 極力低調處理暴力畫面, 有 d 必然o既情景亦冇交代, 例如 Sylvia o係全身唔郁得o係 basement 度, 佢點大小便呢? 佢食乜呢? 同埋 Sylvia 死o個時個樣亦冇嚇人化妝, 因為真實係 Sylvia 屍體非恐怖, 佢因為太痛, 死前將嘴唇都快要咬落o黎. 但係, 雖然導演已經好克制, 但係睇完之後, 我依然覺得呢齣戲真係好恐怖, 只能作出目瞪口呆o既反應. o係唔訴諸血腥而令觀眾有如此驚愕反應, 我覺得係高手.
片中令人心寒o既係所有角色, 除 Sylvia 外, 全部都係冇心肝o既冷血動物. Gertie 當然唔使講, 仲有佢 d 只有十歲咁上下o既仔女同埋佢地 d 同學, 個個都不單唔幫 Sylvia, 仲加入虐待佢o既行列. Sylvia 父母又係痴線, 將兩個女去個陌生人屋企住? 仲有個細妹, 雖然係驚, 但係家姐俾人搞到咁都唔幫, 其實亦係非常自私. 而演出 Sylvia o既 Ellen Page 就真係做得好, 同呢班衣冠禽獸相比, 佢個樣蒼白柔弱, 同埋佢痛到尖叫o既聲音真係聽到個心都震一震.
Posted by Howtindog at 17:00
Labels: 電影
0 comments:
Subscribe to: Post Comments (Atom)


text:
唔少女士都應該會好似我依莉詩咁日夜都要做面部護理,以確保皮膚時常喺最佳狀態.但係又精華素,又日霜晚霜等一大堆嘅護膚品,有時覺得做女仔都幾煩架!不過 NU Skin 近日就推出一款智能護膚機 ageLOC Me,堪稱「美容界嘅咖啡機」!點解咁講?因為佢無論外型上,配套上,功能上都同咖啡機非常相似,亦非常方便,兼且唔會走數添!
運作原理似咖啡機 自動混合精華及護膚品超方便
到底呢款「美容界咖啡機」有乜特別呢?原來佢嘅運作原理就係透過將不同嘅精華素自動按適當份量混合起來,再加上日霜,晚霜,各項護膚品都能夠儲存係一部智能護膚機入面,然後只需要將隻手放喺機器底下,佢就會自動「o擠」出護膚品,首先「o擠」出精華素,然後「o擠」出日霜或晚霜,原理好似成日見到嘅洗手液機,非常方便.
▲一開箱,入面有 ageLOC Me 智能護膚機,仲有各項用作做面部護理嘅精華素同日夜護膚霜,左手邊嗰三個盒仔有咩用一陣睇落去就知架喇,至於右手邊嘅兩塊零件則係機內嘅組件.
▲機面有幾個按鈕,用嚟選擇唔同嘅模式同設定,佢有多種語言設定,最好就係有繁體中文!
相信好多女士都有過以下嘅經歷:為確保精華素保持新鮮,通成都分開好多支,一支祛斑,一支抗皺…仲有日夜霜,眼霜等等.每日做面部護理的時候,就要由上至下左至右整齊咁羅列於枱面上,方便你按照唔同嘅次序用,達到最佳效果.你打開一支精華,小心翼翼「o擠」出少量搽落塊面,搽完後再小心翼翼閂返個蓋,驚怕倒瀉,然後仲要搽第二支……重複 N 次呢個步驟,諗起都覺得煩!
但係 ageLOC Me 智能護膚機就幫你一次搞掂晒喇!只要將佢內置嘅精華同日霜,晚霜「Capsule」放入機內,佢就會自動係機內進行 40 層微層調和,然後先「o擠」出嚟俾你用,咁就唔使分咁多支去搽,又唔怕唔小心倒瀉,又或者去到最尾果幾滴用唔到喇!
▲ 一拆開睇,各樣面部護理嘅護膚品都係有堅固嘅塑膠做獨立包裝.(左:日夜霜;右:精華素)
▲ 機內則分咗三個位置分別裝精華素,日霜同晚霜,內部一啲都唔複雜.
▲而大家只需要係用之前將佢哋放入去,過程好簡單:將透明膠蓋打開再按返指示插入機內,右下角就係完成咗嘅樣喇!
▲偵測到係新嘅智芯之後,佢就會問你係咪準備就緒,你剔咗之後,就代表佢將會出喇.
▲ 喺機嘅底部佢有一盞指示燈,當佢閃爍嘅時候就代表你可以將手或者盒仔放入去,佢就會自動「o擠」出各樣護膚品.
獨立包裝保鮮兼防菌!仲可以開心 share !
有陣時屋企人都可能想 share 你嘅護膚品,但開嚟開去,佢哋又會掂到個樽口,搞到感覺上好唔衛生咁.用 ageLOC Me智能護膚機就可以衛生好多,一來你唔會直接接觸佢嘅樽口,二來佢所使用嘅精華素同日霜晚霜都係獨立密封包裝,喺用嘅時候先「o擠」出來混合,咁就確保精華素唔會長期暴露於空氣中,保持新鮮!
▲機底分開三支管,應該係代表精華素,日用霜同晚霜嘅出口,因此大家都唔會直接接觸到支護膚品,唔使怕成日俾其他人掂而唔衛生.
▲等我即刻試下個質感先!
▲ 佢跟機會附送一 set 精華同日夜霜,不過我覺得佢嘅日霜都幾滋潤,比較適合冬天嘅乾燥天氣,至於晚霜亦非常厚,塗一層就好似平時塗完晚霜加 sleeping mask 咁保濕.
機身輕巧隨意擺放 各項提示夠充足
講到明係智能護膚機,當然有唔少功能係方便咗用家.其中之一就係佢嘅自動功能,當你切換到自動模式嘅時候,只要簡單放隻手埋去,佢就會自動輸出你要用嘅護膚品,例如佢計到你果個時間係夜晚,咁佢就會出返晚霜,而唔會出咗日用霜!當你兩次用完之後,佢唔會再出多一次俾你,以免你用多咗.另外,佢會有用量提示,你每拎一次佢就會減 1 ,所以我要預時間訂新嘅護膚品好重要.而且佢會喺你平均早上或晚上嘅使用時間閃燈提示你夠鐘要做護膚,啱晒一啲好忙嘅人或者大頭蝦!
▲機面有顯示剩餘幾多可用,可以預計到幾時要再買新嘅替換.
▲ 當然,你可能果一日想用多次,都可以去返「提取單次用量」,再按需要拎多次.
機身方面,佢使用 4 粒 AA 電,而且機身非常輕巧,唔使搵到有叉電位先放得,你鍾意放邊都得!就算你出 Trip 要用都可以帶埋架!不過,如果你只係去幾日,唔想太麻煩帶好多嘢,可以用旅行模式,揀返自己出 Trip / 去旅行嘅日數,然後用佢隨機附送嘅 3 個盒仔,帶備所需份量就可以架喇!
▲佢唔使用「濕電」,只需 4 粒 AA 電就可以推動佢,放係屋企邊度都得.
▲當你去旅行或者出 Trip,可以揀返去幾多日,然後佢會按日數「o擠」出合適份量嘅護膚,等你在外都可以 keep 住護膚.
▲呢幾個盒仔就係俾你外遊時用架喇!
▲仲可以咁樣疊起收埋!
依莉詩:「如果有得 Tailor made 就好!」
其實一開始聽嘅時候我已經好鍾意佢個概念架.因為佢方便咗整個護膚嘅流程,即刻覺得啱晒我呢啲懶人呢!同埋佢有獨立包裝,一擺落部機度佢就幫你自動撈勻,又唔怕倒瀉,唔會浪費咗「最後幾滴」(你知道啲精華素好貴架啦!),當你差唔多用晒嘅時候佢仲可以提你要買新嘅添!不過每個人膚質都唔同,而且天氣開始潮濕,我就略嫌佢附送的護膚品太過滋潤了,好彩佢仲有一個專屬App 幫你 Tailor-made 切合自己需要的護膚品,等我依家訂定一 set ,下一篇文再同大家匯報下好唔好用啦!
智能護膚機 ageLOC Me
售價:待定
查詢:www.nuskin.com.hk
The post 一遞手就自動出cream!依莉詩實試 NU Skin ageLOC Me 面部護理智能護膚機(上) appeared first on UNWIRE.HK 流動科技生活.


text:
第二十一天
最期待既日子終於來到啦,來到香格里拉最想就係上雪山,所以今日好早就起身食早餐,食飽左先有力上山架
由酒店房間向外望,一地都係雪,唔知夜晚係唔係有落過雪呢?城市入面都積滿雪,我諗上到雪山就唔怕冇雪睇啦,面家反而要希望雪山唔好落咁大雪,雪太大既話纜車可能會唔開,到時冇得上山就喊都冇用lu...
出發後導遊先車我地買氧氣,車上導遊不停話上山會有高山反應又可以會變痴呆又點點點,嚇到好多團友都買枝氧氣旁身,價錢當然係好貴啦,唔記得係六十蚊定六十八蚊啦!!近來朋友唔係太舒服,所以就算貴都買左枝旁身,連同係客棧拎個枝而家就有兩枝啦,不過最後兩枝都冇用到,留左係客棧等下位有緣人拎去用啦;呢道都可以租定大褸上山,大大件紅噹噹,我都唔怕凍唔洗租都得
去雪山途中會經過納帕海,一大片都係雪地;如果夏天來到就可以見到水源充足既納帕海真係一個海
路旁有好多木架,用來曬草曬青稞用,而家冬天草都冇條所以就冇野曬啦
呢啲木架有個得意既傳聞,據說以前美國衛星發現呢啲一排排既木架以為係導彈發射架,所以就派人去調查,一望之下先發現擺左個大烏龍(美國都唔係第一次擺烏龍,土樓都中過招,哈哈^^)
行行下好似天氣唔多好bor
經過雪地,去到一個山谷之中落車,終於去到我最想去既雪山啦!眼前所有地方都係雪,就好似係冰雪世界之中,等呢日等左好耐好耐好耐啦......
好多團友都著住紅色大褸
而家仲要過多一關,如果去到纜車冇開就慘啦,求神拜佛一定要上到山頂!!
「“石卡”一詞來源於香格里拉藏語譯音,含義為“有馬鹿的山”,而馬鹿在藏傳佛教裡面是正在聆聽佛祖講經說法的蕓蕓眾生馬,因此,馬鹿是藏傳佛教吉祥動物之一,表示“吉祥長壽,驅邪正法”,所以石卡雪山在香格里拉藏民的心中就是香格里拉的保護神.」
上左纜車,正式登上香格里拉神山--石卡雪山
去到時見到纜車係冇開動,幾驚冇得上去,職員見到我地到纜車就開返啦,成個雪山除左我地十幾人之外就冇其他人,所以我地未到之前開來都冇用;石卡雪山同玉龍雪山相比算係好冷門,而且冬天人更少,來呢道就唔怕人滿為患
大約兩公里長既纜車帶住我地升到好高
十五分鐘後就降落係山中間一片雪地之中
仲未到山頂bor?要再坐多一程纜車先到,再係纜車站等車
呢道纜車好得意,唔似海洋公園咁不斷有纜車到,纜車係一組組來到,來完一組幾部車之後就要等一段時間先有下一組車;纜車行行下仲會突然減速,咁係因為有車埋站所以全部車都會一齊慢,咁仲好啦多左時間欣賞風景
離開雪地繼續向山上出發,又係大約兩公里路程,二十分鐘就會到;我見網上有遊記話上左第一段纜車之後因為山上太大風所以第二段纜車唔開放!好彩我已經上左車就唔洗擔心呢個問題
到山頂啦,一落車令我最驚喜既地方就係廁所,係山有竟然有熱水比你洗手,好暖丫!唔想去廁所都要來幫襯一下
出左纜車站就要開始上山
山上山下天氣差好遠,下面係藍天白雲,上到山變成大風雪,啲雪打到瞼上好似比針吉咁痛,要包實塊臉一步步慢慢行上山頂
好唔容易先行到咁高
山頂就係一舊大石頭,又平又大都算易行
行到上上面觀景台就停左雪,仲出太陽
但出面天氣始終唔好,好天既話係山頂可以見到好遠好遠,傳聞唔只可以望到玉龍﹑哈巴﹑梅里呢啲雲南雪山,連四川稻城亞丁等等既雪山都可以見到,不過今日咁既天氣唔好話雪山,前面係咩都唔係太見到
隱約可以見到後面既山脈,算係唔錯啦
要向更高地方進發
唔知係唔係係麗江住得耐定太開心,係山上走來走去都冇出現高山反應,可以安心係山頂玩,Yeah!
一路都有木棧道行,完全冇難度
望到下面頭先轉車既平地,呢道真係好高丫
另一面就全部都係山
最後來到呢個可以到既最高地方,大約4500米高;不過事實一定冇4500咁高,因為石卡雪山高度得4499.5米,而且真正既山頂係後面;呢道係我暫時到過最高既地方,要好好記念一下
睇完就要返去纜車站啦
一層層既雪睇落好似軟綿綿咁,訓上去一定好舒服
又返到來纜車站
有纜車到站啦;遠處既平地就係納帕海
等車既時候大家都對個雪人好有興趣,唔知係邊個咁多時間係山頂堆左個雪人出來?唔通等車等到悶?
當有車到站大家就要快啲閃開
坐車落山啦
首先去到纜車中轉站亞拉青波牧場,呢道既雪咁靚當然要玩下啦
佢地玩得好開心bor
我都唔執輸玩下先,成個人仆落地都唔會痛,雪地就好似海綿一樣好舒服
呢張相好鐘意,已經成為我電腦wallpaper幾年啦
望到啲纜車,又係時候落山啦;而家先出現藍天,好似遲左少少bor...
穿過一片樹林,一轉眼就落到山
落左纜車,石卡雪山之旅正式完成;冬天既石卡雪山係一個玩雪既好地方,雪又厚又靚,想點玩都得,雲南我最期待最鐘意既地方就係呢道啦,真係冇來錯架
而家又咁好太陽既!最後影多兩張相就開開心心返去香格里拉
要用到冰鏈!!
穿過雪地先可以返到去;係雪地上行車感覺上好似好危機,成日都諗部車會唔會停唔到又或者搧左出馬路,不過我地呢位司機大哥揸車好穩定冇出現呢啲問題
去到市中心一個地方落車
有太陽曬住既路面就冇問題,但冇太陽曬到既路面就係凹凸不平既冰面,行上去就好似溜冰一樣,一唔小心就會...仆低...我行得咁小心當然冇事啦
見到一間比較多人既米線小店,就入去開餐啦
我碗熱辣辣香噴噴既砂鍋米線,睇個樣就知正啦(第一次食砂鍋米線咋)
有配料可以加,但唔知係咩所以唔敢加
枱底有暖爐取暖,一路食都覺得好溫暖,但好驚如果唔小心踩左入去咪變炭燒豬腳!
食完野仲有時間,去左路邊街市望望
夠鐘就要出返去大馬路等車,準備離開香格里拉
香格里拉好多細細部既三輛車,幾得意
巴士站頂都結左冰
望住藍藍既天空,要同香格里拉講再見啦,唔知幾時先再有機會見到呢個咁乾淨,完全冇污染既藍天呢?
回去麗江路上,冇好似琴日咁一路都係積雪,行得好順暢
經過一個又一個雪山,越向前行雪都越來越少
行左冇幾耐,外面冇晒雪lu,代表距離麗江已經唔遠,我既冰雪之旅完滿結束
離開高山再次返到河邊
又來到長江啦,過左長江就正式進入麗江
係返到麗江之前先去一個地方,自稱係「長江第一灣」
望落去就係咁啦!灣呢灣呢?
同我係網上見到既「長江第一灣」差好遠bor,灣都見唔到,都唔知呢道係唔係呃人!不過算啦都冇對「長江第一灣」有任何期望,當係落車走動一下
路邊有個小小市集,但就冇一檔開門,證明呢道係冇人黎...
望多兩望就上車走人啦
路過拉市海
望到麗江啦,將會再次回到美麗既麗江古城
今晚就要上火車去昆明,先係古城搵地方晚餐;又再次去到食開個間餐廳,食到連餐廳職員都認得我地...
呢間餐廳座位又真係坐得幾舒服,所以已經食過幾次啦
同午餐一樣又係食砂鍋米線,都係好好食
最後一次返到木頭人客棧;整理好行李,同老闆老闆娘道別後,就上老闆娘幫我地預備好既車離開;係道住左咁耐,真係好鐘意呢間小小既客棧,不過就算再返去麗江都搵唔返木頭人客棧啦......
坐上車,路上會合另外兩位團友一齊去火車站,麗江之旅亦都結束啦;麗江係個咁靚既地方,唔怪得人人都咁嚮往;由古城環境,以至藍藍天空,好多好多都只可以係雲南﹑係麗江搵得到,所以麗江吸引到數以萬計遊人;遊人雖然不斷帶比古城大大小小衝擊,對比以前麗江古城可能已經變質,但冇變既係麗江古城由此至終都係美麗既麗江古城,我覺得古城依然非常吸引,不過如果想到麗江古城既話就越快越好啦,因為唔知將來麗江古城會變成點呢?


text:
去到Boozy又比我估中左"諗住會見到Martin但冇出現,但冇諗過見到佢又會見"好神奇,講番個場,好
似比平時熱鬧多了,幫雪榚嗌左杯非酒精飲品同埋外賣後,Jack見到我地又話要玩,好快咁羅左6個骰中過黎,但我地得5個人,好明顯佢又想玩埋一份,我地掛住吹水,都冇咩點掂過個骰中,吹水當中我又舒發左一個感覺出黎,講到"喂Ron,好中意你同泉仔一齊出現,你成日追住佢又句句窒到應,真係笑撚死" Ron又表現出我冇做過既論點,不過都費事理佢,只係講到奶粉泉D fd個個都係s26同埋安嬰寶,依個比喻又正到無倫,笑死,哈哈
之後我地坐左陣換過個舒服d既位後先諗起點解唔call GG出黎,好在佢都話會到,非常好,野食卒之到左,d雞亦好正,食野過後我地亦係不停吹水,講左好多網上d風雲人物,例如肝油明同埋萬能key賭撚等等,好明顯我地都差唔時候上網玩,除Yimay外個個都吹得兩咀,後尾gg上到黎到個樣好殘下,我地笑9佢係咪好似Yimay係日本咁收到鴨鴨紙巾後完幫襯先至上黎,哈
過左陣,Jack卒之忍唔住羅左副牌黎話要完直昇機,唉,真係一玩即邪到爆,個個唔係撞柱就係嗌乜衰乜,邪釘野當然少不免有我份,佢老味真係可以開3飲4pad,開1都要飲1pad,真係救命,好彩仲有人餞底,GG笑9Jack"柏金遜都要玩,飲撚死你呀"哈哈,發覺依次用Black Label玩,d啤跌到仆街,隔離果台仲係度唱埋晒d走音歌,真係加重左玩既難度
後尾攪到3點幾先走,諗諗下其實Boozy真係不錯,坐得舒服亦算係自己地方,但菲話Jack好似想搬大d,唔知第時會唔會好似依家依度咁舒服呢?


text:
貳零壹参年陸月貳拾至貳柒日 - 台灣花蓮,蘭嶼
一早起身去旗山老街,其實交通算方便,係左營搭旗山容運唔洗一個鐘就到,去到時間仲好早,都未夠9點,首先睇到好多住宅都貼有天后宮既貼同符,仲有d字好覆習既對聯係度,基本上家家戶戶都有,台南果然多信徒
行到去市中心(旗山老街主力得復新街,旗山老街同中山路主要3條街),首先見到既係好舊式而且旗山重點景點亭仔腳(石拱門),主要係木板加上石柱做成既拱門,又中又西咁都幾過癮,加上舊招牌,有d日式感覺,可惜樓已封入唔到去睇
再行去左最遠既旗山糖廠先,要過橋先到,大熱天時都幾惡頂,去到首先入左間賣雪條既地方,d雪條係用舊式立紙包裝,而且係舊式圖案,比較簡單,但味道有好多種(有糯米,花生)我揀左杏仁蛋黃雪條,咸既雪條真係第一次食,都幾特別亦唔算太怪,可接受,見有人專門用發寶膠包好黎成盒買走,好似都幾受歡迎咁,之後行左出去睇到運糖既火車頭,再行就見到有幾隻鴕鳥,唔知點解會有幾隻放係門口,好奇怪,再行就唔比入了,所以見無咩就走人了,走時再買左支酸梅雪條,幾好味
跟住番回中山路,見到好多仿巴洛克式樓排,好似無其他老街果d咁靚,可能係仿古同埋感覺太新淨,感覺一般,因太熱買左西瓜食,雖然多核但真係好有西瓜味,不錯,之後去左食枝仔冰城,因旗山係香蕉故鄉,所以好多香蕉野賣,我就一般般,上左樓上食冰,要左個香蕉雪條,其實除左設計彎彎地似香蕉外,味道同鳳仙雪條係一樣的,無特別,要左個香蕉奶昔,真係好有香蕉味,但好鬼飽,至於其他,我無食,因為杯野實在太飽肚
番轉頭去左旗山車站睇左陣,跟手再過左街市,真係好多生果賣,而且我最中意行街市,不過依個街市唔算大,好快就睇完,順手搵下廷平一路既旗山亭仔腳,問人都唔知係邊,最後發覺原來比個街市賣野既鋪遮左,行過幾次都見唔到,仲順手行過一個米鋪,都係亭仔腳既建築物,而且個鐵皮閣樓仔加下都好少人咁整,唔錯
最後去左天后廟,搵唔到出名既臭豆腐不過見到一個古伯豆芽菜既檔口,無開門但感覺佢d用具都用左好多年咁,之後2點前行番車站走人了,要番酒店羅行李
番到高雄見原來酒店附近係賣出口衫既地方,睇左陣衫先番去,見到件古著tshirt好靚,可惜無我碼
番到去羅完行李坐佢既接駁車到車站,見到火車站前既公車站好似好古老咁,舊野當然岩我,影左陣相去機場,因機delay成個鐘所以要食埋飯先飛,咁岩見到日落,都幾靚,但高雄機場入面得一間食野既地方真係無咩選擇,野食一般般啦,又要番香港了
Back To Day.01
[20to27/06/13]
Photo Link <<<<<<<<<<<<


text:
今日又開爐啦!我今日整嘅係美式朱古力蛋糕,即係布朗尼.呢隻蛋糕我一食就愛不惜 "口",好鍾意佢果種比餅乾鬆軟,但又較蛋糕實淨嘅口感,第一次食呢個蛋糕就係 Louisa 喺煤氣中心學整完之後,將個製成品拎返嚟請我食,第一啖咬落去我就即刻諗起我成日喺美心西餅買嚟食果隻朱古力撻,因為果質感好似,真係勁鍾意呀!所以我都即係叫 Louisa 俾個 recipe 我,等我得閒試吓整.
其實個 recipe 我都收到手好耐,但係就無乜時間整,見今日得閒啲,於是就 "的" 起心肝,攞個 recipe 出嚟整.由於係第一次整,我同樣怕失敗而浪費材料,所以我今次試做只係用咗原食譜 2/3 份量,同埋一啲額外材料都無落到,只係得主材料,即牛油,雞蛋,麵粉,朱古力粉同糖,我最想知道嘅都係睇吓自己整唔整到同樣嘅 texture.
我攪緊粉果陣都已經流緊口水啦,因為朱古力粉個味道好濃,好吸引,可能係 Valrhona 朱古力始終比較優質,香味都濃啲!如果係嘅話,我都覺得物有所值.
好緊張呀,焗緊已經聞到好濃嘅朱古力味喇,唔知成唔成功呢…………
出爐啦,真係好香,好吸引!睇果樣都 OK 噃 (我意思係指焗得成,唔係話過賣相 ).
唔…… 始終差噉啲,外面就好鬆脆喇,裡面就唔係咁樣,仲係軟軟哋 (幅相都睇到蛋糕中心係比較深色 ),失敗咗 lu!不過唔理喇,反正味道都一樣咁正,食完一嚿又一嚿. 我老豆一食,都唔駛等我開口問,佢已經話好食過美心果啲,但我就鍾意美心果隻多啲喇,因為我始終鍾意粗嚡啲,鬆散啲嘅口感.
試食後檢討失敗原因,估計有 3大可能:
1. 焗模太細,以致麵糊整體厚度增加,較難將蛋糕中心焗乾.
2. 可能無加額外材料,例如果仁之類,如果加咗的話就可以令蛋糕麵糊厚度相對薄啲,易啲焗至乾身.
3. 可能煤氣中心用嘅焗爐果火力同我個焗爐唔同,跟佢個食譜用 200°C 焗 20分鐘,可能火力太猛,蛋糕中心都未焗乾,表面已經焗脆咗,邊位仲有少少燶 o添!
星期五拎俾食譜原主人試吓,睇吓佢知唔知點解先,起碼佢有上堂學到,可能知道我中間有咩地方出錯.


text:
咩叫霸權?就係無論佢幾咁無理無良,都可以繼續無法無天,睬你都傻,唔使尊重你,亦唔使尊重自己.(請自行在上文及下文任何位置加入你最親切最火滾的粗口)全港都知,我哋要終止收費電視,寬頻電訊之類嘅服務,連希特拉用晒天地玄黃宇宙洪荒之力,都cut唔到.點解每次service有問題,每次要cut service,都好似要上屍殺列車打喪屍咁悲壯?已經官商鄉黑勾結,已經土地供應永遠冇人解決問題,點解香港人要咁悽慘?
有某收費電視超高層俾真老友嘅私人極罕厚禮,係「如果你有日真係要cut cut唔到,我幫你!」幾咁豪氣干雲,力拔山兮,等閒都唔出呢張皇牌,係香港cut service先要荊軻兩肋插14把屠龍刀咁至得嘅.
又點解啲customer service永遠冇service,唔用腦,同你作對,有聽講障礙,人肉錄音機,如今仲耍語言偽術?
「死人now呃咗我買plan然後又冇鬼咗US open……」約兩星期前我在面書上咁樣寫,朋友即刻WhatsApp來爆粗,話搵到嘔血,喺now都見唔到有US open,唔睇我個post都唔知,原來美網已經正式冇咗.同我一樣,佢嗰啲體育網球頻道同now係簽晒合約,仍要俾錢,因為你sell你有四餸一湯吖嘛,𠵱家忽然單方面縮水改menu?
已經好㷫,然後又有籃球fans送來噩耗,話來季NowTV連NBA都冇埋!佢好慘,同我一樣,網球籃球都冇得睇,體育頻道仲要個個月白交月費.哇,我個心即刻離一離,全部NBA冇晒?!我裝Now,當年被迫好貴咁啃埋佢個體育組合屈我要埋我唔睇嘅英超,都係為咗睇我打令費達拿打網球,同睇我由MJ時代一直追開嘅NBA,你𠵱家籃球全線冚旗封舖,網球又話冇美網就冇美網,都唔通知聲算點?!照呢個道理,同佢簽咗約,係咪佢靠一句「股票價格可升可跌」嘅免責條款,提供嘅服務就可以任改任變,消費者任佢魚肉,消委會你係咪要做吓炸兩呀,全港勁多畸屎喎.
衰到盡頭便是賤.我火燒心打去nowTV個咳屍氹媽service,個「毀滅客戶服務員」講嘅嘢難聽過粗口.你話,冇咗US Open喎,佢話,佢哋同唔知邊鬼個嘅合約完咗,出年都唔會有㗎喇.喂你同人合約完咗關我咩事,我同你合約未完嘛,我長期柯打一個套餐,每個月𠵱時俾錢,明明一年有四大滿貫四個main course,你突然冇咗一個,本來一年有牛扒,龍蝦,黑毛豬同鮑魚,你𠵱家鮑魚不翼而飛,魚蛋都唔俾番粒我,又唔主動報案,側側膊當無事?去咗開three C meeting呀?
然後我問NBA都冇埋?佢話係,因為球季完咗……嗱!呢句係最大條藥引,直情係全香港人最討厭嘅語言偽術,你扮唔關你事《推比人》?呢一刻我要爆嘞.賽季年年都完,你張合約跟賽季咩?咁新賽季我點解仲要俾錢,同我簽晒約,明明你話有得賣嘅貨冇咗,錢,我就要繼續俾,貨,你可以唔交,呢個係乜嘢做生意嘅道理,公道呀?然後個「毀滅客戶服務員」話「睇番啲數據你都唔係睇好多NBA啫」,「縫」一聲七級大火升做九級我一秒煲滾九煲水.咩叫多?戲碼唔啱,返工忙咪唔睇又要你管,日日睇先係苦主呀?我同你長期租咗㗎車,你毛啦啦冇咗,我仲要個個月俾錢,我唔搵你你當冇事,搵你你話我都唔係成日揸啦,商又係你黑又係你呀?因為簽咗約,巴閉啦,我又唔准cut service,否則要賠一年錢,呢種營商模式,呢種企業欺凌,同電子零件黨有乜分別,係咪合法訛騙,有冇觸犯什麼商品說明條例?
話時話更衰到盡頭便是賤嘅真人真事,係有朋友媽媽過身,伯母家中合約完咗佢打去終止寬頻服務,講明申請人已身故,個「毀滅客戶服務員」竟然話要個申請者親自簽名作實先可以cut!朋友又嬲又痛,「你係咪要我阿媽喺棺材彈番起身同你簽吖!」結果佢要親自拎死亡證去電訊門市理論,叫人情何以堪,呢啲係乜嘢咳屍氹媽service!
類似案例,已經係工商管理教科書典範:美國最大嘅網上鞋舖Zappos,試過有位太太買咗對靚靴俾老公,點知寄到嚟佢老公已經交通意外死咗,佢想將對靴退回,完全唔知道退貨原因鞋店接唔接受,仍然心碎地打咗去.結果貨退咗,郵費鞋商全包,付款全數退回.打電話嘅第二日,佢收到一束慰問鮮花,係接聽電話嘅顧客服務員送嘅,唔使請示上司,佢就以公費公司名義,關懷寄意.呢間公司嘅文化訓練出關心顧客嘅員工,對顧客信任,公司亦對員工信任.就係贏customer service,Zappos勁到Amazon要用12億美金收購,當年Amazon,都係贏人性化customer service,太重要喇.
點解香港嘅企業服務又差又貨不對辦,仲可以咁惡,仲要用精衛填海嘅抗爭悲壯戰鬥精神先可以斷絕關係.香港人睇嚟要用雲海之力,去同呢啲霸權爭取簡易分手,合約合理遵守同主動賠償先得,成功爭取嘅議員一定立大政績,等我哋有咩唔妥就引刀成一快cut他媽 service!
#受咳屍氹媽service欺凌苦主揮手區一定爆


text:
因為一直睇得太多資料,一下子要講得哂可能會比較複雜,以下重點一個個講.
一)牌既數目:36張.
二)Lenormand既意思?其實Lenormand係拿破崙時代一個占卜師,出名在於佢係拿破崙既老婆Josephine未上位既時候已經預測佢將來會做皇后,後來亦因為咁呢個占卜師成名,詳細可以參考之前既史上最出名同最賺錢既占卜師Marie Ann Lenormand.但呢副牌同佢其實無關,係佢死左之後兩年左右出左一個遊戲叫Game of Hope,呢副牌亦會用黎占卜,因為Marketing原因而用左佢個名,所以正式黎講,佢唔係用呢副牌.
三)同塔羅有咩唔同?塔羅每一張牌上面既圖像同符號都有唔同既代表同意思,塔羅係好按照牌面既符號內容同象徵意思黎去解牌,而呢副牌既36張牌要解既時候百份百唔駛睇個圖像,純粹按牌本身既意思.如果話塔羅好似看圖說故事,咁Lenormand就係用唔同既生字去造句子;另外Lenormand係好依賴幾張牌連埋一齊做既組合黎去解,例如屋+書呢兩隻牌放埋一齊就可以解圖書館,一間屋係同書有關,亦都可以解教育中心之類.Lenormand既牌全部都有對應既啤牌.
四)咁D對應既啤牌有冇咩關係或者點用?而家用基本上可以冇關係,係歷史流傳既時候有埋個啤牌既樣,但係牌既意思同對應既啤牌似乎D意思冇乜關係,又或者話而家普遍用既啤牌代表既意思同Lenormand既牌搭唔上,可能古時有用但而家失傳左,所以用既時候可以忽略.
五)玩法既牌用同塔羅有咩唔同?Lenormand基本上好少牌陣,由於好講求組合,好多時都係一條直線三張,五張又或者七張連續一齊去解,好似組句.如果九張就會好似九宮格咁擺,中間戈張牌重點再睇睇周邊圍住佢既牌有咩火花擦出新組合.最複雜戈個係36張用哂攤哂出黎好似睇一個大既卦象,但係係好複雜同埋用既時間好多,通常都係冇特定問題問就一次過睇下黎緊會點,睇下D牌有冇指出邊D野特別要留意.
今日講住咁多先~之後再介紹.


text:
February 1, 2015, Sunday
呢幾個星期, 每個星期日都去行山, 覺得好開心呀! 趁呢排天氣好, 要行多幾次, 遲的天氣熱, 想行山都頂唔順呀!
今日呢隊行山BB班行流水嚮呀!
好多人都行過流水嚮, 但我都係第一次嚟
行山最開心係見到的靚風景
好快就行到去觀景台
咁梗係要影吓靚相啦...close up...一陣我地要戈到去中間白色的樓嗰道呀!
呢道都有的梯級及斜坡, 不過都係小兒科
呢道有職員休息處, 但今日星期日無人(平時唔知有無人响呢道工作呢)
呢道係流水嚮郊遊徑, 哈哈, 領隊話呢向上行係中級班
我地行下面海邊係BB班
去到流水橋大家影張相先.
呢道原來可以行去大埔公路
呢道風景都好靚呀!
我地現在响黃色地標之處(左上藍水河水)
跟著行到去鶴藪
呢道亦有條鶴藪郊遊徑,
附近仲泊咗好多私家車, 原來响粉嶺有綠色小巴52B嚟呢道架.
睇吓, 我地行到另一邊啦 (地標黃色處)
呢道有好大個燒烤埸, 仲好靚添, 唔怪得之有咁多私家車响道啦.
再行過去經過水霖花園
呢道係政府認可水耕菜場
不過的菜好貴, HK$70 三棵, 的士多啤一磅要八十文, 只得十粒八粒. 不過平平貴貴都唔買啦, 唔通拎著行山咩.
唔買都影吓相
呢道仲有士多啤梨菜田
卒次行到營地啦... 哈哈, 不過我地唔係嚟露營, 行到呢道我地就回程啦.
行完我地回到泊車處, 去食午飯啦.
開車去咗沙頭角海景的房菜餐廳
有午餐, 好抵食喎
哈哈, 有介紹沙頭角點樣名明
的燉湯都算平, 仲有客家三杯鴨
德國鹹豬手...的豉油王中蝦貴過豬手一倍呀!
我地都各自叫午餐,型爸要了A餐, 梅菜腩片蒸茄子, 又幾好味.
我要了乾炒牛河, 顧著食咩都唔記得影啦.
另外叫咗一客豬手, 大家share嚟食.
哈哈, 嚟呢道都買到手信, 有米通餅, 炒米餅, 薑糖, 樣樣都幾好味架.
食完返屋企休息, 下星期再行過.


text:
貳零壹参年陸月貳拾至貳柒日 - 台灣花蓮,蘭嶼
一早係民宿食完早餐就出發去吉安車站(比較細既車站,但係去依度會近過花蓮車站),搭左8點左右既車到達台東車站已經係11點幾,雖然都好近碼頭但因要食野,所以都係早少少到好d,途中經過一個叫池上既車站,好多人上落車,而且有稻田,係街亦有人曬禾,而且仲有個阿姐賣池上飯盒,去到台東車站亦有一間鋪賣依個池上飯盒,後來先知係台東出名既稻米出產地,睇相都幾靚下,難怪當時咁多人上上落落
台東車站除左有幾間關於綠島,蘭嶼既counter,一般既便利站同一兩間食市外,周邊真係咩都無,好荒蕪既一個地方,睇地圖舊台東既位置就好近市中心,食野方便得多,因無咩食,所以就食seven飯團同沙津好了
食完野後出發去台東碼頭,半個鐘左右到左,依個碼頭只係去綠島同蘭嶼,去到羅好飛(搭綠島之星,蘭嶼民宿幫手訂),因未夠時間周圍睇下,天氣非常好,而且個碼頭周邊有個藍色圍牆,有晒d海豚圖案係度,加上海又藍天又藍漁船又藍,真係一眼望埋好多藍色,感覺唔錯
等左陣就上船,但因位置唔岩,所以要用木板落船,加上行李同大風浪,其實都幾難落,所以都係輕便行李會好d,船程要成3個鐘,而且聽講風浪大,好多人會暈船浪,所以都係食定暈浪丸好d,但都聽到好多人嘔,有d阿姐要攬住個垃圾桶嘔,好似好辛苦下咁
係途中首先見到綠島,應該好近台灣,之後呢就一直係海,浪就一般大隻船唔算太拋但海面見有白頭浪,之後好耐先見蘭嶼島,原來係一個好大既島,望近少少見有人騎車,而且條路非常斜,去到蘭嶼開元港碼頭又要用木板上,人同車都好多,無耐就搵到民宿老闆架車接我地番去了
係途中因天氣好既關係,所以天非常藍,係有四種唔到深淺既藍色,但因係車上影,出黎既相睇唔出,但眼睇就非常靚,至於景色,有少少似墾丁既奇怪石頭,而且條路好多羊,老闆話佢地係蘭嶼既紅綠燈,見到佢地要收慢車,車程中見比較多電單車,而且仲有班人準備游潛,但浪都好大下,唔知危唔危險
去到住既地方係東清部落,蘭嶼呢有機場(好細,而且機票要兩個月前訂先有位),望落好似好大,其實如果手查車環島只要一個鐘,主要車路得一條,有六個部落,分別係椰酒,漁人,紅頭,東清,野銀部落,行路要8個鐘左右,因我地唔識手查電單車,所以諗住單車加行路算了,但其實呢都有困難,稍後再講
上左民宿放低野就出去行下,條路都幾遠,因間野係半山,但就有露台望海,屬於安靜既地方,叫地瓜園,個名來自其中一隻細狗,但依隻狗仔非常熱情,而另一隻白狗就成日企係車頂吠不停,唔知做咩
行左落山就去行下,首先去左情人洞,其實無咩特別,只係有個圓洞,不過就好多山羊,但非常怕人,所以一行埋去就走,但有隻小羊好有型,但係半山舊石度唔知望咩,獅子王一樣pose,之後行左去涼亭,再去步道,但條路好爛,行行下仲似無人行廢路一條咁,而且時間都開始晏,所以就行番落黎
之後去搵食,我食左個飛魚餐,有少少似多春魚,但唔多好食,望出去見再月亮好近好大同好光,聽講先知原來係超級月亮,仲撞到個香港女仔,佢自己一個人黎,都係唔識電單車,但就照手查左一日,可惜佢係last day,所以無咩機會再佢講太多野,之後影完月亮就行番上半山,因月光好光所以都唔洗點開燈已ok了
因蘭嶼係台灣最東既地方,而且東清部落係睇日出既好地方,所以諗住早起身睇日出,早訓了
To Day.05
[20to27/06/13]
Photo Link <<<<<<<<<<<


text:
我地 9:00 開車,揸左 45 分鐘,先係小谷服務站食個早餐.然後再揸兩個半鐘去到姫路城.由廣島去関西空港呢段遙遠既路程,我就係中途加左姫路城呢個景點.姫路城跟松本城及熊本城被稱為日本三大名城.姫路城跟一般日本城堡好唔同,一般城堡都係以黑白為主,但姫路城以白色的外牆為主,係陽光照耀下好似白色既珍珠,閃閃生輝.
姫路城既遊客主要係日本本地人,而今日剛好係星期日,所以姫路城既遊客非常多,我地入停車場都要排一陣隊.入去姫路城參觀既人龍由城外排到城內,入到城簡直多人到水洩不通.本來我以為一個鐘左右可以參觀完姫路城,而家搞左超過兩個鐘,搞到我冇時間食午餐.
2:30 離開姫路城,揸左 40 分鐘車,去到明石服務站,快快食個午餐,然後直駛去関西空港.
大約去到神戶開始塞車,塞左都有十幾公里,大約去到環球片場先唔塞.係過関西空港聯絡橋之前,我地要駛離高速公路去入油,因為一過左橋就冇油站.大約 6:00 我地終於到達関西空港!
係機場還左車,跟住去 check-in,過完海關,係上機前我地去「がんこ壽司」食晚餐.九日前剛到日本又係機場食「がんこ壽司」,九日後既今日又係機場食「がんこ壽司」,不過呢間係禁區既「がんこ壽司」冇出面間「がんこ壽司」咁好食!


text:
又過咗 1 個月時間,今日又係見狐 BB 嘅時候!
今日先黎驗小便,之後磅重同量血壓,之後就等叫名見醫生!
醫生幫狐 BB 照吓頭仔,腿骨,背脊骨,手仔,腳板仔,肚仔,聽吓心跳,仲見到狐 BB 正面添,不過狐媽媽真係睇唔明!所有嘢都好正常,醫生話符合週數!
因為無乜大問題,所以醫生約咗 5 星期之後再返去產檢,隔成個月有多先再見到狐 BB 喇,唔知到時狐 BB 去到幾大同埋有幾重呢?
狐 BB 週數:17W2D
狐 BB 重量:202g
頭
心跳
背脊骨
手仔,見到手指
腳板仔,今次比起上次大隻咗好多
腿骨,有 2.5cm 長呀,唔知會唔會係長腿 BB 呢?
肚仔,好圓好大呀
呢個就係狐 BB 正面喇,真係要好有想像力先得,同埋覺得佢似 ET
今日狐爸爸同狐媽媽又出動去為狐 BB 購物喇!因為早前成為咗 BB care VIP,佢地今日有個產前講座加 VIP 購物日!
今日嘅講座都幾有用,分別係教媽媽們點執走佬袋,BB 袋等;另外要預備啲乜嘢用品;之後又有 1 個換尿片實習班,狐媽媽學識咗點樣換片片!
聽完講座就去購物喇!今日 VIP 買思詩樂乾綿同濕紙巾平均只需要大約 $22 1 包/1 盒,每對夫婦只限買 4 包/ 4 盒,見咁抵當然即去搶購;另外見到佢隻日本尿片大約 $58 1 包,又係每對夫婦只可以買 2 包,反正都要用,所以又買埋;見到有 BB 專用清潔細棉花棒,又係需要用,所以又買咗 2 盒;另外仲買咗 1 盒乳墊同 1 包網褲,再攞埋 cordlife 同惠氏嘅禮品包,成個講座 3:30 完結,之後返屋企放低啲嘢,跟住即 join 陳李姚氏一齊 BBQ!
日本 Goon newborn 尿片
思詩樂乾綿 4 包
思詩樂濕紙巾 4 盒
BB 專用清潔細棉花棒
乳墊同網褲
惠氏禮品包 - 初生奶粉 1 罐
Cordlife 禮品包
今日所有物品嘅大合照
今日好開心呀,因為買咗好多嘢俾狐 BB 呀!
今日同狐老公約咗夏氏先去聽講座,講座由牛欄牌舉辦,而舉辦地點係喺逸東酒店,呢個講座主要都係講產前檢查同埋分娩過程嗰啲!個講座由 2:00 開始,大約 4:00 到完結!
講座送咗少少禮物,有毛巾仔,手套仔,原子筆,BB 洗頭水 sample!
講座完咗之後同夏氏去咗揀佢地新屋嘅牆紙!買完牆紙,夏雨同狐老公先返沙田攞車,狐太同大 Ka 就向花園街進發,為 BBs 購物!
狐媽媽今日為狐 BB 買咗超多嘢呀,買得真係好開心呀,而且好在有大 Ka 媽媽喺度,佢俾咗好多意見狐媽媽呀,話咗俾狐媽媽知大約需要買啲乜,大約要買幾多!
俾大家睇睇狐媽媽嘅戰利品先,首先有包被,根據大 Ka 媽媽嘅資料,佢話大約要買 2 張薄包被同 2 張厚包被,狐媽媽即買咗 1 厚 2 薄!
黃色鴨仔係厚包被,又厚又軟,一見傾心;兔仔同長頸鹿就係薄包被,長頸鹿又係一見傾心!
跟住買咗 2 個枕頭仔,黃色嗰個又係好可愛,又即買
之後買咗 9 件短嘅和尚袍,5 件有公仔嘅,4 件無公仔嘅
跟住又買咗 1 件有腳嘅和尚袍
另外又買咗薄嘅長袍 2 件
厚嘅長袍又係 2 件
跟住有薄身連腳衫 2 件
厚身連腳衫 3 件
1 件背心仔,1 包紗巾同埋 1 pack 襪仔
今日簡直可以用滿載而歸黎形容呀,期待下次再同大 Ka 媽媽一齊買嘢!
今日第 1 次返威記做產檢,時間約咗上晝 9:00,狐媽媽 8:45 就去到,今日超多祖國同胞呀!
先去登記處報到,之後就去度高磅重量血壓!度好哂之後到驗小便,做好哂就坐喺度等叫名見助產士!見助產士主要都係問番一啲基本問題同資料;見完助產士又等叫名再見醫生!
見醫生都主要係睇番之前嘅 record,之後又係聽一聽狐 BB 心跳;之後助產士再約下次覆診時間,佢地安排咗狐媽媽之後產檢都返威記,唔使返健康院;今日嘅檢查 10:30 就搞掂喇,好快呀!
狐 BB,雖然今日見你/妳唔到,不過下星期又可以見喇!
狐媽媽重量:53.3kg
狐 BB 週數:16W2D
喺未有 BB 之前,狐媽媽成日都覺得當有咗嗰陣,狐媽媽一定會買好多好多參考書睇;到而家真係有咗,竟然 1 本都無買過黎睇;聽日又係一年一度嘅秘書節,今日提前收到 Y Lam 送俾狐媽媽嘅禮物,就係 1 本媽媽書,多謝 Y Lam 呢份禮物!
Y Lam 送嘅禮物 - 媽媽書
一連 5 日嘅復活節假話咁快就完結咗,等狐太回顧吓呢個假期做咗乜先!
4 月 1 日
狐老公就黎生日,所以林同學佢地約咗今日同狐老公慶祝,大家去咗 Shakey's Pizza 到食,呢間嘢啲嘢食都幾好味, 9 個大人加 1 個小朋友叫咗好多嘢食都係每人大約 $100,好味,有機會要再去食,多謝哂咁多位同狐老公慶祝同請食飯!
4 月 2 日
今日係狐太婆生日,日頭都係喺屋企休息吓,夜晚先過大埔同狐太婆慶祝食飯!喺度祝狐太婆生日快樂,身體健康!
4 月 3 日
今日為 3,4 月之星慶祝生日,下晝陳李姚氏上黎打牌打機,夜晚去咗第一城盈輝打邊邊,盈輝無以前咁好食喇;因為唔夠時間,如果唔係買餸黎打會正好多!喺度祝 3,4 月之星生日快樂!
4 月 4 日
今日係狐老公正日生日,生日快樂!今年因為有咗狐 BB,所以無特別安排節目,加上狐老公呢個假期病咗,所以日頭又係喺屋企休息,夜晚出吓街行咗一陣,食咗個普通飯就返歸休息!
4 月 5 日
今日休息日
4 月 6 日
今日係假期最後 1 日,之前喺 BK 到見到話將軍澳有間舖頭賣嘅 BB 嘢好平,今日同狐老公去咗睇吓!呢間舖頭果然比出面稍平;經過一輪商議之後,今日拍板買咗 BB 車,high chair 同埋沖涼盆,另外加個奶樽刷,所有嘢會喺 5 月頭送黎,老闆娘仲好好人送咗多咗乳墊俾狐媽媽添!
夜晚返咗狐婆婆到食飯,狐姨媽喺台灣買咗 2 對小襪仔俾你/妳添呀,好可愛架,睇吓狐姨媽幾錫你/妳;其實狐姨媽仲想買好多嘢俾你/妳架,不過未知你/妳係男定女,所以唔敢買嘢住,如果狐姨媽知道你/妳係男定女之後,一定會買大量嘢俾你/妳呀!
今個假期都算過得充實!
奶樽刷同埋乳墊
小襪仔


text:
星期二, 2月 11, 2014
財散人安樂
26 則留言:
真係安全至上,命仔緊要.回覆刪除
最緊要安全,呢d錢唔慳得.回覆刪除回覆
我一定唔會慳呢D錢,事關如果無車用嘅話就邊度都唔使去!刪除
- 回覆
無辦法喇!事關如果無車用嘅話就等於無咗對腳!刪除
就算要整好多錢都要嘅,心裏平安嘛!回覆刪除回覆
安全最重要,最怕無車用!刪除
安全第一, good good !回覆刪除回覆
免得出事,整番好架車就安心!刪除
命仔緊要,整好就安樂哂呀!回覆刪除回覆
所以我架車每年都會做年檢!刪除
破財擋災~最緊要確保人安全呢~~回覆刪除回覆
所以我架車就算有少少唔妥,都會揸去檢查!刪除
為安全計,呢樣唔慳得.回覆刪除回覆
其實我參加咗五年保養!刪除
整好咗就唔駛煩呢~!回覆刪除回覆
我架車就算有少少唔妥,都會揸去檢查!刪除
間車行算唔錯可以比你WALK IN.回覆刪除
老公部車等兩個星期呢.回覆
緊急嘅維修就要即刻整嘅,攪出人命,佢就要負責任,所以維修部無得唔理!刪除
整番好安樂哂啦!回覆刪除回覆
免得出事,整番好架車就安心!刪除
咁樣整一整有無保養架??回覆刪除
果邊水浸得咁嚴重真係好麻煩
我好驚這種感覺
無有怕,遲多兩個月就有年檢!回覆刪除


text:
早排見到Hanrik哋都話响Triple One Somerset新開呢間呢嘢唔錯, 上星期六懶得煮午餐, 就索性去嗰度試下.
嘩, 一見到個餐牌即刻好興奮, 好似香港啲快餐廳, 第一次喺呢邊見到咁既格局哩!
影完呢張相時, 有個好重香港口音的男職員用普通話同我講: "不好意思, 餐牌有價錢, 不能拍照." 好彩佢講時好有禮貌, 亦冇要求我刪除張相. 張相放上網後咁細, 都睇唔到個價錢啦.
Daddy叫的焗豬扒飯, 好好味, 同香港食既味道一樣. 唯一要嫌的是豬扒太薄, 有點嚡.
細佬要食麵, 所以叫了南乳豬手撈麵, 唔錯. 豬手係皮包骨冇肉的, 但正合我意, 連細佬都鐘意食.
本來我想叫四寶飯, 但臨時侍應掛個咖哩牛腩飯牌, 即時轉軚. 成餐最好食就係佢, 啲牛腩炆得夠腍, 而且咬落是爽口的, 個咖哩汁仲更加冇得彈. 姐姐和我share呢碟飯, 再食埋細佬食剩的麵, 大家都飽到上心口. 姐姐勁鐘意個汁, 將成碟汁清晒, 飯食晒都要埋啲汁.
左下角的是佛手瓜鱆魚瘦肉湯, 飲唔到鱆魚味, 但都好有老火湯feel, 飲唔到咩味精味.
囝囝哋食得好開心.
呢餐合共唔駛S$36, 食到勁飽又滿足, 好抵食! 姐姐猛讚啲嘢好食, 話以後唔好去食pizza, 嚟呢度食抵好多. 上個月某個星期六我哋去Pizza Hut食晏, 都係食咗三十幾蚊, 但全部人都食唔飽, 啲嘢又唔好食.
呢度同香港唔同就係俾完錢就可以坐低, 侍應會將食物送上, 唔駛自己去排隊攞架. 我哋啱啱坐低啲嘢食就陸續上, 拍得住香港啲效率.
雖然已經好飽, 但難得响呢邊見到有紅豆冰, 點都要叫嚟試試. 叫了一杯有雪糕紅豆冰, 一杯紅豆冰.
佢哋好大方, 成半杯都係紅豆, 飲到最尾係啜唔到要用羮畢.
星期六午飯時間去人客都好少, 有啲擔心佢哋維持唔到哩. 希望平日多啲白領去幫襯啦, 如果唔係好似以前大家樂咁廿幾年前開過但少人食執咗, 我哋就冇咗呢個好去處啦.


text:
好勝算GiGi , 莫文蔚,郭羨狸三位的婚訊, 令全城中女hurray , 一夜之間振作起來,幾個適婚中女代表都嫁得去, 真係戀愛會在不遠處, 仲唔輪到我?
如果你有咁嘅諗法真係太naïve ,咪以為人嫁得出你又嫁得出,要睇清楚個狀況.莫文蔚,芝芝梁都係嫁老外, 郭羨妮就嫁大陸人, 你仲開心得落?咁係代表咪香港冇男人啱囉.
唔係話冇筍盤,一早講咗三四十歲嘅男人, 一係結咗婚, 未結婚有事業就會揀廿幾歲嘅做女朋友(係廿幾歲唔係幾廿歲), 拍吓拖, 享受吓俾人崇拜嘅感覺,單身冇事業都係揀廿幾歲拍吓拖先;中女想搵可依偎的胸膛, 唔駛諗.
各位中女睇嚟都係時候檢討吓識男人策略,向北望之餘,仲要向西望, 嘗試打開一下海外市埸, 可能有機會有意外收獲,留喺香港困獸鬥,唔掂.查實點解戀老外比較易,因為佢哋根本唔知咩叫港女,中女, 剩女,宅女諸如此類嘅標籤,成件事就正面好多.
試過問一個海外男人知唔知咩叫港女,佢話港女即係獨立, 能幹, 不依賴,聽到呢個答案真係令人欣慰.冇錯,呢幾種的確係港女的特性,究竟已經唔存在,定係被太多港女負面新聞淹沒咗?
只想講, 如果想嫁得出, 搵個唔知自己身世,成長背景嘅人都係一個辦法, 知得越少,幻想越大,至少唔會先入為主, 對港女有個爛印象先.
( 呢篇寫廣東話, 因為想試吓咁寫會唔會爽啲.)


text:
做左一年ftm,呢份工唔比返工輕鬆,24小時冇病假,我呢一年病左五六次,係平時既三倍...加上小天使未戒夜奶,好在佢埋身,我都餵得輕鬆,但就冇話一覺訓天光;有order要整餅既日子壓力特別大,佢怕悶又黏我,有時太忙都覺得對佢唔住...好在老公分擔家務,尤其小天使細時,頭兩個月真係冇啖好食又冇覺好訓,嗰時佢四點先訓...(唔通因為佢四點出世???)所以我開頭瘦得好快,本身大肚重左十八磅好快回復,依家產後一年比剛大肚時輕七磅,不過就多左對媽媽手,產後泵奶好快就出現,雖然冇泵五個月,但佢愈來愈重又大力,左手情況反而嚴重左...回想產後未夠一個月有幾次想過放棄人奶,不過本住有就餵既心態,輕輕鬆鬆餵左一年,估唔到今晚仲會谷到要放奶...小天使食固體差,好在都鍾意食奶,不過只限喺屋企,佢會食下又望住我笑,食完又伏喺我度,好sweet^^更好彩既係,奶量一直夠有凸而touchwood冇試過乳腺炎.其實由懷孕開始算幾好彩,冇嘔冇腰痛身手敏捷,冇高血壓蛋白尿,有糖尿反而令我注意飲食控制體重,生完唔駛為減肥煩惱,只係個一度比較磨人,總算一切順利;丁叮黃疸到五個月先叫做退晒,但慶幸肝腎都冇問題,只係膚色黃得耐啲,同埋住左幾晚醫院,而我就因為咁坐月冇進保.雖然ftm唔比返工輕鬆,但能夠同小天使朝夕相對陪伴佢成長,成為佢最愛,係何等幸福.^^
原諒我呢一年好少開電腦...


text:
由於依排來福o既耳仔有D皮屑, 咁今日就帶仔仔去睇Tiger... 初時仔仔係紙巾堆入面, Tiger一勃開D紙巾寶寶個頭仔伸左出黎, 全場嘩然! 個個都話來福好可愛, 顏色花紋都好特別, 有個助手仲問我有冇俾BB配種, 我話冇呀, 生左出黎咁多隻搞唔掂... 不過我覺得來福o既基因應該都好雜, 好多人都唔能夠確實話我知應該點叫, 普遍係話Silver Grey Dominant Spot Banded, 有D就話係Silver Grey Sepia... 另外仔係Satin, D毛係有少少令令地, 同埋白毛Satin有時睇落係會黃黃地, 米白色咁, 來福D白毛都係似米白色多過白色o架~ 另外cheekflash得一邊就已經夠特別, 我咁耐都未見過有其他熊仔鼠同福一樣又係得一邊, 同埋依個''半Dominant Spot狀態''好過癮, 頭頂條白間幼到成個中間分界咁, 個身又係得個幾點喎, 話佢斑點又唔係, 太少點, 話佢間又唔係, 條間中間有點, 真係亂到丫... 哈哈, 所以如果生BB的話, 好明顯真係好多花式都有機會出現!!
越講越遠, 講返正題先... 其實依2日D皮屑真係唔係好覺眼, 不過唔係冇囉, Tiger初時都話唔見有咩問題o架, 係之後仔細D檢查就會見到有D皮屑, 跟住用膠紙痴落呀B隻耳度, 再去做test, 又熄晒燈用支唔知咩光管黎照下有冇真菌個D, 居然見到隻腳仔有D反光喎, 不過Tiger話應該係仔仔D皮毛黎姐, 但係痴膠紙個個test就話有少少酵母菌! 其實我唔知自己有冇記錯係唔係酵母菌... OMG! 我居然咁都可以唔係好記得'''' Tiger話因為係好輕微, 所以唔建議用藥, 同埋佢話個隻藥係幾貴亦都容易傷肝!! 之後佢就俾左隻叫做Megaderm我, 話係脂肪酸個D... 頭先我上網再查下, 即係類似魚油個D, 咩咩OMEGA3呀咁, 總之就係對皮膚好o既, 1日1滴, 口服, 我問過Tiger有冇副作用o架佢話冇囉~
至於點解會有咁o既情況出現呢, Tiger話可能係天氣潮濕, 要保持環境乾爽, D墊材我已經成日換o架喇, 依排悶熱我日日換添, 我懷疑係間黃色屋仔唔流通, 來福仔好鍾意個間屋o架, 但係宜家咁o既情況就唯有拎起先啦, 冇計... Tiger話有機會自己好返晒, 亦有機會嚴重D, 好難講, 現階段就好輕微, 我自己就覺得可能係好梗都未定, 因為依2日係唔多覺o架, 尤其今日添, 希望來福豬可以快D完全好返晒啦!! 加油呀仔仔!! 媽媽支持你呀!! 另外我仲問左Tiger來福D牙健唔健康, 因為成日覺得仔仔D牙好似都幾長, 點知Tiger話PERFECT喎~
小插曲:
Tiger餵左粒提子乾俾來福, 仔仔興奮到丫, 咬到尾仲好似想咬埋Tiger, 超可愛! 跟住有個助手話想餵多粒提子乾, BB收埋左之後冇耐就急不及待咁食啦...
早2日影o既來福靚仔近照~


text:
16 January 2012
越南,柬埔寨 2011-12-25to2012-01-04 - Part.06(30Dec)
4點幾起身到angkor wat睇日出,因天未光既關係,d風吹埋黎都幾涼下,去到吳哥時人唔算多,可以係荷花池企到第一排仲可以放到窄腳架,唔知係因太黑既關係定係d人心急,眼見已有兩個人跌左落水,相機同個身都濕晒,我呢就因只可開到窄腳架所以乾脆坐係地下算了,其實我都驚比後面d人迫落水,哈
等到5點半左右開始有d起色,但太多雲最後都睇唔到整個太陽,但d雲就真係好靚好似比火燒著左咁,不錯(又係現場睇d色靚好多,不過影唔到,我見咁就拍左movie但之後唔小心delete左,唉)
因唔番酒店既關係,所以就經東門直接去第2站Preah Khan(聖劍寺),丫,其實吳哥出面既護城河都幾靚,相當寧靜而且倒影分明,而東門就比南門原始,好多爛左既石雕都冇專登整番,而對出既河流亦相當優靜
去到聖劍寺都只係7點幾左右,佢既設計同之前果d完全唔同,人又少d睇得自在,其實佢都算幾大,不知不覺都行左成個鐘,最特別係一座2層高既建築物同埋舞者平台既跳舞浮雕,,加埋d陽光好靚,依間廟既石雕都算保存得唔錯,但因係佛教,好多石像既頭已經比印度教徒整爛,加上某d破落又或者崩塌既地方,整個感覺又變得寧靜而和睦,感覺舒服
再到左附近既Neak Pean(涅槃宮),行過一條係水上面既長棧道就見到一個好細既廟而且唔知咩原因唔比入只可以遠睇,佢隻馬造型都幾得意但入唔到去睇有d可惜
去到Ta Som(達松寺)雖然細間但d女神造型各個都不同,好靚,出門見有竹葉烤香蕉賣,本來想買黎食點知driver嗌住我,原來佢買左一條比我食,雖然出面好多油同痴立立咁但原來入面好好食,好似糯米咁有少少痴口,不錯
再到East Mebon(東美朋寺),又係唔同造型既寺,好多個塔又獅子又大象加上藍天不錯
去到Banteay Srei(女皇宮)雖然未夠11點,但天氣已經非常之熱,食過driver買比我既palm sugar同埋飲過路經單車小販賣既palm juicy(1千柬紙)非常清涼解渴,好味,而女皇宮主要係睇門上既浮雕,但咁岩撞到幾個團,所以好多人同好嘈,但就偷聽左d人地既講解又睇下書咁,有d故仔都幾有趣
咁岩撞正係正午時間上Kbal Spean(高布斯濱水底浮雕)其實都幾辛苦,依度其實唔算太好行,有d地方要爬大石而且有d地方好曬雖然有d入林但行行下都要成40分鐘先上到去,好彩有夠水同埋有帶pole(因腳之前整親好易拗柴,所以爬高又爬低既吳哥其實我都有d擔心),河上石浮雕有趣而特別,而且行過一個大瀑布有人玩水幾清涼(有個法國鬼妹好鬼活潑,又爬樹又周圍跳,睇見佢真開心)
落番山已經兩點幾好肚餓,driver帶我去食飯又係3蚊攪掂,嗌過野食去完廁所除埋對鞋就休息一下,依間野有位小朋友好靚女,後尾坐定左睇見原來佢阿媽都好靚而且相當年輕,怪不知個女咁靚啦,但靚還靚野食就好唔得,個菠蘿牛肉咸死人,好彩我食野好求其所以都係食埋佢
用左一個鐘去到Banteay Somre(班提色瑪寺),一入去就見人整緊野,以為係咩工程之類入到去原來係有人攪婚宴,門口有廚師waiter等等,入面其實都唔算多野睇,本身應該有水係度但就乾晒不過就有一條條巷咁我諗要黎行禮都幾唔錯,但原來可以租ed古蹟黎用我真係有d好奇
最後到左Pre-Rup(變身塔)睇日落,依個係本身冇既行程但就知佢睇日落唔錯,睇書講到幾靜幾少人咁,但上到去人山人海,好多tour係度(後尾問driver,原來係因巴肯山限人數所以d團可能改左黎食度睇),向西邊方向我已經去唔到第一層,只可以係第2層攝左個位睇,所以有d比樹遮而且多雲睇唔晒成個太陽但d光柱好靚,走時經過一個湖,應該好近我另加要求day3睇日出既Sras Srang(皇家浴池),magic hour加倒影好靚
番到siem reap市區已經7點,叫driver車我番Socheata食晚飯,坐低無耐就見番之前一晚認錯人果位女仕,佢見我又係一個人所以叫我同佢一齊食飯傾下計,我嗌左frog amok同埋lotus root,好食,同果位女士講開原來佢係美國人(華人樣但唔識講中文),佢係新加波探完仔後就自己一個去旅行,係泰國入境仲講左group taxi一架車坐9個乘客加行李既經歷比我聽,大家又講下旅行既經歷其他地方既睇法等等,所以一個人去旅行真係好多機會同人傾計,其實都幾得意,但因第日又要睇日出所以8點左右食完就走人,又係黑媽媽倦到死行番去,唉

Photo Link <<<<<<<<<<<<<<<<<
No comments:
Subscribe to: Post Comments (Atom)